Kannada-LLM-Labs/Wikipedia-Kn huggingface dataset:
ಬಂಗುಡೆ

ಬಂಗುಡೆ ಒಂದು ಸಮುದ್ರ ಮೀನಿನಲ್ಲಿ ಕಂಡು ಬರುವ ಪ್ರಭೇದ. ಇದನ್ನು ಇಂಡಿಯನ್ ಮ್ಯಾಕೆರೆಲ್ ಅಥವಾ ರಾಸ್ಟ್ರೆಲ್ಲಿಗರ್ ಕನಗುರ್ಟಾ ಎಂದು ಕರೆಯುತ್ತಾರೆ. ಇದು ಸಾಮಾನ್ಯವಾಗಿ ಭಾರತೀಯ ಮತ್ತು ಪಶ್ಚಿಮ ಪೆಸಿಫಿಕ್ ಸಮುದ್ರಗಳಲ್ಲಿ ಕಂಡುಬರುತ್ತದೆ. ಇದನ್ನು ಸಾಮಾನ್ಯವಾಗಿ ದಕ್ಷಿಣ ಮತ್ತು ಆಗ್ನೇಯ ಏಷ್ಯಾದ ಪಾಕಪದ್ಧತಿಯಲ್ಲಿ ಬಳಸಲಾಗುತ್ತದೆ. ಇದನ್ನು ಇಂಡೋನೇಷ್ಯಾದಲ್ಲಿ 'ಕೆಂಬಂಗ್', ಗುಜರಾತಿನಲ್ಲಿ ಬಂಗ್ಡಿ (ಬಾಂಗ್ಡಿ), ಮರಾಠಿ ಭಾಷೆಯಲ್ಲಿ ಬಂಗ್ಡಾ (ಬಾಂಗ್ಡಾ) ಮತ್ತು ತುಳು, ಕೊಂಕಣಿ ಮತ್ತು ಕನ್ನಡದಲ್ಲಿ 'ಬಂಗುಡೆ' ಎಂದು ಕರೆಯುತ್ತಾರೆ.

ಆವಾಸಸ್ಥಾನ ಮತ್ತು ವಿಧ
ಭಾರತೀಯ ಮತ್ತು ಪೆಸಿಫಿಕ್ ಸಮುದ್ರ ತೀರದ ಬೆಚ್ಚಗಿನ ಆಳವಿಲ್ಲದ ನೀರಿನಲ್ಲಿ ಇವುಗಳು ಹೆಚ್ಚಾಗಿ ಕಂಡುಬರುತ್ತವೆ. ಇದು ಕರ್ನಾಟಕದ ಕರಾವಳಿ ತೀರ ಪ್ರದೇಶ ಮತ್ತು ಮಂಗಳೂರಿನ ಅತ್ಯಂತ ಜನಪ್ರಿಯ ಮೀನು ಆಹಾರ. ಬಂಗುಡೆಯಲ್ಲಿ ಸುಮಾರು ೨೧ ವಿಧಗಳಿವೆ. ಬಂಗುಡೆಯು ಸ್ಕೊಂಬ್ರಿಡೆ ಕುಟುಂಬಕ್ಕೆ ಸೇರಿದೆ. ಸ್ಕೊಂಬರ್ ಮತ್ತು ರಾಶ್ಟ್ರೆಲ್ಲಿಗೆರ್ ಬಂಗುಡೆಯ ಪ್ರಮುಖ ಪ್ರಜಾತಿಗಳು. ಭಾರತೀಯ ಬಂಗುಡೆ ಮೀನಿಗೆ ಇಂಡಿಯನ್ ಮ್ಯಾಕೆರೆಲ್ ಎಂದು ಕರೆಯುತ್ತಾರೆ. ಕರಾವಳಿಯ ಬಂಗುಡೆಗಳಲ್ಲಿ ನುರುವಾಯಿ ಬಂಗುಡೆಯು ಒಂದು ವಿಧ.

ಗುಣಲಕ್ಷಣಗಳು
ಹೆಚ್ಚಿನ ಬಂಗುಡೆ ಮೀನುಗಳು ಸ್ಕೊಂಬ್ರಿಡೆ ಕುಟುಂಬಕ್ಕೆ ಸೇರಿದೆ. ಇವು ಸಾಧಾರಣವಾಗಿ ಟ್ಯೂನ ಮೀನಿಗಿಂತಲೂ ಚಿಕ್ಕದಾಗಿರುತ್ತವೆ. ಇದರ ಕಿವಿರುಗಳು ಮತ್ತು ರೆಕ್ಕೆಗಳು ಸಣ್ಣದಾಗಿರುತ್ತವೆ.

ಆಹಾರಾಂಶ
ಬಂಗುಡೆ ಮೀನಿನಲ್ಲಿ ಸರಾಸರಿ ೧೩% ಕೊಬ್ಬಿನಾಂಶ,೧೮% ಪ್ರೋಟೀನ್ ಹಾಗೂ ಎ ಮತ್ತು ಡಿ ಜೀವಸತ್ವ ಇದೆ. ಖನಿಜಾಂಶಗಳಾದ ಕ್ಯಾಲ್ಸಿಯಂ, ರಂಜಕ, ಪೊಟಾಶಿಯಂ, ಸೋಡಿಯಂ, ಮೆಗ್ನೇಶಿಯಂ, ಕಾರ್ಬೊಹೈಡ್ರೇಟ್ ಮತ್ತು ಸತು ಇದರಲ್ಲಿ ಇದೆ. ಬಂಗುಡೆ ಸುಮಾರು ೬೩% ನೀರಿನಾಂಶ ಹೊಂದಿದೆ.

ಜೀವನ ಚಕ್ರ
ಹೆಣ್ಣು ಮೀನು ೩,೦೦,೦೦೦ ದಿಂದ ೧೫,೦೦,೦೦೦ ಮೊಟ್ಟೆಗಳನ್ನು ಇಡುತ್ತವೆ. ಬಂಗುಡೆ ಮೀನಿನ ಮೊಟ್ಟೆಗಳು ಲಾರ್ವಾ ರೂಪದಲ್ಲಿರುವುದರಿಂದ ತೆರೆದ ಸಮುದ್ರದಲ್ಲಿ ತೇಲುತ್ತವೆ.

ಉಲ್ಲೇಖ

ಮೀನುಗಳು
ಕಿನ್ನರ

ಹಿಂದೂ ಪುರಾಣದಲ್ಲಿ, ಕಿನ್ನರನು ದೃಷ್ಟಾಂತಿಕ ಪ್ರೇಮಿ, ಸ್ವರ್ಗದ ಸಂಗೀತಗಾರ, ಅರ್ಧ ಮನುಷ್ಯ ಮತ್ತು ಅರ್ಧ ಅಶ್ವ. ಆಗ್ನೇಯ ಏಷ್ಯಾದಲ್ಲಿ, ಎರಡು ಅತ್ಯಂತ ಅಚ್ಚುಮೆಚ್ಚಿನ ಪೌರಾಣಿಕ ಪಾತ್ರಗಳೆಂದರೆ ಕಿನ್ನರ ಮತ್ತು ಕಿನ್ನರಿ ಎಂದು ಕರೆಯಲ್ಪಡುವ ಪರೋಪಕಾರಿ ಅರ್ಧ ಮನುಷ್ಯ, ಅರ್ಧ ಪಕ್ಷಿಯಾದ ಜೀವಿಗಳು. ಇವರು ಹಿಮಾಲಯದಿಂದ ಬಂದು ಹಲವುವೇಳೆ ತೊಂದರೆ ಅಥವಾ ಅಪಾಯದ ಸಮಯದಲ್ಲಿ ಮಾನವರ ಯೋಗಕ್ಷೇಮವನ್ನು ನೋಡಿಕೊಳ್ಳುತ್ತಾರೆ ಎಂದು ನಂಬಲಾಗಿದೆ. ಅವರ ಲಕ್ಷಣವನ್ನು ಮಹಾಭಾರತದ ಆದಿಪರ್ವದಲ್ಲಿ ಸ್ಪಷ್ಟಪಡಿಸಲಾಗಿದೆ. ಅಲ್ಲಿ ಹೀಗೆ ಹೇಳಲಾಗಿದೆ:

ನಾವು ಶಾಶ್ವತ ಪ್ರೇಮಿ ಮತ್ತು ಪ್ರೀತಿಪಾತ್ರರು. ನಾವು ಎಂದೂ ಬೇರೆಯಾಗುವುದಿಲ್ಲ. ನಾವು ಚಿರಕಾಲವೂ ಪತಿ ಮತ್ತು ಪತ್ನಿಯರು; ಎಂದೂ ನಾವು ತಾಯಿ ಮತ್ತು ತಂದೆ ಆಗುವುದಿಲ್ಲ. ನಮ್ಮ ಮಡಿಲಲ್ಲಿ ಯಾವ ಸಂತತಿಯೂ ಕಾಣಿಸುವುದಿಲ್ಲ. ನಾವು ಎಂದೆಂದಿಗೂ ಅಪ್ಪಿಕೊಂಡಿರುವ ಪ್ರೇಮಿ ಮತ್ತು ಪ್ರೀತಿಪಾತ್ರರು. ನಮ್ಮ ನಡುವೆ ಅಕ್ಕರೆಯನ್ನು ಬೇಡುವ ಯಾವುದೇ ಮೂರನೇ ಜೀವಿಗೆ ಅವಕಾಶವಿಲ್ಲ. ನಮ್ಮ ಜೀವನವು ಶಾಶ್ವತ ಸಂತೋಷದ ಜೀವನ.

ಸಂಸ್ಕೃತ ಭಾಷೆಯಲ್ಲಿ, ಕಿನ್ನರ ಎಂಬ ಹೆಸರು ಪ್ರಶ್ನಚಿಹ್ನೆಯನ್ನು ಹೊಂದಿರುತ್ತದೆ (ಕಿನ್ನರ?) ಅಂದರೆ ಇದು ಮನುಷ್ಯವೇ? ಹಿಂದೂ ಪುರಾಣದಲ್ಲಿ, ಕಿನ್ನರನನ್ನು ಅರ್ಧ ಮನುಷ್ಯ, ಅರ್ಧ ಅಶ್ವ, ಮತ್ತು ಅರ್ಧ ಪಕ್ಷಿ ಎಂದು ವರ್ಣಿಸಲಾಗಿದೆ. ವಿಷ್ಣುಧರ್ಮೋತ್ತರವು ಕಿನ್ನರನನ್ನು ಅರ್ಧ ಮನುಷ್ಯ ಮತ್ತು ಅರ್ಧ ಅಶ್ವವೆಂದು ವರ್ಣಿಸಿದೆ, ಆದರೆ ಬೌದ್ಧರು ತಿಳಿದುಕೊಂಡಂತೆ ಕಿನ್ನರನ ಸರಿಯಾದ ಸ್ವರೂಪವೆಂದರೆ ಅರ್ಧ ಮನುಷ್ಯ ಮತ್ತು ಅರ್ಧ ಪಕ್ಷಿ. ಆದರೆ, ಬೋಧ್ ಗಯಾದ ಶಿಲ್ಪಗಳಲ್ಲಿ ಚಿತ್ರಿತವಾದ ಕುದುರೆಯ ಮುಖವಿರುವ ಯಕ್ಷನ ಆಕೃತಿಯು ಕಿನ್ನರಿಯದು ಏಕೆಂದರೆ ಅದನ್ನು ವಿವರಿಸುವ ಜಾತಕವು ಅವಳನ್ನು ಅರ್ಧದೇವತೆ ಎಂದು ಪರಿಗಣಿಸುತ್ತದೆ. ಜಾತಕಗಳ ಪ್ರಕಾರ, ಕಿನ್ನರಿಯರು ಯಕ್ಷಿಣಿಯರು ಮತ್ತು ಇವರನ್ನು ಜೋಡಿಯಾಗಿ ಹೋಗುತ್ತಿರುವಂತೆ ತೋರಿಸಲಾಗುತ್ತದೆ. ಇವರನ್ನು ಪರಸ್ಪರ ಪ್ರೀತಿ ಮತ್ತು ಭಕ್ತಿಗಾಗಿ ಗುರುತಿಸಲಾಗಿದೆ. ಚಂದ ಕಿನ್ನರ ಜಾತಕದಲ್ಲಿ ತನ್ನ ಗಾಯಗೊಂಡ ಕಿನ್ನರ ಪತಿಯ ಪ್ರತಿ ಕಿನ್ನರಿಯ ಪ್ರೀತಿಯು ಆ ಕಿನ್ನರನ ಗಾಯವನ್ನು ಗುಣಮಾಡಲು ಘಟನೆಯ ಸ್ಥಳಕ್ಕೆ ಇಂದ್ರನನ್ನು ಕರೆತರುತ್ತದೆ. ಕಿನ್ನರರನ್ನು ಅವರ ದೀರ್ಘ ಜೀವಿತಾವಧಿಗಾಗಿ ಗುರುತಿಸಲಾಗಿದೆ. ಕಿನ್ನರರು ಮುಗ್ಧರು ಮತ್ತು ನಿರುಪದ್ರವಿಗಳು, ಪಕ್ಷಿಗಳಂತೆ ಕುಪ್ಪಳಿಸುವವರು, ಸಂಗೀತ ಮತ್ತು ಗಾಯನವನ್ನು ಇಷ್ಟಪಡುವವರು, ಮತ್ತು ಹೆಣ್ಣು ಡೋಲನ್ನು ಬಾರಿಸುತ್ತಿದ್ದರೆ ಗಂಡು ಲೂಟ್ ವಾದ್ಯವನ್ನು ನುಡಿಸುತ್ತದೆ ಎಂದು ಜಾತಕಗಳು ವರ್ಣಿಸುತ್ತವೆ. ಅಂತಹ ನಿರುಪದ್ರವಿ ಜೀವಿಗಳನ್ನು ಸೆರೆಹಿಡಿದು, ಪಂಜರಗಳಲ್ಲಿ ಹಾಕಿ, ಹಾಗೆಯೇ ರಾಜರಿಗೆ ಅವರ ಸಂತೋಷಕ್ಕಾಗಿ ಉಡುಗೊರೆ ನೀಡಲಾಯಿತು ಎಂದು ಜಾತಕ ಸಂ. ೪೮೧ರಲ್ಲಿ ವರ್ಣಿಸಲಾಗಿದೆ.

ಉಲ್ಲೇಖಗಳು

ಹಿಂದೂ ಪುರಾಣ
ತಾನಿಯಾ ಭಾಟಿಯಾ

ತಾನಿಯಾ ಭಾಟಿಯಾ, ಓರ್ವ ಭಾರತೀಯ ಕ್ರಿಕೆಟ್ ಆಟಗಾರ್ತಿ. ಇವರು ಬಲಗೈ ಬ್ಯಾಟ್ಸಮಾನ್ ಹಾಗು ವಿಕೇಟ್ ಕೀಪರ್‌‌. ದೇಶಿ ಕ್ರಿಕೆಟ್‍ನಲ್ಲಿ ಉತ್ತರ ವಲಯ, ಪಂಜಾಬ್ ಕ್ರಿಕೆಟ್ ತಂಡಗಳಿಗೆ ಆಡುತ್ತಾರೆ.

ಆರಂಭಿಕ ಜೀವನ 

ತಾನಿಯಾ ಭಾಟಿಯಾ ರವರು ನವಂಬರ್ ೨೮, ೧೯೯೭ರಂದು ಚಂದಿಗಡ, ಪಂಜಾಬ್‌ನಲ್ಲಿ ಜನಿಸಿದರು.ಇವರು ಸಪ್ನಾ ಹಾಗೂ ಸಂಜಯ್ ಭಾಟಿಯಾ ದಂಪತಿಗೆ ಜನಿಸಿದರು. ಇವರ ತಂದೆ ಸೆಂಟ್ರಲ್ ಬ್ಯಾಂಕ್ ಆಫ್ ಇಂಡಿಯಾದಲ್ಲಿ ಕೆಲಸ ಮಾಡುತ್ತಾರೆ ಹಾಗೂ ಅಖಿಲ ಭಾರತ ವಿಶ್ವವಿದ್ಯಾನಿಲಯ ಮಟ್ಟದಲ್ಲಿ ಕ್ರಿಕೆಟ್ ಆಡಿದ್ದಾರೆ. ಇವರಿಗೆ ಹಿರಿಯಾ ಸಹೋದರಿ ಸಂಜನಾ ಮತ್ತು ಕಿರಿಯ ಸಹೋದರ ಸೇಹಜ್ ಇದ್ದಾರೆ.

ಮೊದಲಿಗೆ ಇವರು ಡಿಎವಿ ಸೀನಿಯರ್ ಸೆಕೆಂಡರಿ ಶಾಲೆಯಲ್ಲಿ ಓದುತ್ತಿದ್ದಾಗ ಮಾಜಿ ಭಾರತೀಯ ಕ್ರಿಕೆಟಿಗ ಹಾಗೂ ಯುವರಾಜ್ ಸಿಂಗ್ ಅವರ ತಂದೆ ಯೋಗ್ರಾಜ್ ಸಿಂಗ್ ರವರಿಂದ ಭಾಟಿಯಾ ತರಬೇತಿ ಪಡೆದರು. ಪ್ರಸ್ತುತ ಇವರು ಎಂ ಸಿ ಎಂ ಡಿಎವಿ ಮಹಿಳೆಯರ ಕಾಲೇಜಿನಲ್ಲಿ ದ್ವಿತೀಯ ಬಿ ಎ ಅಧ್ಯಯನ ಮಾಡುತ್ತಿದ್ದಾರೆ.

ವೃತ್ತಿ ಜೀವನ

ಪ್ರಥಮ ದರ್ಜೆ ಕ್ರಿಕೆಟ್ 

ಇವರು ತಮ್ಮ ಡಿ ಎ ವಿ ಅಕಾಡೆಮಿ ದಿನಗಳ ನಂತರ,  ೧೧ನೇ ವಯಸ್ಸಿನಲ್ಲಿ ೧೯ರ ವಯ್ಯೋಮಿತಿ ತಂಡದಲ್ಲಿ ಪಂಜಾಬ್ ತಂಡವನ್ನು ಪ್ರತಿನಿಧಿಸುವ ಮೂಲಕ ಪಂಜಾಬ್ ಕ್ರಿಕೆಟ್ ತಂಡದ ಅತ್ಯಂತ ಕಿರಿಯ ಆಟಗಾರ್ತಿಯಾದರು. ಅವರು ಶೀಘ್ರದಲ್ಲೇ ಹಿರಿಯ ರಾಜ್ಯ ತಂಡವನ್ನು (೧೬ನೇ ವಯಸ್ಸಿನಲ್ಲಿ) ಸೇರಿಕೊಂಡರು.

೨೦೧೫ರಲ್ಲಿ ಇವರು ಗುವಾಹಾಟಿಯಲ್ಲಿರುವ ಅಂತರ-ವಲಯ ಕ್ರಿಕೆಟ್ ಪಂದ್ಯಾವಳಿಯಲ್ಲಿ ೧೯ರ ವಯ್ಯೋಮಿತಿಯ ಉತ್ತರ ವಲಯ ತಂಡದ ನಾಯಕತ್ವ ವಹಿಸಿದರು. ಈ ಪಂದ್ಯದಲ್ಲಿ ಇವರು ೨೨೭ ರನ್‍ಗಳನ್ನು ಗಳಿಸಿದರು ಮತ್ತು ೧೦ ವಿಕೇಟ್‌ಗಳಿಗೆ ಜವಾಬ್ದಾರರಾದರು. ಇವರು ತಮ್ಮ ೧೬ನೇ ವಯಸ್ಸಿನಲ್ಲಿ ಭಾರತ ಎ ತಂಡಕ್ಕೆ ಸೇರಿದರು. ಇವರು ಎರಡು ವರ್ಷಗಳ ಕಾಲ ವೃತ್ತಿಪರ ಕುಸಿತವನ್ನು ಅನುಭವಿಸಿದರು. ಇದು ಬಹುತೇಕವಾಗಿ ಕ್ರಿಕೆಟ್ನಲ್ಲಿ ತನ್ನ ಆಸಕ್ತಿಯನ್ನು ಕಳೆದುಕೊಳ್ಳಲು ಕಾರಣವಾಯಿತು. ತಮ್ಮ ತಾಯಿಯ ಬೆಂಬಲದಿಂದ ಇವರು ತನ್ನ ಕನಸುಗಳನ್ನು ಮುಂದುವರಿಸಲು ಪ್ರೇರಣೆ ಪಡೆದರು.

ಅಂತರರಾಷ್ಟ್ರೀಯ ಕ್ರಿಕೆಟ್ 

ಫೆಬ್ರವರಿ ೧೩, ೨೦೧೮ರಲ್ಲಿ ದಕ್ಷಿಣ ಆಫ್ರಿಕದಲ್ಲಿ ದಕ್ಷಿಣ ಆಫ್ರಿಕ ಕ್ರಿಕೆಟ್ ತಂಡದ ವಿರುದ್ದ ನಡೆದ ಮೊದಲನೇ ಟಿ-೨೦ ಪಂದ್ಯದ ಮೂಲಕ ತಾನಿಯಾ ಭಾಟಿಯಾ ಅಂತರರಾಷ್ಟ್ರೀಯ ಕ್ರಿಕೆಟ್ ಜಗತ್ತಿಗೆ ಪಾದಾರ್ಪನೆ ಮಾಡಿದರು. ನಂತರ ಸೆಪ್ಟಂಬರ್ ೧೧, ೨೦೧೮ರಲ್ಲಿ ಶ್ರೀಲಂಕಾದಲ್ಲಿ ಶ್ರೀಲಂಕಾ ಕ್ರಿಕೆಟ್ ತಂಡದ ವಿರುದ್ದ ನಡೆದ ಮೊದಲನೇ ಏಕದಿನ ಪಂದ್ಯದ ಮೂಲಕ ತಾನಿಯಾ ಅಂತರರಾಷ್ಟ್ರೀಯ ಏಕದಿನ ಕ್ರಿಕೆಟ್ ಜಗತ್ತಿಗೆ ಪಾದಾರ್ಪನೆ ಮಾಡಿದರು.

ಪಂದ್ಯಗಳು 

ಏಕದಿನ ಕ್ರಿಕೆಟ್ : ೦೩ ಪಂದ್ಯಗಳು
ಟಿ-೨೦ ಕ್ರಿಕೆಟ್ : ೨೫ ಪಂದ್ಯಗಳು

ಅರ್ಧ ಶತಕಗಳು 

ಏಕದಿನ ಕ್ರಿಕೆಟ್‌ನಲ್ಲಿ : ೦೧

ಉಲ್ಲೇಖಗಳು 

ಕ್ರೀಡಾಪಟುಗಳು
ಕ್ರಿಕೆಟ್
ಮಹಿಳಾ ಕ್ರೀಡಾಪಟುಗಳು
ಕ್ರಿಕೆಟ್ ಆಟಗಾರ
ಭಾರತದ ಕ್ರಿಕೆಟ್ ಕ್ರೀಡಾಪಟುಗಳು
ಭಾರತ ಮಹಿಳಾ ಕ್ರಿಕೆಟ್ ಆಟಗಾರ್ತಿಯರು
ವಿಕಿ ಲವ್ಸ್ ವಿಮೆನ್ ದಕ್ಷಿಣ ಏಷ್ಯಿಯಾ ಸ್ಪರ್ಧೆಗೆ ವಿಸ್ತರಿಸಿದ ಲೇಖನ
ಕಿರಾಣಿ ಅಂಗಡಿ

ಕಿರಾಣಿ ಅಂಗಡಿಯು ಮುಖ್ಯವಾಗಿ ಆಹಾರವನ್ನು ಮಾರಾಟಮಾಡುವ ಒಂದು ಚಿಲ್ಲರೆ ಅಂಗಡಿ. ಕಿರಾಣಿ ವ್ಯಾಪಾರಿಯು ಆಹಾರದ ಸಗಟು ಮಾರಾಟಗಾರ. ಕಿರಾಣಿ ಅಂಗಡಿಗಳು ಬಾಟಲಿಗಳು, ಪೆಟ್ಟಿಗೆಗಳು ಮತ್ತು ತವರದ ಡಬ್ಬಿಗಳಲ್ಲಿ ಪ್ಯಾಕ್ ಮಾಡಿದ ಬೇಗ ಕೆಡದ ಆಹಾರಗಳನ್ನು ಕೂಡ ಮಾರುತ್ತವೆ; ಕೆಲವು ಅಂಗಡಿಗಳು ಬೇಕರಿಗಳು, ಕಸಾಯಿಗಳು, ರಸಭಕ್ಷ್ಯದ ವಿಭಾಗಗಳು ಮತ್ತು ತಾಜಾ ಉತ್ಪನ್ನಗಳನ್ನು ಕೂಡ ಹೊಂದಿರುತ್ತವೆ. ಗಣನೀಯ ಪ್ರಮಾಣದಲ್ಲಿ ಬಟ್ಟೆಗಳು ಮತ್ತು ಗೃಹೋಪಯೋಗಿ ವಸ್ತುಗಳಂತಹ ಆಹಾರೇತರ ಉತ್ಪನ್ನಗಳನ್ನು ಸಂಗ್ರಹ ಮಾಡುವ ದೊಡ್ಡ ಕಿರಾಣಿ ಅಂಗಡಿಗಳನ್ನು ಮಹಾಮಳಿಗೆಗಳು ಎಂದು ಕರೆಯಲಾಗುತ್ತದೆ. ಕೆಲವು ದೊಡ್ಡ ಮಹಾಮಳಿಗೆಗಳು ಔಷಧಿ ವಿಭಾಗ, ಗ್ರಾಹಕ ಸೇವೆ, ಸಾಮಾನು ವಾಪಸು ಪಡೆದುಕೊಳ್ಳುವ ಮತ್ತು ವಿದ್ಯುನ್ಮಾನ ಸರಕುಗಳ ವಿಭಾಗಗಳನ್ನು ಕೂಡ ಹೊಂದಿರುತ್ತವೆ.

ಕಿರಾಣಿ ವ್ಯಾಪಾರಿಯು ಗೃಹಕೃತ್ಯಕ್ಕೆ ಬೇಕಾದ ಚಿಲ್ಲರೆ ಸಾಮಾನುಗಳನ್ನು, ಮುಖ್ಯವಾಗಿ ಸಂಬಾರ ಜಿನಸಿ, ಒಣಹಣ್ಣುಗಳು, ಸಕ್ಕರೆ ಮುಂತಾದವನ್ನು, ಮಾರಾಟ ಮಾಡುವವ (ಗ್ರೋಸರ್). ಸರಕುಗಳನ್ನು ಒಟ್ಟಿನ ಮೇಲೆ (ಗ್ರೋಸ್) ಕೊಂಡು ಮಾರುವವರನ್ನು ಇಂಗ್ಲಿಷಿನಲ್ಲಿ ಗ್ರೋಸರ್ ಎಂದು ಕರೆಯಲಾಗುತ್ತಿತ್ತು. ಕ್ರಮೇಣ ಈ ಶಬ್ದದ ಅರ್ಥದಲ್ಲಿ ವ್ಯತ್ಯಾಸವಾಯಿತು. ಒಟ್ಟು ಮತ್ತು ಚಿಲ್ಲರೆ ವ್ಯಾಪಾರ ಮಾಡುವವರನ್ನೆಲ್ಲ ಗ್ರೋಸರ್ ಎಂದು ಕರೆಯುವ ವಾಡಿಕೆಯಿದೆ.

ಒಟ್ಟು ವ್ಯಾಪಾರಿಗಳು ಕಾರ್ಖಾನೆಯಿಂದಲೇ ಹೆಚ್ಚಿನ ಪ್ರಮಾಣದಲ್ಲಿ ಕೊಂಡುಕೊಳ್ಳುತ್ತಾರೆ. ಅಥವಾ ವ್ಯವಸಾಯೋತ್ಪನ್ನವಾದರೆ ಅದರ ಉತ್ಪತ್ತಿ ಸ್ಥಾನದಿಂದ ಅವನ್ನು ಸಣ್ಣ ಗುಡ್ಡೆಯಾಗಿ ಕೊಂಡು ಚಿಲ್ಲರೆ ವ್ಯಾಪಾರಿಗಳಿಗೆ ಮಾರಾಟ ಮಾಡುವುದು ಇದರ ಕಾರ್ಯ.

ಸಾಮಾನ್ಯ ಗ್ರಾಹಕರಿಗೆ ಚಿಲ್ಲರೆ ವ್ಯಾಪಾರಿಗಳು ಅತಿಮುಖ್ಯ. ಇವರು ಎಲ್ಲ ಕಡೆಗಳಲ್ಲೂ ಉಂಟು. ವ್ಯಾಪಾರದ ಗಾತ್ರಕ್ಕೆ ಅನುಸಾರವಾಗಿ ಈ ಅಂಗಡಿಗಳ ಗಾತ್ರ ವ್ಯತ್ಯಾಸವಾಗುತ್ತದೆ. ಮನೆಯ ದಿನಬಳಕೆಯ ವಸ್ತುಗಳೆಲ್ಲ ಇಲ್ಲಿರುತ್ತವೆ. ಐರೋಪ್ಯ ದೇಶಗಳಲ್ಲಿ ಕಿರಾಣಿ ವರ್ತಕರು ಮಾಂಸ ಪದಾರ್ಥಗಳನ್ನೂ ಮಾರಾಟ ಮಾಡುತ್ತಾರೆ. ಭಾರತದಲ್ಲಿ ಹಾಗಲ್ಲ. ಮಾಂಸದ ಅಂಗಡಿಗಳು ಪ್ರತ್ಯೇಕವಾಗಿರುತ್ತವೆ.

ಸಣ್ಣ ಕಿರಾಣಿ ಅಂಗಡಿಗಳಿಗೆ ಕಾರ್ಖಾನೆಗಳೂ ಸಗಟು ವ್ಯಾಪಾರಿಗಳೂ ಆಲಂಬನ. ಸಾಮಾನ್ಯವಾಗಿ ಇವು ಏಕವ್ಯಕ್ತಿ ಅಥವಾ ಪಾಲುದಾರಿಕೆ ಉದ್ಯಮಗಳು. ಆದರೆ ಈ ವ್ಯಾಪಾರ ಮಾಡುವ ಸರಪಣಿ ಮಳಿಗೆಗಳೂ ಇಲಾಖಾ ಮಳಿಗೆಗಳೂ ಬಳಕೆದಾರರ ಸಹಕಾರ ಸಂಘಗಳೂ ಉಂಟು. ಇವು ಮಾರಾಟ ಮಾಡುವ ಸರಕುಗಳು ಸಾಮಾನ್ಯವಾಗಿ ಮುದ್ರಾಂಕಿತವಾದವು. ಅವುಗಳ ಮೇಲೆ ಲಾಭದ ಪ್ರಮಾಣ ಕಡಿಮೆ. ಆದರೆ ಅವು ಹೆಚ್ಚು ವ್ಯಾಪಾರ ಮಾಡುವುದರಿಂದ ಒಟ್ಟಿನಲ್ಲಿ ಲಾಭದಾಯಕವಾಗಿರುತ್ತದೆ. ಕಿರಾಣಿ ಅಂಗಡಿಗಳ ಒಂದು ದೊಡ್ಡ ಅನುಕೂಲವೆಂದರೆ ಗ್ರಾಹಕರೊಂದಿಗೆ ಅವು ಪಡೆಯುವ ವೈಯಕ್ತಿಕ ಸಂಪರ್ಕ. ಅವರ ರುಚಿಧರ್ಮಗಳನ್ನೂ ಬಯಕೆಗಳನ್ನೂ ಅಂಗಡಿಕಾರ ಚೆನ್ನಾಗಿ ಅರಿತಿರುತ್ತಾನೆ. ನಿತ್ಯಬಳಕೆಯ ಸರಕನ್ನು ಹೆಚ್ಚಾಗಿ ಕೊಂಡು ದಾಸ್ತಾನು ಮಾಡಿಕೊಳ್ಳಲಾಗದ ಅಸಂಖ್ಯಾತ ಅನುಭೋಗಿಗಳಿಗೆ ಕಿರಾಣಿ ಅಂಗಡಿ ಒಂದು ವರ. ಉದ್ದರಿ ಲೆಕ್ಕ, ಮನೆಮನೆಗೆ ಸರಕಿನ ಸರಬರಾಯಿ-ಮುಂತಾದ ಸೌಲಭ್ಯಗಳನ್ನೂ ಅದು ಒದಗಿಸುತ್ತದೆ.

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಪೂನಮ್ ರೌತ್

ಪೂನಮ್ ಗಣೇಶ್ ರೌತ್, ಓರ್ವ ಭಾರತೀಯ ಕ್ರಿಕೆಟ್ ಆಟಗಾರ್ತಿ. ಇವರು ಬಲಗೈ ಬ್ಯಾಟ್ಸಮಾನ್ ಹಾಗು ಬಲಗೈ ಆಫ್ ಬ್ರೇಕ್ ಬೌಲರ್. ದೇಶಿ ಕ್ರಿಕೆಟ್‍ನಲ್ಲಿ ಪಶ್ಚಿಮ ವಲಯ, ಮುಂಬೈ ಕ್ರಿಕೆಟ್ ತಂಡಗಳಿಗೆ ಆಡುತ್ತಾರೆ.

ಆರಂಭಿಕ ಜೀವನ 

ಪೂನಮ್ ರೌತ್ ರವರು ಅಕ್ಟೋಬರ್ ೧೪, ೧೯೮೯ರಂದು ಮುಂಬೈಯಲ್ಲಿ ಜನಿಸಿದರು. ಇವರ ತಂದೆಯ ಹೆಸರು ಗಣೇಶ್ ರೌತ್. ಪೂನಮ್ ಮುಂಬೈಯಲ್ಲಿ ತಮ್ಮ ಶಿಕ್ಷಣವನ್ನು ಪಡೆದರು. ಕ್ರಿಕೆಟ್‍ನಲ್ಲಿ ಇವರು ಆರಂಭಿಕ ಬ್ಯಾಟ್ಸಮನ್ ಆಗಿ ಆಯ್ಕೆಯಾದರು. ಪ್ರಸ್ತುತ ಇವರು ಭಾರತೀಯ ಕ್ರಿಕೆಟ್ ತಂಡದ ಹಿರಿಯ ಹಾಗು ಪ್ರಮುಖ ಆಟಗಾರ್ತಿಯಾಗಿದ್ದಾರೆ.

ವೃತ್ತಿ ಜೀವನ

ಪ್ರಥಮ ದರ್ಜೆ ಕ್ರಿಕೆಟ್ 

ದೇಶಿ ಕ್ರಿಕೆಟ್‍ನಲ್ಲಿ ಪಶ್ಚಿಮ ವಲಯ, ಇಂಡಿಯಾ ಗ್ರೀನ್, ಮುಂಬೈ ಕ್ರಿಕೆಟ್ ತಂಡಗಳಿಗೆ ಆಡುತ್ತಾರೆ.

ಅಂತರರಾಷ್ಟ್ರೀಯ ಕ್ರಿಕೆಟ್ 

ಮಾರ್ಚ್ ೧೯, ೨೦೦೯ರಲ್ಲಿ ಸಿಡ್ನಿಯಲ್ಲಿ ವೆಸ್ಟ್ ಇಂಡೀಸ್ ಕ್ರಿಕೆಟ್ ತಂಡದ ವಿರುದ್ದ ನಡೆದ ಏಕದಿನ ಪಂದ್ಯದ ಮೂಲಕ ಪೂನಮ್ ರೌತ್ ಅಂತರರಾಷ್ಟ್ರೀಯ ಕ್ರಿಕೆಟ್ ಜಗತ್ತಿಗೆ ಪಾದಾರ್ಪನೆ ಮಾಡಿದರು. ನಂತರ ಜೂನ್ ೧೩, ೨೦೦೯ರಲ್ಲಿ ಪಾಕಿಸ್ಥಾನದ ವಿರುದ್ದ ನಡೆದ ೬ನೇ ಟಿ-೨೦ ಪಂದ್ಯದ ಮೂಲಕ ಪೂನಮ್ ರೌತ್ ಅಂತರರಾಷ್ಟ್ರೀಯ ಟಿ-೨೦ ಕ್ರಿಕೆಟ್ ಜಗತ್ತಿಗೆ ಪಾದಾರ್ಪನೆ ಮಾಡಿದರು. ನಂತರ ಆಗಸ್ಟ್ ೧೩, ೨೦೧೪ರಲ್ಲಿ ಇಂಗ್ಲೆಂಡ್‌ನಲ್ಲಿ ಇಂಗ್ಲೆಂಡ್ ಕ್ರಿಕೆಟ್ ತಂಡದ ವಿರುದ್ಧ ನಡೆದ ಏಕೈಕ ಟೆಸ್ಟ್ ಕ್ರಿಕೆಟ್ ಪಂದ್ಯದ ಮೂಲಕ ಇವರು ಅಂತರರಾಷ್ಟ್ರೀಯ ಟೆಸ್ಟ್ ಕ್ರಿಕೆಟ್ನಲ್ಲಿ ಪಾದಾರ್ಪನೆ ಮಾಡಿದರು.

ಪಂದ್ಯಗಳು 

ಏಕದಿನ ಕ್ರಿಕೆಟ್ : ೫೯ ಪಂದ್ಯಗಳು
ಟಿ-೨೦ ಕ್ರಿಕೆಟ್ : ೩೫ ಪಂದ್ಯಗಳು
ಟಸ್ಟ್ ಕ್ರಿಕೆಟ್ : ೦೨ ಪಂದ್ಯಗಳು

ಶತಕಗಳು 

ಏಕದಿನ ಕ್ರಿಕೆಟ್‌ನಲ್ಲಿ : ೦೨
ಟೆಸ್ಟ್ ಕ್ರಿಕೆಟ್‌ನಲ್ಲಿ : ೦೧

ಅರ್ಧ ಶತಕಗಳು 

ಏಕದಿನ ಕ್ರಿಕೆಟ್‌ನಲ್ಲಿ : ೧೦
ಟಿ-೨೦ ಕ್ರಿಕೆಟ್‌ನಲ್ಲಿ : ೦೪

ಉಲ್ಲೇಖಗಳು 

ಕ್ರೀಡಾಪಟುಗಳು
ಕ್ರಿಕೆಟ್
ಮಹಿಳಾ ಕ್ರೀಡಾಪಟುಗಳು
ಕ್ರಿಕೆಟ್ ಆಟಗಾರ
ಭಾರತದ ಕ್ರಿಕೆಟ್ ಕ್ರೀಡಾಪಟುಗಳು
ಭಾರತ ಮಹಿಳಾ ಕ್ರಿಕೆಟ್ ಆಟಗಾರ್ತಿಯರು
ವಿಕಿ ಲವ್ಸ್ ವಿಮೆನ್ ದಕ್ಷಿಣ ಏಷ್ಯಿಯಾ ಸ್ಪರ್ಧೆಗೆ ವಿಸ್ತರಿಸಿದ ಲೇಖನ
ಪ್ಲೇಯರ್ ಅನ್ನೋನ್ಸ್ ಬ್ಯಾಟಲ್ಗ್ರೌಂಡ್ಸ್

ಪ್ಲೇಯರ್ ಅನ್ನೋನ್ಸ್ ಬ್ಯಾಟಲ್ಗ್ರೌಂಡ್ಸ್  (ಪಬ್ ಜಿ, ಆಂಗ್ಲ:PUBG) ಒಂದು ಆನ್ಲೈನ್ ಮಲ್ಟಿಪ್ಲೇಯರ್ ಯುದ್ಧದ ಆಟ(ವಿಡೀಯೊ ಗೇಮ್) . ದಕ್ಶಿಣ ಕೊರಿಯಾ ಮೂಲದ ವಿಡಿಯೋ ಗೇಮ್ ಕಂಪನಿ ಬ್ಲುಹೊಲ್ ನ ಅಂಗಸಂಸ್ಥೆ PUBG ಕಾರ್ಪೊರೆಶನ್ ಈ ಆಟವನ್ನು ಅಭಿವೃದ್ಧಿಸಿ ಪ್ರಕಟಿಸಿದೆ. ಈ ಆಟವನ್ನು ಬ್ರೆಂಡಾನ್ ಗ್ರೀನ್ ಅವರ ಸೃಜನಶೀಲ ನಿರ್ದೇಶನದಲ್ಲಿ ರಚಿಸಲಾಗಿದೆ.

ಈ ಆಟದ ಪ್ರಾರಂಭದಲ್ಲಿ ಒಂದು ದ್ವೀಪಕ್ಕೆ ೧೦೦ ಆಟಗಾರರು ವಿಮಾನದಿಂದ ಧುಮುಕುಕೊಡೆ ಮೂಲಕ ತೆರಳುತ್ತಾರೆ. ನಂತರ ಅಲ್ಲಿನ ನಿರ್ಜನ ಪ್ರದೇಶದಲ್ಲಿ ಶಸ್ತ್ರಾಸ್ತ್ರ ಮತ್ತು ಉಪಕರಣಗಳನ್ನು ಹುಡುಕುತ್ತಾ ಶೇಖರಿಸಿಕೊಳ್ಳಬೇಕು. ತಮ್ಮ ಸಾವನ್ನು ತಪ್ಪಿಸಿಕೊಂದು ಇತರರನ್ನು ಸಾಯಿಸಬೇಕು. ಬದುಕುಳಿದ ಆಟಗಾರರನ್ನು ಬಿಗಿಯಾದ ಪ್ರದೇಶಗಳಿಗಾಗಿ  ನಿರ್ದೇಶಿಸಲು, ಆಟದ ನಕ್ಷೆಯಲ್ಲಿ ಲಭ್ಯವಿರುವ ಸುರಕ್ಷಿತ ಪ್ರದೇಶವು ಕ್ರಮೇಣ ಗಾತ್ರದಲ್ಲಿ ಕಡಿಮೆಯಾಗುತ್ತ ಹೋಗುತ್ತದೆ. ಕೊನೆಯಲ್ಲಿ ಯಾವ ಆಟಗಾರ ಅಥವಾ ತಂಡ ಬದುಕುಳಿಯುತ್ತದೊ ಅವರು ಆ ಸುತ್ತಿನಲ್ಲಿ ವಿಜೇತರಾಗುತ್ತರೆ. ಸರಾಸರಿ, ಒಂದು ಸುತ್ತು 30 ನಿಮಿಷಗಳಿಗಿಂತ ಹೆಚ್ಚು ಸಮಯ ತೆಗೆದುಕೊಳ್ಳುವುದಿಲ್ಲ.

ಈ ವಿಡಿಯೊ ಗೇಮ್ ಮೈಕ್ರೊಸಾಫ಼್ಟ್ ವಿಂಡೊಸ್, ಎ‍ಕ್ಸ್ಬಾಕ್ಸ್, ಪ್ಲೆಸ್ಟೇಶನ್ , ಆಂಡ್ರಾಯ್ಡ್ ಮತ್ತು ಆಪಲ್ ಐಒಎಸ್  ಪ್ಲಾಟ್ಫಾರ್ಮ್ ಗಳಲ್ಲಿ ಲಭ್ಯವಿದೆ.

Notes

References
ಪುನುಗು ಬೆಕ್ಕು

ಪುನುಗು ಬೆಕ್ಕು ಕಾರ್ನಿವೊರ ಗಣದ ಮಾಂಸಾಹಾರಿ ಸ್ತನಿ. ಇದು ವೈವರಿಡೀ ಕುಟುಂಬಕ್ಕೆ ಸೇರಿದೆ. ಇವುಗಳ ಪ್ರಜನನಾಂಗಗಳ ಬಳಿ ಸುಗಂಧ ವಸ್ತು ಸ್ರವಿಸುವ ಗ್ರಂಥಿಗಳಿವೆ. ಈ ವಸ್ತು ಪುನುಗು ಅಥವಾ ಗುದದ್ವಾರದ ಬಳಿ ಇರುವ ಸಂಚಿಯೊಂದಕ್ಕೆ ಸುರಿದು ಸಂಗ್ರಹಗೊಳ್ಳುತ್ತದೆ. ಈ ಸುಗಂಧ ವಸ್ತುವಿನೊಂದಿಗೆ ಸಮಪ್ರಮಾಣದಲ್ಲಿ ನೀರು ಬೆರೆಸಿ ಇತರ ಸುಗಂಧಗಳೊಡನೆ ಸೇರಿಸಿದಾಗ ಸುವಾಸನೆಯನ್ನು ಕೊಡುತ್ತದೆ.

ಆವಾಸಸ್ಥಾನ

ಆಫ್ರಿಕ, ಬರ್ಮ, ಶ್ರೀಲಂಕಾ, ಮಲೇಷಿಯಾಗಳಲ್ಲಿ ಇವು ಹೆಚ್ಚಾಗಿ ಕಂಡು ಬರುತ್ತವೆ. ಭಾರತದಲ್ಲಿ ಕಾಣ ಸಿಗುವ ಪುನುಗು ಬೆಕ್ಕಿಗೆ ವೈವರಿಕ್ಯುಲ ಇಂಡಿಕ ಎಂದು ಕರೆಯುತ್ತಾರೆ. ಇವುಗಳಿಗೆ ದೇಹದ ಎರಡೂ ಕಡೆ ಉದ್ದುದ್ದನೆಯ ಪಟ್ಟೆಗಳಿವೆ. ಇದು ಹೆಚ್ಚು ಕಡಿಮೆ ಭಾರತಾದ್ಯಂತ ಕಾಣದೊರೆಯುತ್ತದೆ. ಪಶ್ಚಿಮ ಘಟ್ಟಗಳಲ್ಲೂ ಪುನುಗು ಬೆಕ್ಕು ಕಾಣ ಸಿಗುತ್ತದೆ. ಆಫ್ರಿಕದ ಪುನುಗು ಬೆಕ್ಕು ಸಿವೆಟಿಕ್ಟಸ್ ಸಿಬೆಟ್ ಎಂಬುದು ೬೭-೮೦ ಸೆಂ.ಮೀ. ಉದ್ದವಿರುತ್ತವೆ. ಇದರ ಮೈ ಬಣ್ಣ ಕಪ್ಪು. ಇದಕ್ಕೆ ಅಲ್ಲಲ್ಲಿ ಹಳದಿ ಬಿಳಿ ಬಣ್ಣದ ಮಚ್ಚೆಗಳು ಇರುತ್ತವೆ.

ಗುಣಲಕ್ಷಣ
ಭಾರತದ ಪುನುಗು ಬೆಕ್ಕು ವೈವರ ಜಿಬೆತ ಸುಮಾರು ೮೦ ಸೆಂ.ಮೀ. ಉದ್ದವಿರುತ್ತದೆ. ಸುಮಾರು ೭-೧೧ಕೆಜಿ ತೂಕವಿರುತ್ತವೆ. ಉದ್ದ ಮೂತಿ, ಮೋಟು ಕಾಲುಗಳು, ಕಪ್ಪು ಮಿಶ್ರಿತ ಬೂದು ಬಣ್ಣ, ಬೆನ್ನಿನ ಉದ್ದಕ್ಕೂ ಕತ್ತಿನಿಂದ ಬಾಲದವರೆಗೂ ಹಬ್ಬಿರುವ ಕಪ್ಪು ಕೂದಲಿನ ಏಣು, ಎದೆ ಹಾಗೂ ಭುಜಗಳ ಮೇಲಿನ ಕಪ್ಪು ಪಟ್ಟೆಗಳನ್ನು ಹೊಂದಿರುತ್ತವೆ. ಇದರ ಬಾಲ ಸುಮಾರು ೪೫ ಸೆಂ.ಮೀ. ಉದ್ದವಿರುತ್ತವೆ. ಬಾಲದ ಮೇಲೆ ಅಡ್ಡ ಪಟ್ಟೆಗಳನ್ನು ಹೊಂದಿರುತ್ತವೆ. ಇದು ಸಾಧಾರಣವಾಗಿ ಒಂಟಿ ಜೀವಿ ಮತ್ತು ನಿಶಾಚಾರಿ. ಹಗಲಿನಲ್ಲಿ ಪೊದೆಗಳಲ್ಲಿ ಅಡಗಿ ಕೂತು ರಾತ್ರಿಯ ವೇಳೆ ಆಹಾರಾನ್ವೇಷಣೆಯಲ್ಲಿ ತೊಡಗುತ್ತದೆ. ಸಣ್ಣಪುಟ್ಟ ಸ್ತನಿಗಳು, ಹಕ್ಕಿಗಳು, ಕಪ್ಪೆಗಳು, ಹಾವು, ಕೀಟಗಳು, ಹಣ್ಣು ಬೇರುಗಳು, ಮೀನು, ಏಡಿಗಳನ್ನು ಇವು ತಿನ್ನುತ್ತವೆ.

ಸಂತಾನೋತ್ಪತ್ತಿ
ಪುನುಗು ಬೆಕ್ಕಿನ ಸಂತಾನೋತ್ಪತ್ತಿಯ ಕಾಲ ಮೇ-ಜೂನ್ ತಿಂಗಳು. ಇವು ಒಂದು ಸಲಕ್ಕೆ ೩-೪ ಮರಿಗಳನ್ನಿಡುತ್ತವೆ. ದಟ್ಟ ಪೊದೆಗಳಲ್ಲಿ ಅಥವಾ ಬಿಲಗಳಲ್ಲಿ ಹೆಚ್ಚಾಗಿ ವಾಸಿಸುತ್ತವೆ.

ಉಪಯೋಗ
ಎಲ್ಲ ಪ್ರಭೇದಗಳ ಪುನುಗು ಬೆಕ್ಕನ್ನು ಸಾಕಬಹುದಾಗಿದ್ದು ಅವುಗಳಿಂದ ತಿಂಗಳಿಗೊಮ್ಮೆ ಇಲ್ಲವೇ ವಾರಕ್ಕೊಮ್ಮೆ ಪುನುಗನ್ನು ಪಡೆಯುತ್ತಾರೆ. ಪುನುಗು ಬೆಕ್ಕನ್ನು ಸಣ್ಣ ಪಂಜರಗಳಲ್ಲಿಟ್ಟು ಕೊಂಬಿನ ಚಮಚೆಗಳಿಂದ ಪುನುಗನ್ನು ಬಗೆದು ತೆಗೆಯುತ್ತಾರೆ. ಇವನ್ನು ಪೀಡಿಸಿ ರೊಚ್ಚಿಗೆಬ್ಬಿಸಿದರೆ ಹೆಚ್ಚು ಪುನುಗು ಒಸರುತ್ತದೆ. ಒಂದು ಬೆಕ್ಕಿನಿಂದ ವಾರಕ್ಕೆ ೩೦ ಗ್ರಾಮ್ ಪುನುಗನ್ನು ಪಡೆಯಬಹುದು. ಬೆಕ್ಕಿನಿಂದ ಪಡೆದ ಪುನುಗನ್ನು ಸುವಾಸನೆ ಭರಿಸುವ ವಸ್ತುವಾಗಿ ಸುಗಂಧ ದ್ರವ್ಯಗಳಲ್ಲಿ ಬಳಸುತ್ತಾರೆ.ಪುನುಗನ್ನು ಕಾಫಿ ತಯಾರಿಕೆಯಲ್ಲಿ ಬಳಸುತ್ತಾರೆ.

ಉಲ್ಲೇಖ

ಕಾಡು ಪ್ರಾಣಿಗಳು
ಸಸ್ತನಿ ಪ್ರಾಣಿಗಳು
ಕಿರಿಕಿರಿ

ಕಿರಿಕಿರಿಯು ಕಿರುಕುಳ ಮತ್ತು ಒಬ್ಬರ ಪ್ರಜ್ಞಾಪೂರ್ವಕ ಯೋಚನೆಯಿಂದ ಗಮನಭಂಗದಂತಹ ಪರಿಣಾಮಗಳ ಲಕ್ಷಣಗಳಿರುವ ಒಂದು ಅಹಿತಕರ ಮಾನಸಿಕ ಸ್ಥಿತಿ. ಇದು ಹತಾಶೆ ಮತ್ತು ಕೋಪದಂತಹ ಭಾವನೆಗಳಿಗೆ ಕಾರಣವಾಗಬಹುದು. ಸುಲಭವಾಗಿ ಕಿರಿಕಿರಿಯಾಗುವ ಲಕ್ಷಣವನ್ನು ಸೂಕ್ಷ್ಮವೇದಿತ್ವವೆಂದು ಕರೆಯಲಾಗುತ್ತದೆ. ಒಬ್ಬರಿಗೆ ಒಂದು ನಿರ್ದಿಷ್ಟ ಪ್ರಚೋದನೆಯು ಏಕೆ ಕಿರಿಕಿರಿ ಉಂಟುಮಾಡುತ್ತದೆ ಎಂಬುದಕ್ಕೆ ವಿವಿಧ ಕಾರಣಗಳಿವೆ. ಕಿರಿಕಿರಿಯ ಮಾಪನವು ಬಹಳ ವ್ಯಕ್ತಿನಿಷ್ಠವಾಗಿದೆ. ಮಾಪನದ ಪ್ರಯತ್ನವಾಗಿ, ಕಿರಿಕಿರಿ ಮೇಲಿನ ಮನೋವೈಜ್ಞಾನಿಕ ಅಧ್ಯಯನಗಳು ಹಲವುವೇಳೆ ಭಾಗಿಗಳು ಒಂದು ಮಾಪಕದ ಮೇಲೆ ಸ್ವತಃ ಕೊಟ್ಟ ಕಿರಿಕಿರಿಯ ಮಟ್ಟಗಳ ಸ್ಥಾನಗಳನ್ನು ಅವಲಂಬಿಸುತ್ತವೆ. ಯಾವುದೇ ಬಗೆಯ ಪ್ರಚೋದನೆಗಳು ಕಿರಿಕಿರಿಯನ್ನು ಉಂಟುಮಾಡಬಲ್ಲವು, ಉದಾಹರಣೆಗೆ ಪಾರ್ಶ್ವದಲ್ಲಿ ತಿವಿಸಿಕೊಳ್ಳಲ್ಪಡುವುದು ಅಥವಾ ಒಂದು ಹಾಡನ್ನು ಮತ್ತೆಮತ್ತೆ ಕೇಳುವುದು. ಆರಂಭದಲ್ಲಿ ಒಬ್ಬರು ಅನೇಕ ಪ್ರಚೋದನೆಗಳನ್ನು ಹಿತಕರವೆಂದು ಕಾಣಬಹುದು ಅಥವಾ ಅವುಗಳಿಗೆ ತಟಸ್ಥವಿರಬಹುದು, ಆದರೆ ಪುನರಾವರ್ತಿತ ಮುಂದುವರಿದ ಒಡ್ಡಿಕೆಯಿಂದ ಇವು ಕಿರಿಕಿರಿ ಉಂಟುಮಾಡಬಹುದು. ಹಲವುವೇಳೆ ಒಬ್ಬರು ಈ ವಿದ್ಯಮಾನವನ್ನು ಜನಪ್ರಿಯ ಸಂಗೀತ, ಮೇಮ್‍ಗಳು, ಟೀವಿ ಜಾಹೀರಾತುಗಳು, ಮತ್ತು ಜಾಹೀರಾತು ಝಣಕ ಪದ್ಯಗಳಂತಹ ಮಾಧ್ಯಮಗಳಿಂದ ಎದುರಿಸಬಹುದು. ಇವನ್ನು ಸ್ವಭಾವತಃ ವಾರಗಳು ಅಥವಾ ತಿಂಗಳುಗಳ ಅವಧಿಯಲ್ಲಿ ನಿರಂತರವಾಗಿ ಪುನರಾವರ್ತಿಸಲಾಗುತ್ತದೆ.

ಕಿರಿಕಿರಿಗೆ ಒಬ್ಬರ ಪ್ರತಿಕ್ರಿಯೆಯು, ಕನಿಷ್ಠಪಕ್ಷ ಗ್ರಹಿತ ಕಾರಣವು ಮತ್ತೊಬ್ಬ ವ್ಯಕ್ತಿಯಾಗಿದ್ದಾಗ, ಹೆಚ್ಚು ವಿಪರೀತ ಮಟ್ಟಗಳಿಗೆ ಉಲ್ಬಣಿಸುತ್ತದೆ ಏಕೆಂದರೆ ಅವು ಪರಿಹಾರವಾಗದೇ ಉಳಿದುಬಿಡುತ್ತವೆ ಎಂದು ಅಂತರರಾಷ್ಟ್ರೀಯ ಸಂಘರ್ಷ ನಿರ್ವಹಣಾ ಪತ್ರಿಕೆಯಲ್ಲಿ ಪ್ರಕಟನೆಗೊಂಡ ಅಧ್ಯಯನವು ಕಂಡುಕೊಂಡಿತು. ಕಿರಿಕಿರಿಯು ಉಲ್ಬಣವಾದಂತೆ ಕಿರಿಕಿರಿಗೆ ಒಬ್ಬರು ತಮ್ಮನ್ನು ದೂಷಿಸಿಕೊಳ್ಳುವ ಬದಲಾಗಿ ಕಿರಿಕಿರಿಯನ್ನು ಉಂಟುಮಾಡುತ್ತಿರುವ ಪಕ್ಷವನ್ನು ದೂಷಿಸುವ ಸಾಧ್ಯತೆ ಹೆಚ್ಚು ಎಂದೂ ಇದು ಕಂಡುಕೊಂಡಿತು.

ಉಲ್ಲೇಖಗಳು

ಭಾವನೆಗಳು
ಕಿರುನಾಲಿಗೆ

ಕಿರುನಾಲಿಗೆಯು ಮೃದು ಅಂಗುಳಿನ ಮಧ್ಯದ ಹಿಂಭಾಗದ ಅಂಚಿನಿಂದ ಕೆಳಗೆಚಾಚಿರುವ ಶಂಕುವಿನಾಕಾರದ ಭಾಗ. ಇದು ಅನೇಕ ಗುಚ್ಛವಾಗಿರುವ ಗ್ರಂಥಿಗಳು ಮತ್ತು ಕೆಲವು ಸ್ನಾಯುತಂತುಗಳನ್ನು ಹೊಂದಿರುವ ಸಂಯೋಜಕ ಅಂಗಾಂಶದಿಂದ ರಚಿತವಾಗಿದೆ. ಇದು ದೊಡ್ಡ ಸಂಖ್ಯೆಯಲ್ಲಿ ಬಹಳ ಪ್ರಮಾಣದಲ್ಲಿ ತೆಳು ಲಾಲಾರಸವನ್ನು ಉತ್ಪತ್ತಿಮಾಡುವ ರಕ್ತಸಾರಸ್ರಾವಕ ಗ್ರಂಥಿಗಳನ್ನು ಕೂಡ ಹೊಂದಿರುತ್ತದೆ.

ನುಂಗುವಾಗ, ನೇಸೊಫ಼್ಯಾರಿಂಕ್ಸ್‌ನ್ನು ಮುಚ್ಚಲು ಮತ್ತು ಆಹಾರವು ಮೂಗಿನ ಕುಳಿಯನ್ನು ಪ್ರವೇಶಿಸದಂತೆ ತಡೆಯಲು ಮೃದು ಅಂಗುಳು ಮತ್ತು ಕಿರುನಾಲಿಗೆಗಳು ಒಟ್ಟಾಗಿ ಚಲಿಸುತ್ತವೆ. ಕಿರುನಾಲಿಗೆಯು ಉತ್ಪಾದಿಸುವ ದೊಡ್ಡ ಪ್ರಮಾಣದ ತೆಳು ಲಾಲಾರಸವು ಗಂಟಲನ್ನು ಚೆನ್ನಾಗಿ ಜಾರುವಂತಾಗಿಸುವ ಕಾರ್ಯನಿರ್ವಹಿಸುತ್ತದೆ ಎಂದೂ ಪ್ರಸ್ತಾಪಿಸಲಾಗಿದೆ. ಇದು ಮಾತಿನಲ್ಲಿಯೂ ಕಾರ್ಯವನ್ನು ಹೊಂದಿದೆ. ಅನೇಕ ಭಾಷೆಗಳಲ್ಲಿ, ವ್ಯಂಜನ ಧ್ವನಿಗಳ ಶ್ರೇಣಿಯನ್ನು ಸ್ಪಷ್ಟವಾಗಿ ವ್ಯಕ್ತಪಡಿಸಲು ಕಿರುನಾಲಿಗೆಯನ್ನು ಬಳಸಲಾಗುತ್ತದೆ. ಇತರ ಸಸ್ತನಿಗಳಲ್ಲಿ ಇರದ, ಕಿರುನಾಲಿಗೆಯಲ್ಲಿನ ಗ್ರಂಥಿಗಳು ಉತ್ಪತ್ತಿಮಾಡುವ ದೊಡ್ಡ ಪ್ರಮಾಣದ ಜೊಲ್ಲಿನ ಕಾರಣ, ಕಿರುನಾಲಿಗೆಯು ಒಂದು ಅನುಬಂಧಕ ಮಾತಿನ ಅಂಗ ಎಂದು ಸೂಚಿಸಲಾಗಿದೆ.

ಕಿರುನಾಲಿಗೆಯು ನಿದ್ದೆ ಮಾಡುವಾಗ ಗೊರಕೆ ಅಥವಾ ಏದುಸಿರಿಗೆ ಕೂಡ ಕೊಡುಗೆ ನೀಡಬಹುದು; ಹೆಚ್ಚು ಉದ್ದದ ಕಿರುನಾಲಿಗೆಯನ್ನು ಹೊಂದಿರುವುದು ಗೊರಕೆಯನ್ನು ಉಂಟುಮಾಡುವ ಕಂಪನಗಳಿಗೆ ಕಾರಣವಾಗಬಹುದು. ಕೆಲವು ಸಂದರ್ಭಗಳಲ್ಲಿ ಇದು ನಿದ್ರೆಯಲ್ಲಿ ಉಸಿರುಕಟ್ಟುವಿಕೆಗೆ ಕಾರಣವಾಗಬಹುದು. ಅಗತ್ಯಬಿದ್ದರೆ ಕಿರುನಾಲಿಗೆಯನ್ನು ಅಥವಾ ಅದರ ಭಾಗವನ್ನು ಶಸ್ತ್ರಕ್ರಿಯೆಯಿಂದ ತೆಗೆಯುವ ಮೂಲಕ ಇದಕ್ಕೆ ಚಿಕಿತ್ಸೆ ನೀಡಬಹುದು. ಆದರೆ, ಗಾಯಕಲೆ ಅಂಗಾಂಶದ ರಚನೆಯಾದರೆ ಮತ್ತು ವೇಲೊಫ಼್ಯಾರಿಂಕ್ಸ್‌ನಲ್ಲಿನ ವಾಯುಪ್ರದೇಶವು ಕಡಿಮೆಯಾದರೆ ಈ ಶಸ್ತ್ರಕ್ರಿಯೆಯು ನಿದ್ದೆಯಲ್ಲಿ ಉಸಿರುಕಟ್ಟುವಿಕೆಯನ್ನು ಕೂಡ ಉಂಟುಮಾಡಬಹುದು. ನಿದ್ರೆಯಲ್ಲಿ ಉಸಿರುಕಟ್ಟುವಿಕೆಯ ಚಿಕಿತ್ಸೆಯಾಗಿ ಈ ಶಸ್ತ್ರಕ್ರಿಯೆಯ ಯಶಸ್ಸು ತಿಳಿದಿಲ್ಲ, ಆದರೆ ಲಕ್ಷಣಗಳನ್ನು ಕಡಿಮೆಮಾಡುವಲ್ಲಿ ಇದು ಶೇಕಡ ೪೦-೬೦ರಷ್ಟು ಪರಿಣಾಮಕಾರಿತ್ವವನ್ನು ಕೆಲವು ಸಂಶೋಧನೆಗಳು ತೋರಿಸಿವೆ.

ಕೆಲವೊಮ್ಮೆ, ಕಿರುನಾಲಿಗೆಯ ಸುತ್ತಲಿನ ಲೋಳೆಪದರವು ಊದಿಕೊಂಡು, ಕಿರುನಾಲಿಗೆಯು ಅದರ ಸಾಮಾನ್ಯ ಗಾತ್ರದ ೩-೫ ಪಟ್ಟು ಹಿಗ್ಗುವುದಕ್ಕೆ ಕಾರಣವಾಗುತ್ತದೆ. ಈ ಸ್ಥಿತಿಯನ್ನು ಯೂವುಲೈಟಿಸ್ ಎಂದು ಕರೆಯಲಾಗುತ್ತದೆ. ಕಿರುನಾಲಿಗೆಯು ಗಂಟಲು ಅಥವಾ ನಾಲಿಗೆಯನ್ನು ಸ್ಪರ್ಶಿಸಿದಾಗ, ಯಾವುದೇ ಬಾಹ್ಯ ವಸ್ತು ಇಲ್ಲದಿದ್ದರೂ, ಉಸಿರುಗಟ್ಟುವಿಕೆಯಂತಹ ಸಂವೇದನೆಗಳನ್ನು ಉಂಟುಮಾಡಬಹುದು. ಇದು ಉಸಿರಾಟ, ಮಾತಾಡುವುದು ಮತ್ತಿ ತಿನ್ನುವುದರಲ್ಲಿ ಸಮಸ್ಯೆಗಳನ್ನು ಉಂಟುಮಾಡಬಹುದು.

ಉಲ್ಲೇಖಗಳು

ಮಾನವ ಶರೀರ
ಪಿಚ್ಚು

ಪಿಚ್ಚು ಎಂದರೆ ನಿದ್ರೆಯ ಅವಧಿಯಲ್ಲಿ ಕಣ್ಣುಗಳು, ಮೂಗು, ಅಥವಾ ಬಾಯಿಯಿಂದ ಸ್ವಾಭಾವಿಕವಾಗಿ ಸ್ರವಿಸಲ್ಪಟ್ಟ ತೆಳುವಾದ ಲೋಳೆ. ಪಿಚ್ಚು ಕಣ್ಣುಗಳು ಅಥವಾ ಬಾಯಿಯ ಮೂಲೆಗಳಲ್ಲಿ, ರೆಪ್ಪೆಗಳ ಮೇಲೆ, ಅಥವಾ ಮೂಗಿನ ಕೆಳಗೆ ಒಣಗಿ ಹಕ್ಕಳೆಯಾಗಿ ಸಂಗ್ರಹಗೊಳ್ಳುತ್ತದೆ. ಇದು ಲೋಳೆ (ಕಣ್ಣುಗಳ ವಿಷಯದಲ್ಲಿ, ಕಾರ್ನಿಯಾ ಅಥವಾ ಆರ್ದ್ರಚರ್ಮದಿಂದ ಸ್ರವಿಸಲ್ಪಟ್ಟ ಮ್ಯೂಸಿನ್‍ನ್ನು ಹೊಂದಿರುತ್ತದೆ), ನಾಸಿಕಜನ್ಯ ಲೋಳೆ, ರಕ್ತಕೋಶಗಳು, ಚರ್ಮಕೋಶಗಳು, ಅಥವಾ ಕೊಳೆಯ ಸಂಯೋಜನೆಯಿಂದ ರೂಪಗೊಳ್ಳುತ್ತದೆ. ಕಣ್ಣಿನ ಪಿಚ್ಚು ವಿಶೇಷವಾಗಿ ಸಾಮನ್ಯವಾಗಿದೆ.

ವ್ಯಕ್ತಿಯು ಎಚ್ಚರವಾಗಿದ್ದಾಗ, ಕಣ್ಣುರೆಪ್ಪೆಯನ್ನು ಮಿಟುಕಿಸುವುದರಿಂದ ಪಿಚ್ಚು ನಾಸಿಕಅಶ್ರು ನಾಳದ ಮೂಲಕ ಕಣ್ಣೀರಿನ ಜೊತೆ ಹರಿದುಕೊಂಡು ಹೋಗುತ್ತದೆ. ಆದರೆ, ನಿದ್ರೆಯ ಅವಧಿಯಲ್ಲಿ ಈ ಕ್ರಿಯೆಯ ಅನುಪಸ್ಥಿತಿಯಿಂದ, ಸಣ್ಣ ಪ್ರಮಾಣದಲ್ಲಿ ಒಣ ಪಿಚ್ಚು ಕಣ್ಣಿನ ಮೂಲೆಗಳಲ್ಲಿ ಶೇಖರಣೆಯಾಗುತ್ತದೆ, ಹೆಚ್ಚು ಗಮನಾರ್ಹವಾಗಿ ಮಕ್ಕಳಲ್ಲಿ. ಅನೇಕ ಪರಿಸ್ಥಿತಿಗಳು ಕಣ್ಣಿನಲ್ಲಿ ಪಿಚ್ಚಿನ ಉತ್ಪತ್ತಿಯನ್ನು ಹೆಚ್ಚಿಸಬಲ್ಲವು. ಅಲರ್ಜಿಕ್ ಕಂಜಂಕ್ಟಿವೈಟಿಸ್‍ನ ಸಂದರ್ಭದಲ್ಲಿ, ಪಿಚ್ಚಿನ ಹೆಚ್ಚಳವು ಗಣನೀಯವಾಗಿರಬಹುದು, ಮತ್ತು ಅನೇಕ ಸಲ ನರಳುವವನು ಎದ್ದ ನಂತರ ಕಣ್ಣಿನ ಪ್ರದೇಶವನ್ನು ಸ್ವಚ್ಛಮಾಡಿಕೊಳ್ಳದೇ ಕಣ್ಣು ತೆಗೆಯುವುದನ್ನು ತಡೆಯುತ್ತದೆ. ಭಾರೀ ಪಿಚ್ಚಿನ ಹೆಚ್ಚಳದ ಸಂದರ್ಭದಲ್ಲಿ ಕೀವಿನ ಉಪಸ್ಥಿತಿಯು ಇತರ ಸೋಂಕುಗಳೊಂದಿಗೆ ಶುಷ್ಕ ಕಣ್ಣು ಅಥವಾ ಕೆಂಗಣ್ಣು ಬೇನೆಯನ್ನು ಸೂಚಿಸಬಹುದು.

ಶಿಶುಗಳಲ್ಲಿ, ಕಣ್ಣೀರು ನಾಳಗಳು ಒಮ್ಮೊಮ್ಮೆ ತೆರೆಯುವುದಿಲ್ಲ, ಪರಿಣಾಮವಾಗಿ ಕಣ್ಣೀರು ಹೆಚ್ಚಾಗಿ ಗಲ್ಲಗಳ ಮೇಲೆ ಹರಿಯುತ್ತದೆ ಮತ್ತು ಪಿಚ್ಚು ಅದರ ಸುತ್ತಲಿನ ಚರ್ಮದ ಮೇಲೆ ಸಂಗ್ರಹವಾಗುತ್ತದೆ.

ಉಲ್ಲೇಖಗಳು

ನೇತ್ರವಿಜ್ಞಾನ
ಜೇಬು

ಜೇಬು ಎಂದರೆ ಉಡುಗೆಯಲ್ಲಿ ಹೊಲಿಯಲಾದ ಅಥವಾ ಅದರ ಒಳಗೆ ಅಳವಡಿಸಲಾದ, ಚಿಕ್ಕ ವಸ್ತುಗಳನ್ನು ಹಿಡಿದಿಡುವ ಚೀಲ ಅಥವಾ ಲಕೋಟೆಯಂತಹ ಧಾರಕ. ಜೇಬುಗಳನ್ನು ಸಾಮಾನು ಸರಂಜಾಮುಗಳು, ಬೆನ್ನುಕಟ್ಟುಗಳು ಮತ್ತು ಹೋಲುವ ವಸ್ತುಗಳಿಗೆ ಕೂಡ ಲಗತ್ತಿಸಲಾಗುತ್ತದೆ. ಹೆಚ್ಚು ಹಳೆಯ ಬಳಕೆಯಲ್ಲಿ, ಜೇಬು ಎಂದರೆ ಪ್ರತ್ಯೇಕವಾದ ಚಿಕ್ಕ ಚೀಲ ಅಥವಾ ಕೈಚೀಲವಾಗಿತ್ತು.

ಪ್ರಾಚೀನ ಜನರು ಅಮೂಲ್ಯ ವಸ್ತುಗಳನ್ನು ಹಿಡಿದಿಡಲು ಚಕ್ಕಳದ ಅಥವಾ ಬಟ್ಟೆಯ ಚೀಲಗಳನ್ನು ಬಳಸುತ್ತಿದ್ದರು. ಕ್ರಿ.ಪೂ. ೩,೩೦೦ರ ಆಸುಪಾಸಿನಲ್ಲಿ ಜೀವಿಸಿದ್ದ ಅಟ್ಝಿ, ಚೀಲ ಹೊಲಿಯಲ್ಪಟ್ಟಿರುವ ಬೆಲ್ಟ್‌ನ್ನು ಹೊಂದಿದ್ದನು. ಇದು ಉಪಯುಕ್ತ ವಸ್ತುಗಳ ಸಂಗ್ರಹವನ್ನು ಹೊಂದಿತ್ತು: ಕೆರೆಗ, ರಂಧ್ರ ಕೊರೆಯುವ ಯಂತ್ರ, ಚಕಮಕಿ ಕಲ್ಲಿನ ತುಂಡು, ಮೂಳೆಯ ಹಿಡಿದಬ್ಬಳ, ಮತ್ತು ಒಣಗಿದ ಶಿಲೀಂಧ್ರ.

ಕೈಗಡಿಯಾರ ಜೇಬು ಎಂದರೆ ಜೇಬುಗಡಿಯಾರವನ್ನು ಹಿಡಿದಿಡಲು ವಿನ್ಯಾಸಗೊಳಿಸಲಾದ ಚಿಕ್ಕ ಜೇಬು. ಇದು ಕೆಲವೊಮ್ಮೆ ಪುರುಷರ ಷರಾಯಿ ಹಾಗೂ ನಡುವಂಗಿಗಳಲ್ಲಿ ಮತ್ತು ಸಾಂಪ್ರದಾಯಿಕ ನೀಲಿ ಜೀನ್ಸ್‌ನಲ್ಲಿ ಕಂಡುಬರುತ್ತದೆ. ಆದರೆ, ಕೈಗಡಿಯಾರ ಜೇಬುಗಳ ಜನಪ್ರಿಯತೆಯು ಕುಗ್ಗಿದ ಕಾರಣ, ಈ ಜೇಬುಗಳನ್ನು ಅವುಗಳ ಮೂಲ ಉದ್ದೇಶಿತ ಕಾರ್ಯಕ್ಕೆ ಅಪರೂಪವಾಗಿ ಬಳಸಲಾಗುತ್ತದೆ. ಬೀಸಮ್ ಜೇಬು ಅಥವಾ ಸೀಳು ಜೇಬು ಎಂದರೆ ಮೇಲೆ ಹೊಲಿಯುವ ಬದಲಾಗಿ ಉಡುಪಿನ ಒಳಗೆ ಕತ್ತರಿಸಲಾದ ಜೇಬು. ಈ ಜೇಬುಗಳು ಹಲವುವೇಳೆ ಜೇಬಿನ ಸೀಳಿನ ಉದ್ದಕ್ಕೆ ಬಲವರ್ಧಿತ ಅಲಂಕರಣವನ್ನು ಹೊಂದಿರುತ್ತವೆ, ಮತ್ತು ಪ್ರಾಯಶಃ ಬಟ್ಟೆಯ ಹೆಚ್ಚುವರಿ ತುಂಡು ಅಥವಾ ಹೊಲಿಗೆಯಂತೆ ಕಾಣಿಸುತ್ತದೆ. ಬೀಸಮ್ ಜೇಬುಗಳು ಟಕ್ಸೀಡೊ ಜ್ಯಾಕೆಟ್‍ಗಳು ಮತ್ತು ಷರಾಯಿಗಳ ಮೇಲೆ ಕಂಡುಬರುತ್ತವೆ ಮತ್ತು ಮುಚ್ಚಳ ಅಥವಾ ಗುಂಡಿ ಮುಚ್ಚುವಿಕೆಯಿಂದ ಇವನ್ನು ಎದ್ದು ಕಾಣುವಂತೆ ಮಾಡಿರಬಹುದು. ಕ್ಯಾಂಪ್ ಪಾಕೆಟ್‍ಗಳು ಅಥವಾ ಸರಕು ಜೇಬುಗಳು ಉಡುಪಿನ ಹೊರಭಾಗದಲ್ಲಿ ಹೊಲಿಯಲಾದ ಜೇಬುಗಳು. ಅವುಗಳು ಸಾಮಾನ್ಯವಾಗಿ ನಾಲ್ಕು ಬದಿಗಳನ್ನು ಹೊಂದಿದ್ದು ಹೊಲಿಗೆ ಪಟ್ಟಿ ಕಾಣುವುದು ಲಕ್ಷಣವಾಗಿರುತ್ತದೆ. ಬಿಯರ್ ಜೇಬು ಎಂದರೆ ನಿರ್ದಿಷ್ಟವಾಗಿ ಬಿಯರ್‌ನ ಬಾಟಲಿಯನ್ನು ಸಾಗಿಸುವಷ್ಟು ಗಾತ್ರ ಕೊಟ್ಟಿರುವ ಜ್ಯಾಕೆಟ್ ಅಥವಾ ನಡುವಂಗಿಯೊಳಗಿನ ಒಂದು ಸಣ್ಣ ಜೇಬು. ಇದು ಅಮೇರಿಕಾದ ಪಶ್ಚಿಮ ಮಧ್ಯಭಾಗದ ಆಯ್ದ ಪ್ರದೇಶಗಳಲ್ಲಿ ನಿಷೇಧಕ್ಕಿಂತ ಮುಂಚೆ ೧೯೧೦ರ ದಶಕದಲ್ಲಿ ಫ಼್ಯಾಷನ್ ಆಗಿ ಬಂದಿತು. ನಿಷೇಧದ ನಂತರ ತುಲನಾತ್ಮಕ ಅಜ್ಞಾತತೆಯಲ್ಲಿ ಮರೆಯಾಯಿತು, ಆದರೆ ೧೯೮೦ ಮತ್ತು ೨೦೦೦ರ ದಶಕದ ಆರಂಭದಲ್ಲಿ ಸಣ್ಣಪ್ರಮಾಣದಲ್ಲಿ ಮರುಹುಟ್ಟನ್ನು ಅನುಭವಿಸಿತು.

ಉಲ್ಲೇಖಗಳು

ಉಡುಪುಗಳ ಭಾಗಗಳು
ಜೇಬುಗಳ್ಳತನ

ಜೇಬುಗಳ್ಳತನವು ವ್ಯಕ್ತಿ ಅಥವಾ ಬಲಿಪಶುವು ಕಳ್ಳತನವನ್ನು ಗಮನಿಸದಂತೆ ಅವರಿಂದ ಹಣ ಅಥವಾ ಇತರ ಅಮೂಲ್ಯ ವಸ್ತುಗಳನ್ನು ಕದಿಯುವುದು ಸೇರಿರುವ ಅಪಹಾರದ ಒಂದು ರೂಪವಾಗಿದೆ. ಇದು ಗಣನೀಯ ಪ್ರಮಾಣದ ಕೌಶಲ್ಯ ಮತ್ತು ಗಮನಭಂಗಮಾಡುವ ಜಾಣ್ಮೆಯನ್ನು ಒಳಗೊಂಡಿರಬಹುದು. ಈ ರೀತಿಯಲ್ಲಿ ಕೆಲಸಮಾಡುವ ಕಳ್ಳನನ್ನು ಜೇಬುಗಳ್ಳ ಎಂದು ಕರೆಯಲಾಗುತ್ತದೆ. ಜೇಬುಗಳ್ಳರು ಮತ್ತು ಇತರ ಕಳ್ಳರು, ವಿಶೇಷವಾಗಿ ತಂಡಗಳಲ್ಲಿ ಕೆಲಸ ಮಾಡುವವರು, ಕೆಲವೊಮ್ಮೆ ಗಮನಭಂಗವನ್ನು ಬಳಕೆಮಾಡಿಕೊಳ್ಳುತ್ತಾರೆ, ಉದಾಹರಣೆಗೆ ಪ್ರಶ್ನೆಯನ್ನು ಕೇಳುವುದು ಅಥವಾ ಬಲಿಪಶುವಿಗೆ ಢಿಕ್ಕಿ ಹೊಡೆಯುತ್ತಾರೆ. ಈ ಗಮನಭಂಗಗಳಿಗೆ ಕೆಲವೊಮ್ಮೆ ಕೈಚಳಕ, ತಪ್ಪು ನಿರ್ದೇಶನ ಮತ್ತು ಇತರ ಬಗೆಯ ಕೌಶಲ್ಯಗಳು ಬೇಕಾಗುತ್ತದೆ.

ವಿಶ್ವದಾದ್ಯಂತ ಯಾವುದೇ ಕಿಕ್ಕಿರಿದ ಸ್ಥಳದಲ್ಲಿ ಜೇಬುಗಳ್ಳರು ಸಿಗುತ್ತಾರೆ. ಆದರೆ ಇತ್ತೀಚೆಗೆ, ಅಪಾಯಕಾರಿ ಜೇಬುಗಳ್ಳ ಆಶ್ರಯತಾಣಗಳಾಗಿ ವಿಶೇಷವಾಗಿ ಬಾರ್ಸೆಲೋನಾ ಮತ್ತು ರೋಮ್‍ನ್ನು ಆಯ್ಕೆಮಾಡಲಾಯಿತು. ಕಳ್ಳರು ಸಾಮೂಹಿಕ ಸಾಗಣೆ ನಿಲ್ದಾಣಗಳಂತಹ ಹೆಚ್ಚಿನ ಸಂಚಾರದ ಪ್ರದೇಶಗಳಲ್ಲಿ ಕಾರ್ಯವೆಸಗುವುದು ತಿಳಿದುಬಂದಿದೆ. ಸುರಂಗಮಾರ್ಗದ ರೈಲುಗಳನ್ನು ಕೂಡ ಹತ್ತುತ್ತಾರೆ ಮತ್ತು ಇತರರಿಂದ ಕದಿಯಲು ಜನಸಮೂಹದ ಗಮನಭಂಗಗಳು ಮತ್ತು ರೈಲಿನ ಹಠಾತ್ ನಿಲ್ಲು-ಹೋಗು ಚಲನೆಗಳನ್ನು ಬಳಸುತ್ತಾರೆ. ಕಳ್ಳರು ತಮಗೆ ಬೇಕಾದದ್ದು ಸಿಕ್ಕ ತಕ್ಷಣ, ಯಾರು ಅವರಿಂದ ಕಳ್ಳತನ ಮಾಡಿದರು ಮತ್ತು ಯಾವಾಗ ಎಂದು ಕಂಡುಹಿಡಿಯಲು ಬಲಿಪಶುವಿಗೆ ಸಾಧ್ಯವಾಗದಂತೆ ಸರಳವಾಗಿ ಮುಂದಿನ ನಿಲ್ದಾಣದಲ್ಲಿ ಇಳಿಯುತ್ತಾರೆ.

೧೮ನೇ ಶತಮಾನದಲ್ಲಿ ಗಂಡಸರು ಮತ್ತು ಹೆಂಗಸರು ಇಬ್ಬರೂ ಜೇಬುಗಳ್ಳತನ ಮಾಡುತ್ತಿದ್ದರು (ಕಟ್ಟಳೆ ಕೈಗೊಳ್ಳಲಾದ ಜೇಬುಗಳ್ಳತನದ ಪ್ರಕರಣಗಳನ್ನು ನೋಡಿದರೆ, ಪುರುಷರಿಗಿಂತ ಹೆಚ್ಚು ಮಹಿಳಾ ಆರೋಪಿಗಳಿದ್ದರು ಎಂದೂ ತೋರುತ್ತದೆ). ಅಂಗಡಿ ಕಳ್ಳತನದ ಜೊತೆಗೆ, ಜೇಬುಗಳ್ಳತನವು ಪುರುಷರಿಗಿಂತ ಮಹಿಳೆಯರು ಹೆಚ್ಚು ಎಸಗುವ ಏಕೈಕ ಪ್ರಕಾರದ ಅಪರಾಧವಾಗಿತ್ತು. ೧೮ನೇ ಶತಮಾನದಲ್ಲಿ, ಬಹುತೇಕ ಜೇಬುಗಳ್ಳರು ಆರ್ಥಿಕ ಅಗತ್ಯಗಳ ಕಾರಣ ಕದಿಯುತ್ತಿದ್ದರು ಎಂದು ತೋರುತ್ತದೆ: ಹಲವುವೇಳೆ ಅವರು ಬಡವರಾಗಿದ್ದು ಯಾವುದೇ ಆರ್ಥಿಕ ಆಧಾರವನ್ನು ಹೊಂದಿರಲಿಲ್ಲ, ಮತ್ತು ನಿರುದ್ಯೋಗವು ಬಡತನದ ಏಕೈಕ ಪ್ರಮುಖ ಕಾರಣವಾಗಿತ್ತು. ಪರಿಣಾಮವಾಗಿ ಅತ್ಯಂತ ಅಗತ್ಯವಿರುವವರು ಜೇಬುಗಳ್ಳತನ ಮಾಡುತ್ತಿದ್ದರು. ಬಹುತೇಕ ಸಂದರ್ಭಗಳಲ್ಲಿ, ಜೇಬುಗಳ್ಳರು ತಮಗೆ ಸಿಕ್ಕ ಅವಕಾಶಗಳನ್ನು ಅವಲಂಬಿಸಿ ಕೆಲಸ ಮಾಡುತ್ತಿದ್ದರು: ಯಾರಾದರೂ ಬೆಳ್ಳಿಯ ಗಡಿಯಾರ ಧರಿಸಿರುವುದನ್ನು ಅಥವಾ ಅವರ ಜೇಬಿನಿಂದ ಕರವಸ್ತ್ರವು ಹೊರಚಾಚಿದ್ದನ್ನು ಅವರು ನೋಡಿದರೆ, ಜೇಬುಗಳ್ಳರು ಆ ವಸ್ತುವನ್ನು ತೆಗೆದುಕೊಳ್ಳುತ್ತಿದ್ದರು. ಇದರರ್ಥ, ಅಂತಹ ಸಂದರ್ಭಗಳಲ್ಲಿ, ಕಳ್ಳತನವು ಪೂರ್ವಯೋಜಿತವಾಗಿರಲಿಲ್ಲ.

ಉಲ್ಲೇಖಗಳು

ಅಪರಾಧಗಳು
ಪೂಜ ವಸ್ತ್ರಾಕರ್

ಪೂಜ ವಸ್ತ್ರಾಕರ್, ಓರ್ವ ಭಾರತೀಯ ಕ್ರಿಕೆಟ್ ಆಟಗಾರ್ತಿ. ಇವರು ಬಲಗೈ ಬ್ಯಾಟ್ಸಮಾನ್ ಹಾಗು ಬಲಗೈ ಮೀಡಿಯಂ ಬೌಲರ್. ದೇಶಿ ಕ್ರಿಕೆಟ್‍ನಲ್ಲಿ ಮಧ್ಯ ಪ್ರದೇಶ, ಇಂಡಿಯಾ ಗ್ರೀನ್ ಕ್ರಿಕೆಟ್ ತಂಡಗಳಿಗೆ ಆಡಿದ್ದಾರೆ.

ಆರಂಭಿಕ ಜೀವನ 

ಪೂಜ ವಸ್ತ್ರಾಕರ್ ರವರು ಸೆಪ್ಟಂಬರ್ ೨೫, ೧೯೯೯ರಂದು ಮಧ್ಯ ಪ್ರದೇಶದಲ್ಲಿ ಜನಿಸಿದರು. ಪೂಜ ವಸ್ತ್ರಾಕರ್ ಇವರ ತಂದೆ ಭಾರತ ಸಂಚಾರ್ ನಿಗಮ್ ಲಿಮಿಟೆಡ್ (ಬಿಎಸ್ಎನ್ಎಲ್‌‍)ನ ನಿವೃತ್ತ ನೌಕರರಾಗಿದ್ದಾರೆ. ಇವರು ತಮ್ಮ ಹತ್ತನೇ ವಯ್ಯಸ್ಸಿನಲ್ಲಿ ತಮ್ಮ ತಾಯಿಯನ್ನು ಕಳೆದುಕೊಂಡರು. ಇವರಿಗೆ ನಾಲ್ಕು ಸಹೋದರಿಯರು ಮತ್ತು ಇಬ್ಬರು ಸಹೋದರರು ಇದ್ದು, ಇವರು ಏಳು ಒಡಹುಟ್ಟಿದವರಲ್ಲಿ ಕಿರಿಯರು. 
ಪೂಜ ತಮ್ಮ ಮನೆಯ ಸುತ್ತಮುತ್ತಲಿನ ಆವರಣದಲ್ಲಿ ಕೆಲ ಹುಡುಗರೊಂದಿಗೆ ಕ್ರಿಕೆಟ್ ಆಡಲು ಪ್ರಾರಂಭಿಸಿದರು. ನಂತರ ಇವರು ಕ್ರೀಡಾಂಗಣಕ್ಕೆ ತೆರಳಿ ಕ್ರಿಕೆಟ್ ಆಡಲು ಪ್ರಾರಂಭಿಸಿ ನೆಟ್ ಬ್ಯಾಟಿಂಗ್‌‍ಅನ್ನು ಅಭ್ಯಾಸ ಮಾಡಲು ಆರಂಭಿಸಿದರು. ಈ ಸಮಯದಲ್ಲಿ ತರಬೇತುದಾರ ಇವರನ್ನು ಗುರುತಿಸಿ ಇವರ ಔಪಚಾರಿಕ ತರಬೇತಿಯನ್ನು ಪ್ರಾರಂಭಿಸಿದನರು.

ವೃತ್ತಿ ಜೀವನ

ಪ್ರಥಮ ದರ್ಜೆ ಕ್ರಿಕೆಟ್ 

ದೇಶಿ ಕ್ರಿಕೆಟ್‍ನಲ್ಲಿ ಮಧ್ಯ ಪ್ರದೇಶ, ಇಂಡಿಯಾ ಗ್ರೀನ್ ಕ್ರಿಕೆಟ್ ತಂಡಗಳಿಗೆ ಆಡಿದ್ದಾರೆ. ಮೊದಲಿಗೆ ಇವರು ಬ್ಯಾಟಿಂಗ್‌ನೊಂದಿಗೆ ಗುರುತಿಸಿಕೊಂಡರು. ನಂತರ ಇವರು ಮಧ್ಯಪ್ರದೇಶ ತಂಡವನ್ನು ಸೇರಿಕೊಂಡು ಬೌಲರ್ ಆಗಿ ಗುರುತಿಸಿಕೊಳ್ಳಲಾರಂಭಿಸಿದರು. ತಮ್ಮ ೧೫ನೇ ವಯ್ಯಸ್ಸಿನಲ್ಲೇ ಇವರು ಇಂಡಿಯಾ ಗ್ರೀನ್ ಕ್ರಿಕೆಟ್ ತಂಡದಲ್ಲಿ ಸ್ಥಾನವನ್ನು ಪಡೆದರು. ೨೦೧೬ರಲ್ಲಿ ಹಿರಿಯ ಮಹಿಳಾ ದೇಶಿ ಕ್ರಿಕೆಟ್ ಪಂದ್ಯದಲ್ಲಿ ಪೂಜ ವಸ್ತ್ರಾಕರ್ ಅವರು ಕ್ಷೇತ್ರರಕ್ಷಣೆ ನಡೆಸುತ್ತಿದ್ದಾಗ, ತಮ್ಮ ಮೊಣಕಾಲು ತಿರುಚಿತು, ಇದರಿಂದ ಇವರು ಶಸ್ತ್ರಚಿಕಿತ್ಸೆಯನ್ನು ಪಡೆಯ ಬೇಕಾಯಿತು. ೨೦೧೮ರ ಚಾಲೆಂಜರ್ ಟ್ರೋಫಿ, ದಕ್ಷಿಣ ಆಫ್ರಿಕಾ ಪ್ರವಾಸಕ್ಕೆ ವಾಸ್ಟ್ರಾಕರ್ ಅವರ ಆಯ್ಕೆಯಲ್ಲಿ ಪ್ರಮುಖ ಪಾತ್ರ ವಹಿಸಿತು.

ಅಂತರರಾಷ್ಟ್ರೀಯ ಕ್ರಿಕೆಟ್ 

ಫೆಬ್ರವರಿ ೦೮, ೨೦೧೮ರಲ್ಲಿ ದಕ್ಷಿಣ ಆಫ್ರಿಕದಲ್ಲಿ ದಕ್ಷಿಣ ಆಫ್ರಿಕ ಕ್ರಿಕೆಟ್ ತಂಡದ ವಿರುದ್ದ ನಡೆದ  ಮೂರನೇ ಏಕದಿನ ಪಂದ್ಯದ ಮೂಲಕ ಪೂಜ ವಸ್ತ್ರಾಕರ್‍ ಅಂತರರಾಷ್ಟ್ರೀಯ ಕ್ರಿಕೆಟ್ ಜಗತ್ತಿಗೆ ಪಾದಾರ್ಪನೆ ಮಾಡಿದರು. ನಂತರ ಫೆಬ್ರವರಿ ೧೩, ೨೦೧೮ರಲ್ಲಿ ದಕ್ಷಿಣ ಆಫ್ರಿಕದಲ್ಲಿ ದಕ್ಷಿಣ ಆಫ್ರಿಕ ಕ್ರಿಕೆಟ್ ತಂಡದ ವಿರುದ್ದ ನಡೆದ ಮೊದಲನೇ ಟಿ-೨೦ ಪಂದ್ಯದ ಮೂಲಕ ಪೂಜ ವಸ್ತ್ರಾಕರ್‍ ಅಂತರರಾಷ್ಟ್ರೀಯ ಟಿ-೨೦ ಕ್ರಿಕೆಟ್ ಜಗತ್ತಿಗೆ ಪಾದಾರ್ಪನೆ ಮಾಡಿದರು.

ಪಂದ್ಯಗಳು 

ಏಕದಿನ ಕ್ರಿಕೆಟ್ : ೦೬ ಪಂದ್ಯಗಳು
ಟಿ-೨೦ ಕ್ರಿಕೆಟ್ : ೧೧ ಪಂದ್ಯಗಳು

ವಿಕೇಟ್‍ಗಳು 

ಟಿ-೨೦ ಕ್ರಿಕೆಟ್‌ನಲ್ಲಿ : ೧೧

ಅರ್ಧ ಶತಕಗಳು 

ಏಕದಿನ ಕ್ರಿಕೆಟ್‌ನಲ್ಲಿ : ೦೧

ಉಲ್ಲೇಖಗಳು 

ಕ್ರೀಡಾಪಟುಗಳು
ಕ್ರಿಕೆಟ್
ಮಹಿಳಾ ಕ್ರೀಡಾಪಟುಗಳು
ಕ್ರಿಕೆಟ್ ಆಟಗಾರ
ಭಾರತದ ಕ್ರಿಕೆಟ್ ಕ್ರೀಡಾಪಟುಗಳು
ಭಾರತ ಮಹಿಳಾ ಕ್ರಿಕೆಟ್ ಆಟಗಾರ್ತಿಯರು
ವಿಕಿ ಲವ್ಸ್ ವಿಮೆನ್ ದಕ್ಷಿಣ ಏಷ್ಯಿಯಾ ಸ್ಪರ್ಧೆಗೆ ವಿಸ್ತರಿಸಿದ ಲೇಖನ
ಗುಟ್ಟಾಗಿಡುವಿಕೆ

ಗುಟ್ಟಾಗಿಡುವಿಕೆ ಎಂದರೆ ಪ್ರಾಯಶಃ ಮಾಹಿತಿಯನ್ನು ಇತರ ವ್ಯಕ್ತಿಗಳೊಂದಿಗೆ ಹಂಚಿಕೊಂಡು, ತಿಳಿಯುವ ಅಗತ್ಯವಿರದ ಕೆಲವು ವ್ಯಕ್ತಿಗಳು ಅಥವಾ ಗುಂಪುಗಳಿಂದ ಅದನ್ನು ಮರೆಮಾಡುವ ಅಭ್ಯಾಸ. ಮರೆಮಾಡಲಾದದ್ದನ್ನು ಗುಟ್ಟು ಅಥವಾ ರಹಸ್ಯ ಎಂದು ಕರೆಯಲಾಗುತ್ತದೆ. ಗುಟ್ಟಿನ ಒಳವಸ್ತು ಅಥವಾ ಸ್ವರೂಪ, ರಹಸ್ಯವನ್ನು ಕಾಪಾಡಿಕೊಳ್ಳುತ್ತಿರುವ ಗುಂಪು ಅಥವಾ ಜನ, ಮತ್ತು ಗುಟ್ಟಾಗಿಡುವಿಕೆಗೆ ಪ್ರೇರಣೆಯನ್ನು ಅವಲಂಬಿಸಿ, ಗುಟ್ಟಾಗಿಡುವಿಕೆಯು ಹಲವುವೇಳೆ ವಿವಾದಾತ್ಮಕವಾಗಿರುತ್ತದೆ. ಸರ್ಕಾರಿ ಸಂಸ್ಥೆಗಳು ಗುಟ್ಟುಮಾಡುವುದನ್ನು ಹಲವುವೇಳೆ ವಿಪರೀತ ಎಂದು ಅಥವಾ ಕಳಪೆ ಕಾರ್ಯನಿರ್ವಹಣೆಯ ಪ್ರಚಾರವೆಂದು ನಿಂದಿಸಲಾಗುತ್ತದೆ. ವ್ಯಕ್ತಿಗಳ ಮೇಲಿನ ಮಾಹಿತಿಯನ್ನು ಅತಿಯಾಗಿ ಬಹಿರಂಗಪಡಿಸುವುದು ಗೋಪ್ಯತೆಯ ಸದ್ಗುಣದ ವಿರುದ್ಧವಾಗಿರಬಹುದು. ಗುಟ್ಟಾಗಿಡುವಿಕೆಯು ಅನೇಕ ಭಿನ್ನ ರೀತಿಗಳಲ್ಲಿ ಇರಬಹುದು, ಉದಾಹರಣೆಗೆ ಜಟಿಲಗೊಳಿಸುವ ಮೂಲಕ, ಹೇಗೆಂದರೆ ಸುಲಭವಾಗಿ ಗಮನಿಸಬಹುದಾದ ರಹಸ್ಯಗಳನ್ನು ಸಂಕೀರ್ಣ ವಿಲಕ್ಷಣವಾದ ಭಾಷೆ ಅಥವಾ ಸ್ಟೆಗನಾಗ್ರಫ಼ಿಯ ಹಿಂದೆ ಮರೆಮಾಡುವುದು.

ಗೋಪ್ಯತೆ
ಕೀಲು

ಕೀಲು (ಸಂಧಿ) ಎಂದರೆ ದೇಹದಲ್ಲಿನ ಮೂಳೆಗಳ ಮಧ್ಯೆ ಆಗಿರುವ ಸೇರಿಕೆ. ಇವು ಅಸ್ಥಿಪಂಜರವನ್ನು ಕಾರ್ಯಾತ್ಮಕ ಸಮಷ್ಟಿಯಾಗಿ ಸೇರಿಸುತ್ತವೆ. ಇವು ವಿವಿಧ ಪ್ರಮಾಣಗಳ ಮತ್ತು ಪ್ರಕಾರಗಳ ಚಲನೆಗೆ ಅವಕಾಶವಾಗುವಂತೆ ನಿರ್ಮಾಣಗೊಂಡಿರುತ್ತವೆ. ಮಂಡಿ, ಮೊಣಕೈ ಮತ್ತು ಭುಜದಂತಹ ಕೆಲವು ಕೀಲುಗಳು ಸ್ವಯಂ ಜಾರುಗುಣವುಳ್ಳದ್ದಾಗಿದ್ದು, ಬಹುತೇಕ ಘರ್ಷಣಾರಹಿತವಾಗಿರುತ್ತವೆ ಮತ್ತು ನಯವಾದ ಹಾಗೂ ನಿಖರ ಚಲನೆಗಳನ್ನು ನಿರ್ವಹಿಸುತ್ತಲೇ ಸಂಕೋಚನವನ್ನು ತಡೆದುಕೊಳ್ಳಬಲ್ಲವು ಹಾಗೂ ಭಾರಿ ಭಾರಗಳನ್ನು ಸಹಿಸಿಕೊಳ್ಳಬಲ್ಲವು. ತಲೆಬುರುಡೆಯ ಮೂಳೆಗಳ ನಡುವಿನ ಸೂಚರ್‌ಗಳಂತಹ ಇತರ ಕೀಲುಗಳು ಮಿದುಳು ಮತ್ತು ಇಂದ್ರಿಯಗಳನ್ನು ಕಾಪಾಡುವ ಸಲುವಾಗಿ ಬಹಳ ಕಡಿಮೆ ಚಲನೆಗೆ ಅವಕಾಶ ಕೊಡುತ್ತವೆ (ಕೇವಲ ಜನನದ ಸಮಯದಲ್ಲಿ). ಹಲ್ಲು ಮತ್ತು ದವಡೆಮೂಳೆಯ ನಡುವಿನ ಸೇರಿಕೆಯನ್ನು ಕೂಡ ಕೀಲು ಎಂದು ಕರೆಯಲಾಗುತ್ತದೆ, ಮತ್ತು ಇದನ್ನು ದಂತಮೂಲ ಸಂಧಿ ಎಂದು ಕರೆಯಲ್ಪಡುವ ನಾರಿನಂತಿರುವ ಕೀಲು ಎಂದು ವರ್ಣಿಸಲಾಗುತ್ತದೆ. ಕೀಲುಗಳನ್ನು ರಚನೆ ಹಾಗೂ ಕ್ರಿಯೆ ಎರಡರ ಆಧಾರದ ಮೇಲೂ ವರ್ಗೀಕರಿಸಲಾಗುತ್ತದೆ.

ಉಲ್ಲೇಖಗಳು 
</references>

ಕಂಕಾಲ ವ್ಯವಸ್ಥೆ
ಬೀಗ

ಬೀಗವು ಭೌತಿಕ ವಸ್ತುವಿನಿಂದ (ಉದಾಹರಣೆಗೆ ಬೀಗದಕೈ, ಕೀಕಾರ್ಡ್, ಬೆರಳಿನ ಗುರುತು, ಆರ್‌ಎಫ಼್ಐಡಿ ಕಾರ್ಡ್, ಭದ್ರತಾ ಟೋಕನ್, ನಾಣ್ಯ ಇತ್ಯಾದಿ), ರಹಸ್ಯ ಮಾತಿಯನ್ನು ಪೂರೈಕೆ ಮಾಡುವುದರಿಂದ (ಉದಾಹರಣೆಗೆ ಸಂಖ್ಯಾ ಕ್ರಮಪಲ್ಲಟನೆ ಅಥವಾ ಸಂಕೇತಪದ), ಅಥವಾ ಮೊದಲೆರಡರ ಸಂಯೋಜನೆಯಿಂದ ತೆರೆದುಕೊಳ್ಳುವ ಒಂದು ಯಾಂತ್ರಿಕ ಅಥವಾ ವಿದ್ಯುನ್ಮಾನ ಭದ್ರಪಡಿಸುವ ಸಾಧನ. ಬೀಗದಕೈಯು ಬೀಗವನ್ನು ನಿಯಂತ್ರಿಸಲು (ಅದನ್ನು ತೆಗೆಯುವುದು ಅಥವಾ ಹಾಕುವುದು) ಬಳಸಲಾದ ಸಾಧನ. ಬೀಗಗಳನ್ನು ತಯಾರಿಸಲು ಬಳಸಲಾದ ವಸ್ತುಗಳಲ್ಲಿ ಹಿತ್ತಾಳೆ, ಲೇಪಿತ ಹಿತ್ತಾಳೆ, ನಿಕೆಲ್ ಬೆಳ್ಳಿ, ಮತ್ತು ಉಕ್ಕು ಸೇರಿವೆ. ೧೮ನೇ ಶತಮಾನದ ಕೊನೆಯ ವರ್ಷಗಳಲ್ಲಿ ಕೈಗಾರಿಕಾ ಕ್ರಾಂತಿಯ ಆರಂಭ ಮತ್ತು ಜೊತೆಗೆ ನಡೆದ ನಿಖರತಾ ಶಿಲ್ಪಶಾಸ್ತ್ರ ಮತ್ತು ಘಟಕ ಮಾನಕೀಕರಣದ ಅಭಿವೃದ್ಧಿಯೊಂದಿಗೆ, ಹೆಚ್ಚೆಚ್ಚು ಸಂಕೀರ್ಣತೆ ಮತ್ತು ಜಟಿಲತೆ ಕೂಡಿದ ಬೀಗ ಮತ್ತು ಬೀಗದ ಕೈಗಳನ್ನು ಉತ್ಪಾದಿಸಲಾಯಿತು. ಈಗಲೂ ಬಳಕೆಯಲ್ಲಿರುವ, ಬೀಗದಲ್ಲಿ ಅಗುಳಿಯು ಚಲಿಸದಂತೆ ತಡೆಯಲು ಸನ್ನೆಕೋಲುಗಳ ಸಮೂಹವನ್ನು ಬಳಸುವ ಸನ್ನೆಕೋಲು ಬೀಳು ಬೀಗವನ್ನು ರಾಬರ್ಟ್ ಬ್ಯಾರನ್ ೧೭೭೮ರಲ್ಲಿ ಪೂರ್ಣಗೊಳಿಸಿದನು.

ಉಲ್ಲೇಖಗಳು

ಭೌತಿಕ ಭದ್ರತೆ
ಕೀವು

ಕೀವು ಬ್ಯಾಕ್ಟೀರಿಯಾ ಅಥವಾ ಶಿಲೀಂಧ್ರದ ಸೋಂಕಿನ ಅವಧಿಯಲ್ಲಿ ಉರಿಯೂತದ ಸ್ಥಳದಲ್ಲಿ ರೂಪಗೊಳ್ಳುವ, ಸಾಮಾನ್ಯವಾಗಿ ಶ್ವೇತಹಳದಿ, ಹಳದಿ, ಅಥವಾ ಹಳದಿ ಕಂದುಬಣ್ಣದ ಸ್ರಾವ. ಆವೃತ ಅಂಗಾಂಶ ಸ್ಥಳದಲ್ಲಿ ಕೀವಿನ ಶೇಖರಣೆಯನ್ನು ಕುರು ಎಂದು ಕರೆಯಲಾದರೆ, ಬಾಹ್ಯತ್ವಚೆಯ ಒಳಗೆ ಅಥವಾ ಕೆಳಗೆ ಕೀವಿನ ಕಾಣುವಂಥ ಸಂಗ್ರಹವನ್ನು ಬೊಕ್ಕೆ, ಮೊಡವೆ, ಅಥವಾ ಗುಳ್ಳೆ ಎಂದು ಕರೆಯಲಾಗುತ್ತದೆ. ಕೀವು ತೆಳುವಾದ, ಪ್ರೋಟೀನ್ ಯುಕ್ತ ದ್ರವವಾದ ಲಿಕರ್ ಪ್ಯೂರಿಸ್ ಮತ್ತು ದೇಹದ ಪ್ರತಿರಕ್ಷಣಾ ಪ್ರತಿಕ್ರಿಯೆಯಿಂದ ಮೃತ ಬಿಳಿ ರಕ್ತ ಕಣಗಳನ್ನು (ಬಹುತೇಕವಾಗಿ ನ್ಯೂಟ್ರೊಫ಼ಿಲ್‍ಗಳು) ಹೊಂದಿರುತ್ತದೆ. ಸೋಂಕಿನ ಅವಧಿಯಲ್ಲಿ, ಬೃಹತ್ಕಣಗಳು ಸೈಟೊಕೀನ್‍ಗಳನ್ನು ಬಿಡುಗಡೆ ಮಾಡುತ್ತವೆ. ಇವು ರಾಸಾಯನಿಕ ಅನುಚಲನ ಕ್ರಿಯೆಯಿಂದ ಸೋಂಕಿನ ಸ್ಥಳವನ್ನು ಅರಸುವಂತೆ ನ್ಯೂಟ್ರೊಫ಼ಿಲ್‍ಗಳನ್ನು ಪ್ರಚೋದಿಸುತ್ತವೆ.

ಉಲ್ಲೇಖಗಳು

ದೇಹದ ದ್ರವಗಳು
ತೋಪಡ

ತೋಪಡ ಎಂದರೆ ಕತ್ತರಿಸುವ ಅಲಗನ್ನು ಕಟ್ಟಿಗೆಯ ಮೇಲ್ಮೈ ಮೇಲೆ ನಡೆಸಲು ಬಾಹುಬಲವನ್ನು ಬಳಸಿ ಕಟ್ಟಿಗೆಗೆ ಆಕಾರ ಕೊಡುವ ಉಪಕರಣ. ಸಾಮಾನ್ಯವಾಗಿ ಎಲ್ಲ ತೋಪಡಗಳನ್ನು ಮರದ ದಿಮ್ಮಿಯ ಒರಟಾದ ತುಂಡನ್ನು ಮಟ್ಟವಾಗಿಸಲು, ದಪ್ಪವನ್ನು ಕಡಿಮೆಮಾಡಲು, ಮತ್ತು ಅದಕ್ಕೆ ನಯವಾದ ಮೇಲ್ಮೈಯನ್ನು ನೀಡಲು ಬಳಸಲಾಗುತ್ತದೆ. ಸಮಗ್ರದ ಪೂರ್ಣತೆಗೆ ಅದೇ ನಯವಾದ ಮೇಲ್ಮೈ ಬೇಕಾದಾಗ, ಸಾಮಾನ್ಯವಾಗಿ ಆಕಾರಕೊಡಲು ಬಹಳ ದೊಡ್ಡದಾದ ಕಾರ್ಯವಸ್ತುಗಳ ಮೇಲೆ ಸಮತಲ, ಲಂಬ, ಅಥವಾ ಓರೆಯಾದ ಚಪ್ಪಟೆ ಮೇಲ್ಮೈಗಳನ್ನು ಸೃಷ್ಟಿಸಲೂ ನಯಗೊಳಿಸುವಿಕೆಯನ್ನು ಬಳಸಲಾಗುತ್ತದೆ. ತೋಪಡಗಳು ಸಾಮಾನ್ಯವಾಗಿ ದೃಢವಾದ ಕಾಯಕ್ಕೆ ಲಗತ್ತಾಗಿರುವ ಚೂಪಾಗಿಸಿದ ಲೋಹದ ಫಲಕದಂತಹ ಕತ್ತರಿಸುವ ಅಂಚಿನ ಸಂಯೋಜನೆಯಾಗಿರುತ್ತವೆ. ಕಟ್ಟಿಗೆಯ ಮೇಲ್ಮೈ ಮೇಲೆ ಇದನ್ನು ಚಲಿಸಿದಾಗ, ಕಾಯವು ಕಟ್ಟಿಗೆಯಲ್ಲಿನ ಎದ್ದ ಸ್ಥಳಗಳ ಮೇಲೆ ಚಲಿಸುವ ಸ್ವಭಾವದಿಂದ ತುಲನಾತ್ಮಕವಾಗಿ ಏಕಪ್ರಕಾರದ ಹೆರೆಪಟ್ಟೆಗಳನ್ನು ತೆಗೆಯುತ್ತವೆ. ಕತ್ತರಿಸುವ ಅಂಚಿಗೆ ತುಲನಾತ್ಮಕವಾಗಿ ಸ್ಥಿರ ಕೋನವನ್ನು ಒದಗಿಸುವುದರಿಂದ ಹೆರೆಯಲಾಗುತ್ತಿರುವ ಮೇಲ್ಮೈಯನ್ನು ಬಹಳ ನಯವಾಗಿ ಮಾಡುತ್ತದೆ.

ಕೈ ಉಪಕರಣಗಳು
ಕುಂಚ

ಕುಂಚವು ಬಣ್ಣ ಅಥವಾ ಕೆಲವೊಮ್ಮೆ ಶಾಯಿಯನ್ನು ಲೇಪಿಸಲು ಬಳಸಲಾದ ಉಪಕರಣ. ಕುಂಚವನ್ನು ಸಾಮಾನ್ಯವಾಗಿ ಮೋಟುಕೂದಲುಗಳನ್ನು ಒಂದು ಹಿಡಿಕೆಗೆ ಪಟ್ಟಿವಲಯದಿಂದ ಕಟ್ಟುವ ಮೂಲಕ ತಯಾರಿಸಲಾಗುತ್ತದೆ. ಕುಂಚಗಳು ವಿವಿಧ ಗಾತ್ರಗಳು, ಆಕಾರಗಳು ಮತ್ತು ವಸ್ತುಗಳಲ್ಲಿ ಲಭ್ಯವಿವೆ. ಹೆಚ್ಚು ದಪ್ಪನೆಯ ಕುಂಚಗಳನ್ನು ಬಣ್ಣ ತುಂಬಲು ಬಳಸಲಾಗುತ್ತದೆ, ಮತ್ತು ಹೆಚ್ಚು ತೆಳ್ಳಗಿನ ಕುಂಚಗಳನ್ನು ಸೂಕ್ಷ್ಮ ಅಂಶಗಳಿಗಾಗಿ ಬಳಸಲಾಗುತ್ತದೆ. ಕುಂಚಗಳನ್ನು ಬಣ್ಣ ಹಚ್ಚಲು ಮತ್ತು ಅಲಂಕಾರ ಮಾಡಲು ಬಳಸಲಾದ ಅಲಂಕರಿಸುವವರ ಕುಂಚಗಳು ಮತ್ತು ದೃಶ್ಯ ಕಲೆಗೆ ಬಳಸಲಾದ ಕಲಾವಿದರ ಕುಂಚಗಳು ಎಂದು ವಿಭಜಿಸಬಹುದು. ಮೋಟುಕೂದಲುಗಳು ನೈಸರ್ಗಿಕ ಅಥವಾ ಸಂಶ್ಲೇಷಿತವಿರಬಹುದು. ತಂತುಗಳು ಸಂಶ್ಲೇಷಿತವಾಗಿದ್ದರೆ, ಅವುಗಳನ್ನು ಪಾಲಿಯೆಸ್ಟರ್, ನೈಲಾನ್ ಅಥವಾ ನೈಲಾನ್ ಮತ್ತು ಪಾಲಿಯೆಸ್ಟರ್‌ನ ಮಿಶ್ರಣದಿಂದ ತಯಾರಿಸಿರಬಹುದು. ತಂತುಗಳು ಟೊಳ್ಳು ಅಥವಾ ಸಾಂದ್ರವಾಗಿರಬಹುದು ಮತ್ತು ಕ್ರಮೇಣ ಮೊನಚಾಗಿದ್ದು ಅಥವಾ ಮೊನಚಾಗದ್ದಾಗಿರಬಹುದು. ಮೊನಚಾದ ತಂತುಗಳಿರುವ ಕುಂಚಗಳು ಹೆಚ್ಚು ನಯವಾದ ಒಪ್ಪವನ್ನು ನೀಡುತ್ತವೆ.

ಚಿತ್ರಕಲೆಯ ವಸ್ತುಗಳು
ಚಾಮರ

ಚಾಮರವು ದೇವರನ್ನು ಪೂಜಿಸಲು ಬಳಸಲಾಗುವ ಬೀಸಣಿಗೆ. ಇದಕ್ಕೆ ಹೋಲುವ ಸಾಧನವನ್ನು ಉಷ್ಣವಲಯದ ಹವಾಮಾನದಲ್ಲಿ ಗಾಳಿ ಬೀಸಿಕೊಳ್ಳಲು ಬಳಸಲಾಗುತ್ತದೆ. ಕೆಲವೊಮ್ಮೆ ಇದನ್ನು ರಾಜಲಾಂಛನವಾಗಿ ಬಳಸಲಾಗುತ್ತದೆ. ಚಾಮರವು ಆಗಾಗ್ಗೆ ಹಿಂದೂ, ಜೈನ, ಬೌದ್ಧ ದೇವತೆಗಳ ಲಕ್ಷಣವಾಗಿ ಕಾಣಿಸುತ್ತದೆ. ಚಾಮರವು ಅಷ್ಟಮಂಗಲದ ಕೆಲವು ಸಂರಚನೆಗಳಲ್ಲಿ ಸ್ಪಷ್ಟವಾಗಿರುತ್ತದೆ. ಇದನ್ನು ಮೂರ್ತಿ ಪೂಜೆಯ ಕೆಲವು ಸಂಪ್ರದಾಯಗಳಲ್ಲಿ ಬಳಸಲಾಗುತ್ತದೆ, ವಿಶೇಷವಾಗಿ ಗೌಡೀಯ ವೈಷ್ಣವ ಪಂಥದಲ್ಲಿ. ಭಾರತೀಯ ಉಪಖಂಡದ ಪೂರ್ವ ಭಾಗಗಳಲ್ಲಿ ಚಾಮರವನ್ನು ಯಾಕ್ ಪ್ರಾಣಿಯ ಬಾಲದ ಕೂದಲಿನಿಂದ ತಯಾರಿಸಲಾಗುತ್ತದೆ. ಚಾಮರಗಳು ಆಗಾಗ್ಗೆ ಅರಸರು ಮತ್ತು ಕುಲೀನ ವ್ಯಕ್ತಿಗಳ ಸಾಂಪ್ರದಾಯಿಕ ಲಾಂಛನಗಳಲ್ಲಿ ಕಾಣಿಸಿಕೊಳ್ಳುತ್ತವೆ. ಇದನ್ನು ಚೌರಿ ಎಂದೂ ಕರೆಯಲಾಗುತ್ತದೆ. ಸಿಕ್ಖರು ಗುರು ಗ್ರಂಥ್ ಸಾಹಿಬ್‍ಗೆ ಗೌರವಾರ್ಥವಾಗಿ ಚಾಮರದಿಂದ ಗಾಳಿ ಹಾಕುತ್ತಾರೆ.

ಉಲ್ಲೇಖಗಳು

ಹಿಂದೂ ಪೂಜಾವಸ್ತುಗಳು
ಲತಾಗೃಹ

ಲತಾಗೃಹವು ಲಂಬವಾದ ಕಂಬಗಳನ್ನು ಹೊಂದಿರುವ ನೆರಳಿರುವ ನಡೆದಾರಿ, ನಡುವಣಂಕ ಅಥವಾ ಕುಳಿತುಕೊಳ್ಳುವ ಪ್ರದೇಶವನ್ನು ರೂಪಿಸುವ ಒಂದು ಹೊರಾಂಗಣ ಉದ್ಯಾನ ವೈಶಿಷ್ಟ್ಯವಾಗಿದೆ. ಈ ಕಂಬಗಳು ಸಾಮಾನ್ಯವಾಗಿ ಅಡ್ಡತೊಲೆಗಳು ಮತ್ತು ಗಟ್ಟಿಮುಟ್ಟಾದ ತೆರೆದ ಜಾಲರಿಗೆ ಆಧಾರ ಒದಗಿಸುತ್ತವೆ, ಮತ್ತು ಇವುಗಳ ಮೇಲೆ ಮರದಂಥ ಬಳ್ಳಿಗಳನ್ನು ಬೇಕಾದ ಆಕಾರ ತಾಳುವಂತೆ ಹಬ್ಬಿಸಲಾಗುತ್ತದೆ. ಮೊಗಸಾಲೆಯ ಬಗೆಯಾಗಿ, ಇದು ಒಂದು ಕಟ್ಟಡದ ವಿಸ್ತರಣೆಯೂ ಆಗಿರಬಹುದು ಅಥವಾ ತೆರೆದ ಮಾಳಿಗೆಗೆ ರಕ್ಷಣೆಯಾಗಿ ಅಥವಾ ಚಾವಣಿ ಕಟ್ಟಡಗಳ ನಡುವಿನ ಸಂಪರ್ಕವಾಗಿ ಕಾರ್ಯನಿರ್ವಹಿಸಬಹುದು. ಲತಾಗೃಹಗಳು ಒಂದು ಕಟ್ಟಡದ ಬಾಗಿಲಿನಿಂದ ಪ್ರತ್ಯೇಕ ಮಾಳಿಗೆ ಅಥವಾ ಕೊಳದಂತಹ ತೆರೆದ ಉದ್ಯಾನ ವೈಶಿಷ್ಟ್ಯಕ್ಕೆ ವಿಸ್ತರಿಸಬಹುದು. ಮುಕ್ತವಾಗಿ ನಿಂತಿರುವ ಲತಾಗೃಹಗಳು, ಅಂದರೆ ಮನೆ ಅಥವಾ ಇತರ ರಚನೆಗೆ ಸಂಪರ್ಕ ಹೊಂದಿರದ ರಚನೆಗಳು ಗಾಳಿ ಮತ್ತು ಸೂರ್ಯನ ತಿಳಿ ಬೆಳಕಿಗೆ ಅವಕಾಶ ಕೊಡುವ, ಆದರೆ ಸೂರ್ಯನ ನೇರ ಬೆಳಕಿನ ತೀಕ್ಷ್ಣ ಪ್ರಕಾಶದಿಂದ ರಕ್ಷಣೆ ನೀಡುವ ಕೂಡುವಂಥ ಪ್ರದೇಶವನ್ನು ಒದಗಿಸುತ್ತವೆ.

ಉಲ್ಲೇಖಗಳು

ಉದ್ಯಾನ ವೈಶಿಷ್ಟ್ಯಗಳು
ತಲೆಹಿಡುಕತನ

ತಲೆಹಿಡುಕತನ ಎಂದರೆ ಒಬ್ಬ ಗ್ರಾಹಕನೊಂದಿಗೆ ಲೈಂಗಿಕ ಕ್ರಿಯೆಯ ಏರ್ಪಾಟಿನಲ್ಲಿ ಹಾದರಗಿತ್ತಿ ಅಥವಾ ವೇಶ್ಯೆಯನ್ನು ಒದಗಿಸುವಲ್ಲಿ ಸಹಾಯಮಾಡುವುದು ಅಥವಾ ಒದಗಿಸುವುದು. ತಲೆಹಿಡುಕ ಅಥವಾ ತಲೆಹಿಡುಕಿಯು (ಕುಂಟಣಿ) ವೇಶ್ಯೆಯರ ದಳ್ಳಾಳಿಯಾಗಿದ್ದು ಅವರ ಸಂಪಾದನೆಯ ಸ್ವಲ್ಪ ಭಾಗವನ್ನು ಪಡೆಯುತ್ತಾನೆ(ಳೆ). ತಲೆಹಿಡುಕನು ಈ ಹಣವನ್ನು ಜಾಹೀರಾತು ಸೇವೆಗಳು, ದೈಹಿಕ ರಕ್ಷಣೆ, ವೇಶ್ಯೆಯು ಗ್ರಾಹಕರನ್ನು ಆಕರ್ಷಿಸಲು ಸ್ಥಳವನ್ನು ಒದಗಿಸುವುದಕ್ಕೆ ಅಥವಾ ಸಂಭಾವ್ಯವಾಗಿ ಏಕಸ್ವಾಮ್ಯ ಪಡೆಯುವುದಕ್ಕೆ ಪ್ರತಿಯಾಗಿ ಸ್ವೀಕರಿಸಬಹುದು. ವೇಶ್ಯಾವೃತ್ತಿಯಂತೆ, ತಲೆಹಿಡುಕ ಅಥವಾ ತಲೆಹಿಡುಕಿಯ ಕೆಲವು ಕಾರ್ಯಗಳ ಕಾನೂನುಬದ್ಧತೆಯು ಒಂದು ಪ್ರದೇಶದಿಂದ ಮತ್ತೊಂದಕ್ಕೆ ಬದಲಾಗುತ್ತದೆ. ತಲೆಹಿಡುಕತನದ ಉದಾಹರಣೆಗಳಲ್ಲಿ, ಸಂಭೋಗವನ್ನು ಕೋರುವ ಉದ್ದೇಶಕ್ಕಾಗಿ ಒಬ್ಬ ವ್ಯಕ್ತಿಯನ್ನು ಒಂದು ದೇಶದೊಳಗೆ ಕಾನೂನುಬಾಹಿರವಾಗಿ ತರುವುದು; ವೇಶ್ಯಾವೃತ್ತಿ ವ್ಯವಹಾರವನ್ನು ನಡೆಸುವುದು; ಒಬ್ಬ ವೇಶ್ಯೆಯನ್ನು ಅವಳ ಏರ್ಪಾಟಿನ ಸ್ಥಳಕ್ಕೆ ಸಾಗಿಸುವುದು; ಮತ್ತೊಬ್ಬರ ವೇಶ್ಯಾವೃತ್ತಿಯಿಂದ ಆರ್ಥಿಕ ಲಾಭವನ್ನು ಪಡೆದುಕೊಳ್ಳುವುದು ಸೇರಿವೆ.

ಉಲ್ಲೇಖಗಳು

ವೇಶ್ಯಾವೃತ್ತಿ
ನಜ್ಹತ್ ಪರ್ವೀನ್

ನಜ್ಹತ್ ಮಾಸಿಹ್ ಪರ್ವೀನ್, ಓರ್ವ ಭಾರತೀಯ ಕ್ರಿಕೆಟ್ ಆಟಗಾರ್ತಿ. ಇವರು ಬಲಗೈ ಬ್ಯಾಟ್ಸಮಾನ್ ಹಾಗು ವಿಕೇಟ್ ಕೀಪರ್. ದೇಶಿ ಕ್ರಿಕೆಟ್‍ನಲ್ಲಿ ಮಧ್ಯ ಪ್ರದೇಶ ಕ್ರಿಕೆಟ್ ತಂಡಕ್ಕೆ ಆಡುತ್ತಾರೆ.

ಆರಂಭಿಕ ಜೀವನ 

ನಜ್ಹತ್ ಪರ್ವೀನ್ ರವರು ಸೆಪ್ಟಂಬರ್ ೫, ೧೯೯೬ರಂದು ಮಧ್ಯ ಪ್ರದೇಶದಲ್ಲಿ ಜನಿಸಿದರು. ನಜ್ಹತ್, ಮಾಸಿಹ್ ಆಲಂ ಮತ್ತು ನಸಿಮಾ ಬೇಗಮ್‌‍ರವರ ಪುತ್ರಿ. ಇವರಿಗೆ ನಾಲ್ಕು ಜನ ಒಡಹುಟ್ಟಿದವರು, ಹಿರಿಯ ಸಹೋದರ ಸೋಹೈಲ್, ಹಿರಿಯ ಸಹೋದರಿ ನೆಮತ್ ಪರ್ವೀನ್, ಕಿರಿಯ ಸಹೋದರಿ ಆಶಿಯಾ ಪರ್ವೀನ್ ಮತ್ತು ಕಿರಿಯ ಸಹೋದರ ಅಯಾನ್ ಅಶ್ರಫ್. ನಜ್ಹತ್ ತಮ್ಮ ಬಾಲ್ಯದಲ್ಲಿ ಸ್ನೇಹಿತರೊಂದಿಗೆ ಬೀದಿಯಲ್ಲಿ ಕ್ರಿಕೆಟ್ ಆಟವಾಡುತಿದ್ದರು. ಕ್ರಿಕೆಟ್ ಆಡುವ ಮೊದಲು ಇವರು ಫೂಟ್‍ಬಾಲ್ ಆಟದಲ್ಲಿ ಮಧ್ಯ ಪ್ರದೇಶವನ್ನು ರಾಷ್ಟ್ರೀಯ ಮಟ್ಟದಲ್ಲಿ ಪ್ರತಿನಿಧಿಸಿದ್ದಾರೆ. ರಾಜ್ಯ ಮಟ್ಟದ ೧೦೦ ಮೀ ಓಟದ ಸ್ಪರ್ದೆಯಲ್ಲಿ ಚಿನ್ನದ ಪದಕವನ್ನು ಪಡೆದಿದ್ದಾರೆ. ಇವರ ಪೋಷಕರು ಇವರಿಗೆ ಕ್ರೀಡೆಯಲ್ಲಿ ಬಹಳ ಬೆಂಬಲವನ್ನು ನೀಡಿದ್ದಾರೆ, ಆದರೂ ಸಾಮಾಜಿಕ ಒತ್ತಡ ಇವರ ಮೇಲೆ ಇದ್ದಿತು ಆದರೆ ಇವರು ೨೦೧೭ರ ವಿಶ್ವಕಪ್ ಆಡಿದಾಗ ಈ ದೋರಣಗಳು ದೂರವಾದವು.

ವೃತ್ತಿ ಜೀವನ

ಪ್ರಥಮ ದರ್ಜೆ ಕ್ರಿಕೆಟ್ 

ದೇಶಿ ಕ್ರಿಕೆಟ್‍ನಲ್ಲಿ ಮಧ್ಯ ಪ್ರದೇಶ ಕ್ರಿಕೆಟ್‍ ತಂಡಕ್ಕೆ ಆಡುತ್ತಾರೆ. ೨೦೧೧ರಲ್ಲಿ ಸಿಂಗ್ರಾಲಿನ ಅಂತರ-ಜಿಲ್ಲಾ ಪಂದ್ಯಾವಳಿಯಲ್ಲಿ ಜಿಲ್ಲಾ ಮಹಿಳಾ ತಂಡ ರಚಿನೆಯಾದಾಗ ಇವರ ಕ್ರಿಕೆಟ್ ವೃತ್ತಿ ಆರಂಭವಾಯಿತು.ಜಿಲ್ಲಾ ಕ್ರಿಕೆಟ್ ಆಡಳಿತವು ಸಾಕಷ್ಟು ಆಟಗಾರರನ್ನು ಹೊಂದಿರಲಿಲ್ಲ ಆಗ ಜೂನಿಯರ್ ರಾಷ್ಟ್ರೀಯ ಫೂಟ್‍ಬಾಲ್ ಆಟಗಾರರಾಗಿದ್ದ ನುಜತ್ ಅವರನ್ನು ಕ್ರಿಕೆಟ್ ತಂಡದ ಭಾಗವಾಗಿ ಆಹ್ವಾನಿಸಲಾಯಿತು. ಸಿಂಗ್ರಾಲಿ ತಂಡವನ್ನು ಪ್ರತಿನಿಧಿಸುವ ಅಂತರ-ಜಿಲ್ಲೆಯ ಕ್ರಿಕೆಟ್‌‍ ತಂಡದಲ್ಲಿ ಇವರು ವಿಕೆಟ್-ಕೀಪರ್ ಆಗಿ ಆಟವಾಡಿದರು.ಇವರ ಆಟದ ವೈಖರಿಯನ್ನ ಗುರುತಿಸಿ ಮಧ್ಯ ಪ್ರದೇಶದ ಅಂಡರ್ -೧೯ ಮಹಿಳಾ ಕ್ರಿಕೆಟ್ ತಂಡದಲ್ಲಿ ಇವರಿಗೆ ವಿಶೇಷ ಸ್ಥಾನ ನೀಡಲಾಯಿತು. ೨೦೧೨-೧೩ರಲ್ಲಿ, ಇವರ ವೈಖರಿಯ ಆಧಾರದ ಮೇಲೆ, ಇವರು ಮಧ್ಯ ವಲಯದ ಅಂಡರ್ -೧೯ ಮಹಿಳಾ ಕ್ರಿಕೆಟ್ ತಂಡದ ಉಪ-ನಾಯಕಯಾಗಿ ನೇಮಕಗೊಂಡರು.
ಇವರು ರೇವಾ ಕ್ರಿಕೆಟ್ ಅಸೋಸಿಯೇಷನ್ ​​ತರಬೇತುದಾರರಾದ ಅರ್ಲ್ ಅಂಥೋನಿ ರವರ ತರಬೇತಿಯನ್ನು ಪಡೆದರು. ಇವರು ಸಿಂಗ್ರಾಲಿನಿಂದ ರೇವಾಕ್ಕೆ ಒಂಬತ್ತು ಗಂಟೆಗಳ ಕಾಲ ರಸ್ತೆಯ ಮೂಲಕ ಪ್ರಯಾಣಿಸುತ್ತಿದ್ದರು, ೦೩ ತಿಂಗಳಿನಲ್ಲಿ ೧೫-೨೦ ದಿನಗಳ ಕಾಲ ತಮ್ಮ ತರಬೇತುದಾರರಿಂದ ಅಭ್ಯಾಸ ನಡೆಸುತ್ತದ್ದರು. ನಜ್ಹತ್ ಪರ್ವೀನ್‍ರ ಪ್ರ‍ಕಾರ, ಇವರು ಆಗಾಗ್ಗೆ ಏಕಾಂಗಿಯಾಗಿ ಪ್ರಯಾಣಿಸುತ್ತಿದ್ದದು ಇವರ ಪೋಷಕರಿಗೆ ಚಿಂತೆ ಉಂಟು ಮಾಡುತಿತ್ತು.

ಅಂತರರಾಷ್ಟ್ರೀಯ ಕ್ರಿಕೆಟ್ 

ಮೇ ೧೫, ೨೦೧೭ರಲ್ಲಿ ದಕ್ಷಿಣ ಆಫ್ರಿಕದಲ್ಲಿ ಐರ್ಲೆಂಡ್ ಕ್ರಿಕೆಟ್ ತಂಡದ ವಿರುದ್ದ ನಡೆದ ಸರಣಿಯ ೦೮ನೇ ಏಕದಿನ ಪಂದ್ಯದ ಮೂಲಕ ನಜ್ಹತ್ ಪರ್ವೀನ್‍ ಅಂತರರಾಷ್ಟ್ರೀಯ ಕ್ರಿಕೆಟ್ ಜಗತ್ತಿಗೆ ಪಾದಾರ್ಪನೆ ಮಾಡಿದರು. ನಂತರ ನವಂಬರ್ ೧೮, ೨೦೧೮ರಲ್ಲಿ ವಿಜಯವಾಡದಲ್ಲಿ ವೆಸ್ಟ್ ಇಂಡೀಸ್ ಕ್ರಿಕೆಟ್ ತಂಡದ ವಿರುದ್ದ ನಡೆದ ಮೊದಲನೇ ಟಿ-೨೦ ಪಂದ್ಯದ  ಪರ್ವೀನ್‍ ಮೂಲಕ ನಜ್ಹತ್ ಅಂತರರಾಷ್ಟ್ರೀಯ ಟಿ-೨೦ ಕ್ರಿಕೆಟ್ ಜಗತ್ತಿಗೆ ಪಾದಾರ್ಪನೆ ಮಾಡಿದರು.

ಪಂದ್ಯಗಳು 

ಏಕದಿನ ಕ್ರಿಕೆಟ್ : ೦೧ ಪಂದ್ಯಗಳು
ಟಿ-೨೦ ಕ್ರಿಕೆಟ್ : ೧೩ ಪಂದ್ಯಗಳು

ಉಲ್ಲೇಖಗಳು 

ಕ್ರೀಡಾಪಟುಗಳು
ಕ್ರಿಕೆಟ್
ಮಹಿಳಾ ಕ್ರೀಡಾಪಟುಗಳು
ಕ್ರಿಕೆಟ್ ಆಟಗಾರ
ಭಾರತದ ಕ್ರಿಕೆಟ್ ಕ್ರೀಡಾಪಟುಗಳು
ಭಾರತ ಮಹಿಳಾ ಕ್ರಿಕೆಟ್ ಆಟಗಾರ್ತಿಯರು
ಕುಂಟೆ

ಕುಂಟೆಯು ದ್ವಿತೀಯಕ ಉಳುವಿಕೆಗೆ ಬಳಸಲಾದ ಕೃಷಿ ಉಪಕರಣಗಳ ಹಲವಾರು ಬಗೆಗಳಲ್ಲಿ ಯಾವುದಾದರೂ ಒಂದು. ಈ ಹೆಸರಿನ ಒಂದು ಅರ್ಥ ಮಣ್ಣಿನ ಮೂಲಕ ರೇಖೀಯವಾಗಿ ಎಳೆಯಲ್ಪಟ್ಟಾಗ ಮಣ್ಣಿನೊಳಗೆ ತೂರುವ ಹಲ್ಲಿರುವ (ಕಾಂಡ ಎಂದೂ ಕರೆಯಲ್ಪಡುತ್ತದೆ) ಚೌಕಟ್ಟುಗಳನ್ನು ಸೂಚಿಸುತ್ತದೆ. ಮತ್ತೊಂದು ಅರ್ಥವು ಅದೇ ರೀತಿಯ ಪರಿಣಾಮವನ್ನು ಸಾಧಿಸಲು ಬಿಲ್ಲೆಗಳು ಅಥವಾ ಹಲ್ಲುಗಳ ಪರಿಭ್ರಾಮಕ ಚಲನೆಯನ್ನು ಬಳಸುವ ಯಂತ್ರಗಳನ್ನು ಸೂಚಿಸುತ್ತದೆ. ಪರಿಭ್ರಾಮಕ ಉಳುಮೆ ಯಂತ್ರವು ಇದರ ಪ್ರಧಾನ ಉದಾಹರಣೆಯಾಗಿದೆ. ಕುಂಟೆಗಳು ಮಣ್ಣನ್ನು ಕಲಕಿ ಪುಡಿಮಾಡುತ್ತವೆ, ಸಸ್ಯ ನೆಡುವ ಮುಂಚೆ (ಮಣ್ಣಿನಲ್ಲಿ ಗಾಳಿ ಹರಿಸಲು ಮತ್ತು ನಯವಾದ, ಸಡಿಲ ಬೀಜದ ಪಾತಿಯನ್ನು ಸಿದ್ಧಪಡಿಸಲು) ಅಥವಾ ಬೆಳೆಯು ಬೆಳೆಯಲು ಆರಂಭಿಸಿದ ನಂತರ (ಕಳೆಗಳನ್ನು ಕೊಲ್ಲಲು - ಬೆಳೆಸಸ್ಯಗಳ ಹತ್ತಿರದ ಮಣ್ಣಿನ ಮೇಲ್ಪದರವನ್ನು ನಿಯಂತ್ರಿತ ರೀತಿಯಲ್ಲಿ ಕಲುಕಿದಾಗ ಸುತ್ತಲಿನ ಕಳೆಗಳು ಕಿತ್ತುಬಂದು ಸಾಯುತ್ತವೆ, ದ್ಯುತಿಸಂಶ್ಲೇಷಣೆಯನ್ನು ಅಡ್ಡಿಪಡಿಸಲು ಅವುಗಳ ಎಲೆಗಳನ್ನು ಹೂಳಲಾಗುತ್ತದೆ, ಅಥವಾ ಇವೆರಡರ ಸಂಯೋಜನೆಯನ್ನು ಬಳಸಲಾಗುತ್ತದೆ).

ಕೃಷಿ ಉಪಕರಣಗಳು
ಕೃಷಿ
ಕುಂಟೆ (ಜಲಸಮೂಹ)

ಕುಂಟೆ' ಎಂದರೆ ಮಳೆಯ ನೀರು ಭೂಮಟ್ಟದ ತಗ್ಗಾದ ಜಾಗದಲ್ಲಿ ತಂಗಿರುವ ಸಣ್ಣಪುಟ್ಟ ಜಲಸ್ಥಾಯಿ (ಪಾಂಡ್), ಒಳಭೂಮಿಯ ಜಲಫಲಕದ (ವಾಟರ್‍ಟೇಬಲ್) ಮಟ್ಟ ಹೆಚ್ಚು ಆಳದಲ್ಲಿದ್ದಲ್ಲಿ ಕುಂಟೆಯ ನೀರು ಮಳೆಗಾಲದಲ್ಲಿ ಮಾತ್ರವಿದ್ದು ಬೇಸುಗೆಯಲ್ಲಿ ಬತ್ತಿ ಹೋಗುತ್ತದೆ. ಜಲಫಲಕದ ಮಟ್ಟ ಭೂಮಿಯ ಮೇಲ್ಮೈಗೆ ಸಮೀಪವಾಗಿದ್ದ ಕಡೆ ಮಣ್ಣನ್ನು ತೋಡಿ ಕುಂಟೆಗಳನ್ನು ನಿರ್ಮಿಸಬಹುದು. ಅನೇಕ ಕಡೆಗಳಲ್ಲಿ ಇಂಥ ಕುಂಟೆಗಳಿಗೆ ನಾಲ್ಕು ಕಡೆಗಳಲ್ಲಿಯೂ ಸೋಪಾನಗಳನ್ನು ನಿರ್ಮಿಸಿ ಸ್ನಾನ, ಬಟ್ಟೆ ಒಗೆಯುವುದು ಮುಂತಾದ ಕೆಲಸಗಳಿಗೆ ಉಪಯೋಗವಾಗುವಂತೆ ಮಾಡಿರುತ್ತಾರೆ. ಕುಂಟೆಗಳು ಜವುಳು ಪ್ರದೇಶ ಮತ್ತು ಜಲವಾಸಿ ಸಸ್ಯಗಳು ಮತ್ತು ಪ್ರಾಣಿಗಳಿರುವ ಆಳವಿರದ ನೀರನ್ನು ಹೊಂದಿರಬಹುದು. ಕುಂಟೆಯಲ್ಲಿನ ಜೀವಿಗಳ ಬಗೆಯು ಸಾಮಾನ್ಯವಾಗಿ ಜಲಮಟ್ಟ ವ್ಯವಸ್ಥೆ (ವಿಶೇಷವಾಗಿ ಆಳ ಮತ್ತು ಪ್ರವಾಹದ ಅವಧಿ) ಮತ್ತು ಪೋಷಕಾಂಶದ ಮಟ್ಟಗಳು ಸೇರಿದಂತೆ ಅನೇಕ ಅಂಶಗಳ ಸಂಯೋಜನೆಯಿಂದ ನಿರ್ಧಾರಿತವಾಗಿರುತ್ತದೆ.

ಉಲ್ಲೇಖಗಳು

ಜಲಸಮೂಹಗಳು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಕುಂದಣ

ಕುಂದಣವು ರತ್ನವನ್ನು ಚಿನ್ನದಲ್ಲಿ ಕೂಡಿಸುವ ಸಾಂಪ್ರದಾಯಿಕ ವಿಧಾನ. ಇದು ರತ್ನಗಳು ಮತ್ತು ಚಿನ್ನದ ನಡುವೆ ಚಿನ್ನದ ತೆಳುಹಾಳೆಯನ್ನು ಕೂಡಿಸುವುದನ್ನು ಒಳಗೊಳ್ಳುತ್ತದೆ. ಈ ವಿಧಾನವು ರಾಜಸ್ಥಾನ ಮತ್ತು ಗುಜರಾತಿನ ಆಸ್ಥಾನಗಳಲ್ಲಿ ಹುಟ್ಟಿಕೊಂಡಿತು ಎಂದು ನಂಬಲಾಗಿದೆ. ಕಳೆದ ಕೆಲವು ವರ್ಷಗಳಿಂದ, ಆಸ್ಥಾನಗಳ ಈ ವಿಧಾನವನ್ನು ರಾಜಸ್ಥಾನ, ಬಿಹಾರ್ ಮತ್ತು ಪಂಜಾಬ್‍ನಲ್ಲಿ ಯಶಸ್ವಿಯಾಗಿ ಬೆಳ್ಳಿಗೆ ನಕಲುಮಾಡಲಾಯಿತು ಮತ್ತು ಶ್ರೀಸಾಮಾನ್ಯರಲ್ಲಿ ಜನಪ್ರಿಯವಾಯಿತು. ಎಚ್ಚರಿಕೆಯಿಂದ ಆಕಾರಕೊಟ್ಟ, ಕತ್ತರಿಸದ ವಜ್ರಗಳು ಮತ್ತು ನಯಗೊಳಿಸಿದ ಬಹುಬಣ್ಣಗಳ ರತ್ನಗಳನ್ನು ಪರಿಶುದ್ಧ ಚಿನ್ನ ಅಥವಾ ಕೃತಕ ಲೋಹದ ಆಧಾರದಲ್ಲಿ ಕೂಡಿಸಿ ಆಭರಣಗಳನ್ನು ತಯಾರಿಸಲಾಗುತ್ತದೆ. ವಿಸ್ತಾರವಾದ ಪ್ರಕ್ರಿಯೆಯು ಘಾಟ್ ಎಂದು ಕರೆಯಲ್ಪಡುವ ಅಪೂರ್ಣ ಚೌಕಟ್ಟಿನೊಂದಿಗೆ ಆರಂಭಗೊಳ್ಳುತ್ತದೆ, ನಂತರದ ಪಾಢ್ ಪ್ರಕ್ರಿಯೆಯಲ್ಲಿ ಚೌಕಟ್ಟಿನಲ್ಲಿ ಮೇಣವನ್ನು ಸುರಿದು ವಿನ್ಯಾಸದ ಪ್ರಕಾರ ಅಚ್ಚು ಮಾಡಲಾಗುತ್ತದೆ. ಇದರ ನಂತರ ಖುದಾಯಿ ಪ್ರಕ್ರಿಯೆಯಿಂದ ರತ್ನಗಳನ್ನು ಚೌಕಟ್ಟಿನಲ್ಲಿ ಕೂಡಿಸಲಾಗುತ್ತದೆ.

ಉಲ್ಲೇಖಗಳು

ಆಭರಣ ತಯಾರಿಕೆ
ಕುಂಭ

ಕುಂಭ ಒಂದು ಸಂಸ್ಕೃತ ಶಬ್ದ. ಇದು ಮಣ್ಣಿನ ಕೊಡ/ಮಡಕೆಯನ್ನು ಸೂಚಿಸುತ್ತದೆ. ಸಾಂಪ್ರದಾಯಿಕವಾಗಿ ಇದನ್ನು ಪ್ರಜಾಪತಿಗಳು ಎಂದೂ ಕರೆಯಲ್ಪಡುವ ಕುಂಬಾರರು ತಯಾರಿಸುತ್ತಾರೆ. ಹಿಂದೂ ಪುರಾಣಗಳ ವಿಷಯದಲ್ಲಿ, ಕುಂಭವು ಗರ್ಭದ ಸಂಕೇತವಾಗಿದೆ. ಇದು ಫಲವತ್ತತೆ, ಜೀವನ, ಮಾನವರ ಉತ್ಪಾದಕ ಶಕ್ತಿ ಮತ್ತು ಪೋಷಣೆಯನ್ನು ಪ್ರತಿನಿಧಿಸುತ್ತದೆ ಮತ್ತು ಸಾಮಾನ್ಯವಾಗಿ ದೇವಿಯರೊಂದಿಗೆ ಸಂಬಂಧಿಸಲಾಗುತ್ತದೆ, ವಿಶೇಷವಾಗಿ ಗಂಗೆ. ಹಿಂದೂ ಪುರಾಣದ ಪ್ರಕಾರ, ಮೊದಲ ಕುಂಭವನ್ನು ಪ್ರಜಾಪತಿಯು ಶಿವನ ಮದುವೆಯ ಸಂದರ್ಭದಲ್ಲಿ ಸೃಷ್ಟಿಸಿದನು, ಹಾಗಾಗಿ ಅವನು ಮೊದಲ ಕುಂಭಾರ. ಮೊದಲ ಕುಂಭವನ್ನು ವಿಶ್ವಕರ್ಮನು ಸಮುದ್ರ ಮಂಥನದ ಸಂದರ್ಭದಲ್ಲಿ ಸೃಷ್ಟಿಸಿದನು ಎಂದು ಮತ್ತೊಂದು ಪುರಾಣಕಥೆ ಹೇಳುತ್ತದೆ. ಹಿಂದೂ ಪುರಾಣ ಮತ್ತು ಧರ್ಮಗ್ರಂಥಗಳಲ್ಲಿ, ಕುಂಭದಿಂದ ಜನಿಸಿದ ಮಾನವರ ಬಗ್ಗೆ ಹಲವು ಉಲ್ಲೇಖಗಳು ಕಂಡುಬರುತ್ತವೆ. ಋಷಿ ಅಗಸ್ತ್ಯನು ಕುಂಭದಿಂದ ಜನಿಸಿದನು ಎಂದು ಒಂದು ಕಥೆಯು ಹೇಳುತ್ತದೆ.

ಹಲವಾರು ಧಾರ್ಮಿಕ ಸಮಾರಂಭಗಳು ಮತ್ತು ಕ್ರಿಯಾವಿಧಿಗಳಲ್ಲಿ, ನೀರು ಮತ್ತು ಎಲೆಗಳಿಂದ ತುಂಬಿದ, ಮತ್ತು ಸಂಕೀರ್ಣವಾದ ಸಂಕೇತಗಳು, ಕೆಲವೊಮ್ಮೆ ಆಭರಣಗಳಿಂದ ಅಲಂಕೃತವಾದ ಕುಂಭಗಳು ಅಥವಾ ಕಲಶಗಳು ಪ್ರಾಚೀನ ಭಾರತದಲ್ಲಿ ಪ್ರಮುಖ ಪಾತ್ರವಹಿಸಿದ್ದವು. ಈ ಕ್ರಿಯಾವಿಧಿಗಳು ಭಾರತದಲ್ಲಿ ಈಗಲೂ ಉಳಿದಿವೆ.

ಜ್ಯೋತಿಷದಲ್ಲಿ, ಕುಂಭ ಒಂದು ರಾಶಿಯ ಹೆಸರೂ ಆಗಿದೆ ಮತ್ತು ಶನಿ ಹಾಗೂ ರಾಹು ಇದರ ಅಧಿಪತಿಗಳು.

ಪುರಾಣೀತಿಹಾಸಗಳಲ್ಲಿ ಕುಂಭ ಎಂಬ ಹೆಸರಿನ ಮೂವರಿದ್ದಾರೆ. ಅವರಲ್ಲಿ ಕುಂಭಕರ್ಣ ಮತ್ತು ವೃತ್ರಜ್ವಾಲೆಯರ ಹಿರಿಯ ಮಗ ಒಬ್ಬ.  ಮಹಾ ಪರಾಕ್ರಮಶಾಲಿ. ರಾಮರಾವಣರ ಯುದ್ಧದಲ್ಲಿ ಭಯಂಕರ ರೀತಿಯಲ್ಲಿ ಕಾದು ವಾನರ ಸೇನೆಯನ್ನು ಕ್ಷೋಭೆಗೀಡುಮಾಡಿ ಸುಗ್ರೀವನಿಂದ ಹತನಾದನೆಂದು ರಾಮಾಯಣದಿಂದ ತಿಳಿದುಬರುತ್ತದೆ. ಮಹಾಭಾರತದ ಹೇಳಿಕೆಯ ಪ್ರಕಾರ ಎರಡನೆಯ ಕುಂಭ ಪ್ರಹ್ಲಾದನ ಮಗ.

ಮೂರನೆಯವ ಈಶ್ವರನ ಪ್ರಮಥಗಣದಲ್ಲಿ ಒಬ್ಬ. ಶಿವ ಪಾರ್ವತಿಯನ್ನು ಮದುವೆಯಾದ ಹೊಸದರಲ್ಲಿ ಮಾವನ ಮನೆಯಲ್ಲಿಯೇ ನಿಂತಾಗ ಅತ್ತೆ ಮೇನಾದೇವಿ ಶಿವನನ್ನು ಹುಟ್ಟುದರಿದ್ರನೆಂತಲೂ ನಿಲ್ಲಲು ಮನೆಯೂ ಗತಿಯಲ್ಲದವನಂತಲೂ ನಿಂದಿಸಿದಳು. ತಾಯಿಯ ಮಾತಿಗೆ ಇದನ್ನು ಶಿವನಿಗೆ ಹೇಳಿದಳು. ಶಿವ ತನ್ನ ಪರಿವಾರದಲ್ಲಿದ್ದ ಕುಂಭನನ್ನು ಕರೆದು ಏನಾದರೊಂದು ಉಪಾಯ ಹೂಡಿ ಕಾಶೀರಾಜ ದಿವೋದಾಸನನ್ನು ಕಾಶಿಯಿಂದ ಬಿಡಿಸಿದರೆ ನಾವು ಪರಿವಾರದೊಂದಿಗೆ ಅಲ್ಲಿರಬಹುದೆಂದು  ತಿಳಿಸಿದ. ಕುಂಭ ಕಾಶೀನಗರದ ನಿಕುಂಭನೆಂಬ ಬ್ರಾಹ್ಮಣನ ಕನಸಿನಲ್ಲಿ ಮೆಯ್ದೋರಿ ಶಿವನಿಗೆ ಒಂದು ಗುಡಿ  ಕಟ್ಟಿಸಿ, ಪೂಜಿಸೆಂದ. ಆ ಬ್ರಾಹ್ಮಣ ಕಾಶೀರಾಜನಿಗೆ ತನ್ನ ಕನಸಿನ ಮಾತನ್ನು ಹೇಳಲಾಗಿ ಆತ ಒಂದು ಶಿವಗುಡಿಯನ್ನು ಕಟ್ಟಿಸಿದ. ದಿನದಿನಕ್ಕೆ  ಆ ಗುಡಿಯ ಮಹಿಮೆ ಹೆಚ್ಚತೊಡಗಿತಾದರೂ ದಿವೋದಾಸನ ಒಂದು ಇಷ್ಟಾರ್ಥವೂ ಕೈಗೂಡಲಿಲ್ಲ. ಇದರಿಂದ ಬೇಸತ್ತ  ರಾಜ ಗುಡಿಯನ್ನು ಒಡೆಸಿದ. ಸಿಟ್ಟುಗೊಂಡ ಶಿವ ಕಾಶೀನಗರ ಹಾಳುಬೀಳಲೆಂದು ಶಾಪವಿತ್ತಾಗ ದಿವೋದಾಸ ಕಾಶೀನಗರ ತ್ಯಜಿಸಿದ. ಅನಂತರ ಶಿವ ಕಾಶೀಪಟ್ಟಣದಲ್ಲಿ ತನ್ನ ಪರಿವಾರದೊಂದಿಗೆ ನೆಲೆಯಾಗಿ ನಿಂತ. ಈ ಕಾರಣದಿಂದ ಕಾಶೀಪಟ್ಟಣ ಅವಿಮುಕ್ತ ಕ್ಷೇತ್ರವೆನಿಸಿತೆಂದು ಹರಿವಂಶದಿಂದ ತಿಳಿದುಬರುತ್ತದೆ.

ಉಲ್ಲೇಖಗಳು

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಸಂಸ್ಕೃತ ಪದಗಳು
ಗುಡಿಸಲು

ಗುಡಿಸಲು ವಿವಿಧ ಸ್ಥಳೀಯ ಸಾಮಗ್ರಿಗಳಿಂದ ನಿರ್ಮಿಸಬಹುದಾದ ಒಂದು ಹಳೆಯ ತರಹದ ನೆಲೆ/ನಿವಾಸ. ಕುಟಿ, ಕುಟೀರ ಪರ್ಯಾಯ ನಾಮಗಳು. ಗುಡಿಸಲುಗಳು ದೇಶೀಯ ವಾಸ್ತುಶಿಲ್ಪದ ಪ್ರಕಾರವಾಗಿವೆ ಏಕೆಂದರೆ ಅವನ್ನು ಕಟ್ಟಿಗೆ, ಹಿಮ, ಮಂಜುಗಡ್ಡೆ, ಕಲ್ಲು, ಹುಲ್ಲು, ತಾಳೆ ಎಲೆಗಳು, ಶಾಖೆಗಳು, ಪ್ರಾಣಿಯ ಚರ್ಮ, ಬಟ್ಟೆ ಅಥವಾ ಮಣ್ಣಿನಂತಹ ಸುಲಭವಾಗಿ ಲಭ್ಯವಿರುವ ವಸ್ತುಗಳಿಂದ, ಪೀಳಿಗೆಯಿಂದ ಪೀಳಿಗೆಗೆ ಹರಿದು ಬಂದ ತಂತ್ರಗಳನ್ನು ಬಳಸಿ ಕಟ್ಟಲಾಗುತ್ತದೆ. ಗುಡಿಸಲು ಮನೆಗಿಂತ ಕಡಿಮೆ ಗುಣಮಟ್ಟದ್ದಾಗಿರುತ್ತದೆ ಆದರೆ ಗುಡಾರದಂತಹ ಆಶ್ರಯ ತಾಣಗಳಿಗಿಂತ ಹೆಚ್ಚಿನ ಗುಣಮಟ್ಟದ್ದಾಗಿರುತ್ತದೆ. ಇದನ್ನು ತಾತ್ಕಾಲಿಕ ಅಥವಾ ಋತುಕಾಲಿಕ ಆಶ್ರಯಸ್ಥಳವಾಗಿ ಅಥವಾ ಪ್ರಾಚೀನ ಸಮಾಜಗಳಲ್ಲಿ ಶಾಶ್ವತ ನೆಲೆಯಾಗಿ ಬಳಸಲಾಗುತ್ತದೆ. ಗಂಡಸರು ಮರಗಳಿಂದ ಶಾಖೆಗಳನ್ನು ಕತ್ತರಿಸಿ ಬೇಡವಾದ ಭಾಗಗಳನ್ನು ತೆಗೆದೆಸೆಯುತ್ತಾರೆ. ನಂತರ ಬಣ್ಣ ಬದಲಿಸಲು ಬೆಂಕಿಯಲ್ಲಿ ಅವನ್ನು ಇಡಲಾಗುತ್ತದೆ. ಆಮೇಲೆ ತೊಗಟೆಯನ್ನು ತೆಗೆಯಲಾಗುತ್ತದೆ. ನಂತರ, ಅವನ್ನು ಬಾಗಿದ ಆಕಾರದಲ್ಲಿ ಬಗ್ಗಿಸಿ ನಿರ್ದಿಷ್ಟ ಆಕಾರ ಬರಲು ಕೆಲವು ದಿನ ನೆಲಕ್ಕೆ ಬಿಗಿದಿಡಲಾಗುತ್ತದೆ. ಅದೇ ವೇಳೆ, ಹೆಂಗಸರು ನದಿಯ ಜೊಂಡುಗಳನ್ನು ಒಂದು ಗುಡಿಸಿಲಿಗೆ ೨೦-೪೦ ಹಾಸುಗಳ ಲೆಕ್ಕದಂತೆ ಕೈಯಿಂದ ನೇಯುತ್ತಾರೆ. ಇವನ್ನು ಚೌಕಟ್ಟಿನ ಮೇಲೆ ಎಚ್ಚರಿಕೆಯಿಂದ ಇರಿಸಿ ಆ ಸ್ಥಳದಲ್ಲಿ ಕಟ್ಟಲಾಗುತ್ತದೆ. ಗುಡಿಸಲುಗಳು ಬಹುಮಟ್ಟಿಗೆ ಎಲ್ಲ ಅಲೆಮಾರಿ ಸಂಸ್ಕೃತಿಗಳಲ್ಲಿ ಅಸ್ತಿತ್ವದಲ್ಲಿವೆ. ಕೆಲವು ಗುಡಿಸಲುಗಳನ್ನು ಎತ್ತಿ ಸಾಗಿಸಬಹುದು ಮತ್ತು ಬಹುತೇಕ ಹವಾಮಾನ ಪರಿಸ್ಥಿತಿಗಳನ್ನು ತಡೆದುಕೊಳ್ಳಬಲ್ಲವು.

ನೆಲೆಗಳು
ಮರಹುಳು

ಮರಹುಳು (ಕುಟ್ಟೆಹುಳು, ಕುಟ್ಟೆ) ಜೀರುಂಡೆಗಳ ಅನೇಕ ಪ್ರಜಾತಿಗಳ ಮರವನ್ನು ತಿನ್ನುವ ಮರಿಹುಳ. ಮರಹುಳುವಿನ ಚಿಹ್ನೆಗಳು ಸಾಮಾನ್ಯವಾಗಿ ಕಟ್ಟಿಗೆಯ ವಸ್ತುವಿನಲ್ಲಿ ರಂಧ್ರಗಳನ್ನು ಒಳಗೊಂಡಿರುತ್ತವೆ,  ಮತ್ತು ಜೀವಂತ ಆವರಿಸಿರುವಿಕೆಗಳು ರಂಧ್ರಗಳ ಸುತ್ತ ಫ಼್ರ್ಯಾಸ್ ಎಂದು ಕರೆಯಲ್ಪಡುವ ಪುಡಿಯನ್ನು (ಮಲ) ತೋರಿಸುತ್ತವೆ. ರಂಧ್ರಗಳ ಗಾತ್ರವು ಬದಲಾಗುತ್ತದೆ, ಆದರೆ ಬಹುತೇಕ ಸಾಮಾನ್ಯ ಮನೆ ಪ್ರಜಾತಿಗಳು ಸಾಮಾನ್ಯವಾಗಿ ೧ ರಿಂದ ೧.೫ ಮಿ.ಮಿ ವ್ಯಾಸವನ್ನು ಹೊಂದಿರುತ್ತವೆ. ಕಟ್ಟಿಗೆಯಿಂದ ಹೊರಬಂದ ವಯಸ್ಕ ಜೀರುಂಡೆಗಳು ಬೇಸಿಗೆಯ ತಿಂಗಳುಗಳಲ್ಲಿಯೂ ಕಂಡುಬರಬಹುದು. ಸಾಮಾನ್ಯವಾಗಿ ವಯಸ್ಕ ಜೀರುಂಡೆಗಳು ಕಟ್ಟಿಗೆಯ ವಸ್ತುವಿನ ಮೇಲೆ ಅಥವಾ ಮೇಲ್ಮೈಯ ಸ್ವಲ್ಮ ಕೆಳಗೆ ಮೊಟ್ಟೆಗಳನ್ನು ಇಡುತ್ತವೆ. ಉತ್ಪತ್ತಿಯಾಗುವ ಮರಿಹುಳುಗಳು ನಂತರ ಕಟ್ಟಿಗೆಯ ವಸ್ತುವನ್ನು ಆಹಾರವಾಗಿ ತಿನ್ನುತ್ತವೆ ಮತ್ತು ರಚನಾತ್ಮಕ ಹಾಗೂ ಬಾಹ್ಯ ಹಾನಿಯನ್ನು ಉಂಟುಮಾಡುತ್ತವೆ. ನಂತರ ಇವು ಪೊರೆಹುಳುಗಳಾಗಿ, ಜೀರುಂಡೆಗಳಾಗಿ ಹೊರಬರುತ್ತವೆ. ನಂತರ ಈ ಜಿರುಂಡೆಗಳು ಮೊಟ್ಟೆ ಇಟ್ಟು ಪ್ರಕ್ರಿಯೆಯನ್ನು ಪುನರಾವರ್ತಿಸಿ ಮತ್ತಷ್ಟು ಹಾನಿಯನ್ನು ಉಂಟುಮಾಡುತ್ತವೆ.

ಕೀಟಗಳು
ಕೊಡಲಿ

ಕೊಡಲಿಯು (ಕುಠಾರ) ಮರವನ್ನು ಕಡಿಯಲು, ಸೀಳಲು ಮತ್ತು ಅದಕ್ಕೆ ಆಕಾರ ಕೊಡಲು; ದಾರುವನ್ನು ಕೊಯ್ಯಲು; ಆಯುಧವಾಗಿ; ಮತ್ತು ವಿಧ್ಯುಕ್ತ ಅಥವಾ ವಂಶಲಾಂಛನ ಸಂಕೇತವಾಗಿ ಸಹಸ್ರಮಾನಗಳಿಂದ ಬಳಸಲ್ಪಡುತ್ತಿರುವ ಒಂದು ಉಪಕರಣ. ಕೊಡಲಿಯು ಅನೇಕ ರೂಪಗಳು ಮತ್ತು ವಿಶೇಷೀಕೃತ ಉಪಯೋಗಗಳನ್ನು ಹೊಂದಿದೆ ಆದರೆ ಸಾಮನ್ಯವಾಗಿ ಕೊಡಲಿ ತಲೆ ಮತ್ತು ಹಿಡಿಕೆಯನ್ನು ಹೊಂದಿದೆ. ಆಧುನಿಕ ಕೊಡಲಿಗಿಂತ ಮೊದಲು, ಶಿಲಾಯುಗದ ಕೈ ಕೊಡಲಿಯನ್ನು ಹಿಡಿಕೆ ಇಲ್ಲದೆಯೇ ೧.೫ ಮಿಲಿಯ ವರ್ಷಗಳಿಂದ ಬಳಸಲಾಗಿತ್ತು. ನಂತರ ಅದಕ್ಕೆ ಕಟ್ಟಿಗೆಯ ಹಿಡಿಕೆಯನ್ನು ಜೋಡಿಸಲಾಯಿತು. ಹಿಡಿಕೆಯಿರುವ ಕೊಡಲಿಗಳ ಅತ್ಯಂತ ಮುಂಚಿನ ಉದಾಹರಣೆಗಳು ಕಲ್ಲಿನ ಶಿರಗಳು ಮತ್ತು ಲಭ್ಯವಿರುವ ವಸ್ತುಗಳು ಹಾಗೂ ಉಪಯೋಗಕ್ಕೆ ಅನುಕೂಲಕರವಾಗುವ ವಿಧಾನದಲ್ಲಿ ಯಾವುದೋ ರೂಪದ ಜೋಡಿಸಲಾದ ಕಟ್ಟಿಗೆಯ ಹಿಡಿಕೆಯನ್ನು ಹೊಂದಿವೆ. ಈ ತಂತ್ರಜ್ಞಾನಗಳು ಅಭಿವೃದ್ಧಿಗೊಂಡಂತೆ, ತಾಮ್ರ, ಕಂಚು, ಕಬ್ಬಿಣ ಮತ್ತು ಉಕ್ಕಿನಿಂದ ತಯಾರಿಸಲ್ಪಟ್ಟ ಕೊಡಲಿಗಳು ಕಾಣಿಸಿಕೊಂಡವು.

ಉಪಕರಣಗಳು
ಚೈನ್ ಸಿಂಗ್

ಚೈನ್ ಸಿಂಗ್ ಅವರು ಒಬ್ಬ ಭಾರತೀಯ ಕ್ರೀಡಾ ಶೂಟರ್. ಇವರು ೦೫ ಏಪ್ರಿಲ್ ೧೯೮೯ರಂದು ಜನಿಸಿದ್ದಾರೆ. ೨೦೧೪ರ ಏಷೀಯನ್ ಗೇಮ್ಸ್ ನಲ್ಲಿ ಪುರುಷರ ೫೦ ಮೀಟರ್ ರೈಫಲ್ ನಲ್ಲಿ ಮೂರು ಸ್ಥಾನದ ಆಟದಲ್ಲಿ ಕಂಚಿನ ಪದಕವನ್ನು ಪಡೆದಿದ್ದಾರೆ. ಕುವೈತ್ನಲ್ಲಿ ನೆಡೆದ ೭ನೇ ಏಷೀಯನ್ ಏರ್ಗನ್ ಚಾಂಪಿಯನ್ ಶಿಪ್ನಲ್ಲಿ ಚಿನ್ನದ ಪದಕವನ್ನು ವಯಕ್ತಿಕ ವಿಭಾಗದಲ್ಲಿ ಗಳಿಸಿದ್ದಾರೆ. ೨೦೧೬ರ ದಕ್ಷಿಣ ಏಷೀಯ ಗೇಮ್ಸ್ ನಲ್ಲಿ ವಯಕ್ತಿಕ ವಿಭಾಗದಲ್ಲಿ ಮೂರು ಚಿನ್ನದ ಪದಕ ಮತ್ತು ಗುಂಪು ಆಟದಲ್ಲಿ ಮೂರು ಚಿನ್ನದ ಪದಕ ಸೇರಿದಂತೆ ಒಟ್ಟು ಆರು ಪದಕಗಳನ್ನು ಪಡೆದಿದ್ದಾರೆ.

ವೃತ್ತಿ ಜೀವನ 
ಚೈನ್ ಸಿಂಗ್ ರವರು ಶೂಟ್ ಅನ್ನು ಭಾರತೀಯ ಸೇನೆಯಲ್ಲಿ ಕಲಿತರು.

೨೦೧೪ರ ಏಷೀಯನ್ ಗೇಮ್ಸ್ 
ದಕ್ಷಿಣ ಕೊರಿಯದಲ್ಲಿ ನೆಡೆದ ೨೦೧೪ರ ಏಷೀಯನ್ ಗೇಮ್ಸ್‍ನಲ್ಲಿ ೪೪೧.೭ ಅಂಕವನ್ನು ಗಳಿಸಿ, ಪುರುಷರ ೫೦ ಮೀಟರ್ ರೈಫಲ್ ನಲ್ಲಿ ಕಂಚಿನ ಪದಕ ಪಡೆದರು.

೭ನೇ ಏಷೀಯನ್ ಏರ್ಗನ್ ಚಾಂಪಿಯನ್ ಶಿಪ್ 
೨೦೧೪ರಲ್ಲಿ ಕುವೈತ್ನಲ್ಲಿ ನೆಡೆದ ಏಳನೇ ಏಷೀಯನ್ ಚಾಂಪಿಯನ್ ಶಿಪ್ನಲ್ಲಿ ಚಿನ್ನದ ಪದಕವನ್ನು ಪಡೆದಿದ್ದಾರೆ. ಇದು ಮಾರ್ಚ್ ೦೭ ರಿಂದ ೧೫ನೇ ತಾರೀಖಿನವರೆಗೆ ನೆಡೆದಿತ್ತು.ಈ ಆಟದಲ್ಲಿ ೨೦೬ ಅಂಕಗಳನ್ನು ಗಳಿಸಿದ್ದಾರೆ.

೨೦೧೫ರ ರಾಷ್ಟ್ರೀಯ ಕ್ರೀಡಾಕೂಟ 
ಕೇರಳದ ಏಳು ಜಿಲ್ಲೆಗಳಲ್ಲಿ ಜನವರಿ ೩೧ ರಿಂದ ಫ್ರೆಬವರಿ ೧೪ರ ವರೆಗೆ ೨೦೧೫ರ ರಾಷ್ಟ್ರೀಯ ಕ್ರೀಡಾಕೂಟ ನೆಡೆಯಿತು. ಇದು ಕೇರಳದಲ್ಲಿ ನೆಡೆದ ೨ನೇ ರಾಷ್ಟ್ರೀಯ ಕ್ರೀಡಾಕೂಟ. ಸಿಂಗ್ ರವರು ವಯಕ್ತಿಕ ವಿಭಾಗದಲ್ಲಿ

ಮೂರು(೨ ಚಿನ್ನ ಮತ್ತು ೧ ಕಂಚು) ಪದಕಗಳನ್ನು ಮತ್ತು  ಗುಂಪು ಆಟದಲ್ಲಿ ಮೂರು ಪದಕಗಳನ್ನು ಗೆದ್ದರು. ೧೨೦೦ ಅಂಕಗಳಿಗೆ ೧೧೮೧ ಅಂಕಗಳನ್ನು ಪಡೆದು, ೫೦ ಮೀಟರ್ ರೈಫಲ್ ನಲ್ಲಿ ಮೂರು ವಿಭಾಗದಲ್ಲಿ ರಾಷ್ಟ್ರೀಯ ದಾಖಲೆಯನ್ನು ನಿರ್ಮಿಸಿದರು. ಇದು ಇವರ ವಯಕ್ತಿಕ ದಾಖಲೆಯು ಆಗಿದೆ.

೨೦೧೬ರ ದಕ್ಷಿಣ ಏಷ್ಯಿಯ ಕ್ರೀಡಾಕೂಟ 
೨೦೧೬ರಲ್ಲಿ ಗುಹವಾಟಿಯಲ್ಲಿ ನೆಡೆದ ೧೨ನೇ ದಕ್ಷಿಣ ಏಷ್ಯಾ ಕ್ರೀಡಾಕೂಟದಲ್ಲಿ ಆರು ಚಿನ್ನದ ಪದಕಗಳನ್ನು ಪಡೆದಿದ್ದಾರೆ.

೨೦೧೬ರ ರಿಯೋ ಒಲಂಪಿಕ್ಸ್ 
೨೦೧೬ರಲ್ಲಿ ಬ್ರೆಜಿಲ್ ನಲ್ಲಿ ನೆಡೆದ ರಿಯೋ ಒಲಂಪಿಕ್ಸ್ ನಲ್ಲಿ ೫೦ ಮೀಟರ್ ರೈಫಲ್ ಶೂಟಿಂಗ್ ನಲ್ಲಿ ೨೩ನೇ ಸ್ಥಾನ ಪಡೆದರು.

ರಾಷ್ಟ್ರೀಯ ಶೂಟಿಂಗ್ ಸ್ಪರ್ಧೆ 
೨೦೧೭ರ ಡಿಸೆಂಬರ್ ನಲ್ಲಿ ಕೇರಳದಲ್ಲಿ ನೆಡೆದ ಆರನೇ ರಾಷ್ಟೀಯ ಶೂಟಿಂಗ್ ಸ್ಪರ್ಧೆಯಲ್ಲಿ ಕಂಚಿನ ಪದಕವನ್ನು ಪಡೆದಿದ್ದಾರೆ.

ಕಾಮನ್ವೇಲ್ತ್ ಕ್ರೀಡಾಕೂಟ 
ಆಸ್ಟ್ರೇಲಿಯಾದಲ್ಲಿ ನೆಡೆದ ಕಾಮನ್ವೇಲ್ತ್ ಕ್ರೀಡಾಕೂಟದಲ್ಲಿ ಪುರುಷರ ೫೦ ಮೀಟರ್ ರೈಫಲ್ ಪ್ರೊನೆಯಲ್ಲಿ ೪ನೇ ಸ್ಥಾನ ಮತ್ತು ೫೦ ಮೀಟರ್ ರೈಫಲ್ನಲ್ಲಿ(೩ ಸ್ಥಾನಗಳಲ್ಲಿ) ೫ನೇ ಸ್ಥಾನ ಗಳಿಸಿದ್ದಾರೆ.

ಉಲ್ಲೇಖ 

ಕ್ರೀಡಾಪಟುಗಳು
ಕುಡ

ಕೃಷಿಯಲ್ಲಿ, ಕುಡವು ನೇಗಿಲಿನ ಒಂದು ಘಟಕ. ಇದು ಮೋಲ್ಡ್‌ಬೋರ್ಡ್‌ನ ಕತ್ತರಿಸುವ ಅಥವಾ ಅಗ್ರದ ಅಂಚು ಮತ್ತು ಉಳುಮೆ ಮಾಡುವಾಗ ಮುಂಗತ್ತಿಬಿಲ್ಲೆಯನ್ನು (ಒಂದು ಅಥವಾ ಹೆಚ್ಚು ನೆಲ ಕೊರೆಯುವ ಶಲಾಕೆಗಳು) ನಿಕಟವಾಗಿ ಅನುಸರಿಸುತ್ತದೆ. ಸ್ವತಃ ಕುಡವು ಹಲವುವೇಳೆ ಮೂಲಭೂತ ಮೋಲ್ಡ್‌ಬೋರ್ಡ್ ಒಳಗೆ ತೂರಿಸಿ (ಕಮ್ಮಾರನು) ಸಿದ್ಧಪಡಿಸಲಾದ ಗಟ್ಟಿಯಾಗಿಸಿದ ಅಲಗು ಆಗಿರುತ್ತದೆ. ಹಾಗಾಗಿ ಕುಡ ಮತ್ತು ಮೋಲ್ಡ್‌ಬೋರ್ಡ್‌ನ ಸಂಯುಕ್ತ ಸಂಯೋಜನೆಯು ತಯಾರಾಗುತ್ತದೆ. ಈ ಇಡೀ ಸಂಯೋಜನೆಯು ನೆಲದಲ್ಲಿನ ಸೀಳಿನಲ್ಲಿ ಪ್ರವೇಶಿಸಲು ಮತ್ತು ಮಣ್ಣನ್ನು ಬುಡಮೇಲಾಗಿಸುವುದಕ್ಕೆ ಜವಾಬ್ದಾರವಾಗಿರುತ್ತದೆ. ಚೆನ್ನಾಗಿ ಉತ್ತಿದ ಭೂಮಿಯಲ್ಲಿ ಕುಡವು ಮುಂದೆ ಮುಂಗತ್ತಿಬಿಲ್ಲೆಯು ಇರದೇ ಕೆಲಸ ಮಾಡಬಹುದು. ಆಧುನಿಕ ನೇಗಿಲುಗಳಲ್ಲಿ ಸವೆದು ಜೀರ್ಣವಾದ ಅಥವಾ ಕೆಟ್ಟುಹೋದ ಮುಂಗತ್ತಿಬಿಲ್ಲೆ ಮತ್ತು ಕುಡ ಎರಡನ್ನೂ ಪ್ರತ್ಯೇಕಿಸಬಹುದು. ಇದರಿಂದ ಇವನ್ನು ಸುಲಭವಾಗಿ ಬದಲಿಸಬಹುದು. ತ್ರಿಕೋನಾಕಾರದ ಕಲ್ಲಿನ ಕುಡಗಳು ಕ್ರಿ.ಪೂ. ೩೫೦೦ರ ಕಾಲಮಾನದ ಚೀನಾದ ಮಾಜಿಯಾಬಾಂಗ್ ಸಂಸ್ಕೃತಿಯ ತಾಣಗಳಲ್ಲಿ ಟಾಯಿ ಕೆರೆಯ ಸುತ್ತ ಕಂಡುಬಂದವು.

ಹೊರಗಿನ ಕೊಂಡಿಗಳು
The Rotherham Plough - the first commercially successful iron plough

ಕೃಷಿ ಉಪಕರಣಗಳು
ಕುಡುಗೋಲು

ಕುಡುಗೋಲು ಕೈಯಿಂದ ಬಳಸಲು ವಿಧವಿಧವಾದ ಬಾಗಿದ ಅಲಗುಗಳೊಂದಿಗೆ ವಿನ್ಯಾಸಗೊಳಿಸಲಾಗಿರುವ ಒಂದು ಕೃಷಿ ಉಪಕರಣ. ಇದನ್ನು ಸಾಮಾನ್ಯವಾಗಿ ಧಾನ್ಯ ಬೆಳೆಗಳ ಕಟಾವಿಗಾಗಿ ಅಥವಾ ಕೊಯ್ಲಿಗಾಗಿ, ಅಥವಾ ಮುಖ್ಯವಾಗಿ ಜಾನುವಾರುಗಳಿಗೆ ಆಹಾರವಾಗಿ ನೀಡಲು ರಸವತ್ತಾದ ಮೇವನ್ನು (ಹಸಿಯಾಗಿ ಕತ್ತರಿಸಿದ್ದು ಅಥವಾ ಹುಲ್ಲಾಗಿ ಒಣಗಿಸಿದ್ದು) ಕತ್ತರಿಸಲು ಬಳಸಲಾಗುತ್ತದೆ. ಕಬ್ಬಿಣ ಯುಗದ ಆರಂಭದಿಂದ, ಕುಡುಗೋಲಿನ ನೂರಾರು ಪ್ರದೇಶ ನಿರ್ದಿಷ್ಟ ರೂಪಾಂತರಗಳು ವಿಕಸನಗೊಂಡಿವೆ. ಮೊದಲು ಇವು ಕಬ್ಬಿಣದ್ದಾಗಿರುತ್ತಿದ್ದವು, ನಂತರ ಉಕ್ಕಿನವು ಆಗಿರುತ್ತಿದ್ದವು. ಅನೇಕ ಸಂಸ್ಕೃತಿಗಳಾದ್ಯಂತ ಕುಡುಗೋಲು ಬಗೆಗಳ ಈ ಭಾರಿ ವಿವಿಧತೆಯನ್ನು ನಯವಾದ ಮತ್ತು ದಂತುರೀಕೃತ ಅಲಗುಗಳೆಂದು ವಿಭಜಿಸಬಹುದು. ಸ್ವಲ್ಪಮಟ್ಟಿಗೆ ಭಿನ್ನ ತಂತ್ರಗಳನ್ನು ಬಳಸಿ ಹಸಿರು ಹುಲ್ಲು ಅಥವಾ ಪಕ್ವವಾದ ದವಸ ಧಾನ್ಯಗಳನ್ನು ಕತ್ತರಿಸಲು ಇವೆರಡನ್ನೂ ಬಳಸಬಹುದು. ಪ್ರಾಗೈತಿಹಾಸಿಕ ಕುಡುಗೋಲುಗಳಲ್ಲಿ ಹುಟ್ಟಿಕೊಂಡ ದಂತುರೀಕೃತ ಅಲಗು ಧಾನ್ಯದ ಕೊಯ್ಲಿನಲ್ಲಿ ಈಗಲೂ ಪ್ರಭಾವಯುತವಾಗಿದೆ ಮತ್ತು ಅಧುನಿಕ ಧಾನ್ಯ ಕಟಾವಿನ ಯಂತ್ರಗಳು ಹಾಗೂ ಕೆಲವು ಅಡುಗೆ ಚಾಕುಗಳಲ್ಲೂ ಕಂಡುಬರುತ್ತದೆ.

ಕೃಷಿ ಉಪಕರಣಗಳು
ಸಾಬುದಾನ ಖಿಚಡಿ

ಸಾಬುದಾನ ಖಿಚಡಿ ಎಂಬುದು ಭಾರತೀಯ ಭಕ್ಷ್ಯವಾಗಿದೆ. ಇದನ್ನು ನೆನಸಿದ ಸಾಬುದಾನದಿಂದ ತಯಾರಿಸಲಾಗುತ್ತದೆ. ಇದನ್ನು ಸಾಮಾನ್ಯವಾಗಿ ಪಶ್ಚಿಮ ಭಾರತದ ಭಾಗಗಳಲ್ಲಿ,ಮಹಾರಾಷ್ಟ್ರ,ಕರ್ನಾಟಕ,ಮಧ್ಯಪ್ರದೇಶ,ರಾಜಸ್ಥಾನ ಮತ್ತು ಗುಜರಾತ್ ಗಳಲ್ಲಿ ತಯಾರಿಸಲಾಗುತ್ತದೆ. ಮುಂಬೈ,ಪುಣೆ, ಇಂದೋರ್, ಭೋಪಾಲ್,ಜೈಪುರ್ ಮತ್ತು ನಾಗ್ಪುರ್ ಗಳಂತಹ ಪ್ರಮುಖ ಪಟ್ಟಣಗಳಲ್ಲಿ ಇದು ರಸ್ತೆ ಬದಿ ಆಹಾರವಾಗಿ ಲಭ್ಯವಿದೆ ಮತ್ತು ವರ್ಷವಿಡೀ ವ್ಯಾಪಕವಾಗಿ ಜನರು ಇದನ್ನು ತಿನ್ನುತ್ತಾರೆ. ಜನರು ಇದನ್ನು ಶಿವರಾತ್ರಿ, ನವರಾತ್ರಿ ಅಥವಾ ಇದೇ ರೀತಿಯ ಹಿಂದೂ ಧಾರ್ಮಿಕ ಸಂದರ್ಭಗಳಲ್ಲಿ ಉಪವಾಸವನ್ನು ಆಚರಿಸುವಾಗ ಆಯ್ಕೆ ಮಾಡುವ ಭಕ್ಷ್ಯವಾಗಿದೆ.ಇದನ್ನು ಮಹಾರಾಷ್ಟ್ರದ ವಿದರ್ಭ ಪ್ರದೇಶದ ಸಾಬುದಾನ ಊಲ್ ಎಂದು ಕರೆಯಲಾಗುತ್ತದೆ.

ಬೇಕಾಗುವ ಸಾಮಾಗ್ರಿಗಳು
ನೆನೆಸಿದ ಸಾಬುದಾನ.
ಹಸಿಮೆಣಸಿನಕಾಯಿ.
ತುರಿದ ಹಸಿ ಕೊಬ್ಬರಿ.
ಹಸಿ ಶುಂಠಿ.
ಸಣ್ಣಗೆ ಹೆಚ್ಚಿಕೊಂಡ ಆಲೂಗಡ್ಡೆ ಅಥವಾ ಗಜ್ಜರಿ.
ಶೆಂಗಾ ಪುಡಿ(ಕಡಲೆಕಾಯಿ ಪುಡಿ).
ಉಪ್ಪು.

ಮಾಡುವ ವಿಧಾನ
ಖಿಚಡಿ ಮಾಡುವ ಒಂದು ಗಂಟೆ ಮೊದಲು ಸಾಬುದಾನ ವನ್ನು ನೀರಿನಲ್ಲಿ ನೆನೆಸಿ ಇಡಬೇಕು. ಇದು ತುಂಬಾ ಅಗತ್ಯ.ಒಗ್ಗರಣೆಗೆ ಹೆಚ್ಚಿಟ್ಟುಕೊಂಡ ಹಸಿಮೆಣಸಿನಕಾಯಿ,ಹಸಿ ಶುಂಠಿ,ಆಲೂಗಡ್ಡೆ,ಗಜ್ಜರಿ ಹಾಕಿ ಚೆನ್ನಾಗಿ ತಾಳಿಸಿಕೊಂಡು ಸಾಬುದಾನವನ್ನು ಹಾಕಿ ಹುರಿದು ರುಚಿಗೆ ತಕ್ಕಂತೆ ಉಪ್ಪನ್ನು ಸೇರಿಸಿಕೊಳ್ಳಬೇಕು.

ಪೋಷಕಾಂಶಗಳು
ಸಾಬುದಾನ ಸುಮಾರು ಶುದ್ಧ ಕಾರ್ಬೋಹೈಡ್ರೇಟ್ ಮತ್ತು ಕಡಿಮೆ ಪ್ರೋಟೀನ್,ವಿಟಮಿನ್ ಗಳು ಅಥವಾ ಖನಿಜಗಳನ್ನು ಹೊಂದಿದೆ. ಸಾಬುದಾನ ಖಿಚಡಿಗೆ ಕಡಲೆಕಾಯಿಗಳ ಸೇರ್ಪಡೆ ವಿಷಯಕ್ಕೆ ಸೇರಿಸುತ್ತದೆ. ಇದರಿಂದ ಅದು ಹೆಚ್ಚು ಸಮತೋಲಿತ ಆಹಾರವಾಗಿ ಮಾಡುತ್ತದೆ. ಪಿಷ್ಟ ಮತ್ತು ಕೊಬ್ಬಿನಾಂಶದ ಪ್ರಮಾಣದಿಂದಾಗಿ ಇದು ಹೆಚ್ಚಿನ ಕ್ಯಾಲೊರಿ ಅಂಶವನ್ನು ಹೊಂದಿರುತ್ತದೆ.

ಉಲ್ಲೇಖಗಳು

ಆಹಾರ
ಕೋರೆಹಲ್ಲು

ಸಸ್ತನಿಗಳ ಬಾಯಿಯ ರಚನಾಶಾಸ್ತ್ರದಲ್ಲಿ, ಕೋರೆಹಲ್ಲುಗಳು ಎಂದರೆ ತುಲನಾತ್ಮಕವಾಗಿ ಉದ್ದ ಮತ್ತು ಚೂಪಾಗಿರುವ ಹಲ್ಲುಗಳು. ಆದರೆ, ಅವುಗಳು ಹೆಚ್ಚು ಚಪ್ಪಟೆಯಾಗಿ ಕಾಣಿಸಬಹುದು. ಈ ಕಾರಣದಿಂದ ಇವು ಬಾಚಿಹಲ್ಲುಗಳನ್ನು ಹೋಲುತ್ತವೆ. ಇವು ಚೆನ್ನಾಗಿ ಅಭಿವೃದ್ಧಿಯಾಗಿದ್ದು, ಇವನ್ನು ಮುಖ್ಯವಾಗಿ ಆಹಾರವನ್ನು ಪ್ರತ್ಯೇಕಿಸುವ ಸಲುವಾಗಿ ಅದನ್ನು ಹಿಡಿದಿಡಲು, ಮತ್ತು ಸಾಂದರ್ಭಿಕವಾಗಿ ಆಯುಧಗಳಾಗಿ ಬಳಸಲಾಗುತ್ತದೆ. ಹಲವುವೇಳೆ ಇವು ಸಸ್ತನಿಯ ಬಾಯಿಯಲ್ಲಿನ ಅತ್ಯಂತ ದೊಡ್ಡ ಹಲ್ಲುಗಳಾಗಿರುತ್ತವೆ. ಕೋರೆಹಲ್ಲುಗಳನ್ನು ವಿಕಸಿಸಿಕೊಂಡ ಬಹುತೇಕ ಪ್ರಜಾತಿಗಳ ಸದಸ್ಯರು ಸಾಮಾನ್ಯವಾಗಿ ನಾಲ್ಕು ಕೋರೆಹಲ್ಲುಗಳನ್ನು ಹೊಂದಿರುತ್ತವೆ, ಮೇಲಿನ ದವಡೆಯಲ್ಲಿ ಎರಡು ಮತ್ತು ಕೆಳಗಿನ ದವಡೆಯಲ್ಲಿ ಎರಡು. ಪ್ರತಿ ದವಡೆಯಲ್ಲಿ ಬಾಚಿಹಲ್ಲುಗಳು ಇವನ್ನು ಪ್ರತ್ಯೇಕಿಸುತ್ತವೆ; ಮಾನವರು ಮತ್ತು ನಾಯಿಗಳು ಉದಾಹರಣೆಗಳಾಗಿವೆ. ಬಹುತೇಕ ಪ್ರಜಾತಿಗಳಲ್ಲಿ, ಕೋರೆಹಲ್ಲುಗಳು ದವಡೆ ಎಲುಬಿನಲ್ಲಿನ ಅತ್ಯಂತ ಮುಂಭಾಗದ ಹಲ್ಲುಗಳಾಗಿರುತ್ತವೆ. ಕೋರೆಹಲ್ಲುಗಳು ಬಾಚಿಹಲ್ಲುಗಳಿಗಿಂತ ಹೆಚ್ಚು ದೊಡ್ಡ ಮತ್ತು ಹೆಚ್ಚು ಬಲಶಾಲಿಯಾಗಿರುತ್ತವೆ, ಮತ್ತು ಅವುಗಳ ಬೇರುಗಳು ಮೂಳೆಗಳಲ್ಲಿ ಆಳವಾಗಿ ಇಳಿದು, ಮೇಲ್ಮೈ ಮೇಲೆ ಒಳ್ಳೆ ಗುರುತುಗಳಿರುವ ಎದ್ದುಕೊಂಡಿರುವ ಭಾಗಗಳನ್ನು ಉಂಟುಮಾಡುತ್ತವೆ.

ಹಲ್ಲುಗಳು
ಶವ

ಶವ (ಹೆಣ, ಕಳೇಬರ, ಕುಣಪ) ಎಂದರೆ ಸತ್ತ ಮನುಷ್ಯನ ದೇಹ. ಇದನ್ನು ವೈದ್ಯರು ಮತ್ತು ಇತರ ವಿಜ್ಞಾನಿಗಳು ಅಂಗರಚನೆಯನ್ನು ಅಧ್ಯಯನ ಮಾಡಲು, ರೋಗದ ತಾಣಗಳನ್ನು ಗುರುತಿಸಲು, ಮರಣದ ಕಾರಣಗಳನ್ನು ನಿರ್ಧರಿಸಲು, ಮತ್ತು ಜೀವಂತ ಮಾನವನಲ್ಲಿನ ದೋಷವನ್ನು ದುರಸ್ತಿ ಮಾಡುವ ಸಲುವಾಗಿ ಅಂಗಾಂಶವನ್ನು ಒದಗಿಸಲು ಬಳಸುತ್ತಾರೆ. ವೈದ್ಯಕೀಯ ಶಾಲೆಯಲ್ಲಿನ ವಿದ್ಯಾರ್ಥಿಗಳು ತಮ್ಮ ಶಿಕ್ಷಣದ ಭಾಗವಾಗಿ ಶವಗಳನ್ನು ಅಧ್ಯಯನ ಮಾಡುತ್ತಾರೆ ಮತ್ತು ಛೇದನ ಮಾಡುತ್ತಾರೆ. ಶವಗಳನ್ನು ಅಧ್ಯಯನಮಾಡುವ ಇತರರಲ್ಲಿ ಪುರಾತತ್ವಶಾಸ್ತ್ರಜ್ಞರು ಮತ್ತು ಕಲಾವಿದರು ಸೇರಿದ್ದಾರೆ. ಶವಗಳನ್ನು ಅವುಗಳ ವಿಘಟನೆಯ ಹಂತಗಳಿಗಾಗಿ ವೀಕ್ಷಿಸಬಹುದು. ಇದು ದೇಹವು ಎಷ್ಟು ಹೊತ್ತಿನಿಂದ ಮೃತವಾಗಿದೆ ಎಂಬುದನ್ನು ನಿರ್ಧರಿಸಲು ನೆರವಾಗುತ್ತದೆ. ಮಾನವ ಶರೀರವನ್ನು ವರ್ಣಚಿತ್ರಗಳು ಮತ್ತು ರೇಖಾಚಿತ್ರಗಳಲ್ಲಿ ಹೆಚ್ಚು ನಿಖರವಾಗಿ ಚಿತ್ರಿಸಲು ಶವಗಳನ್ನು ಕಲೆಯಲ್ಲಿ ಕೂಡ ಬಳಸಲಾಗಿದೆ.

ಉಲ್ಲೇಖಗಳು

ವೈದ್ಯಶಾಸ್ತ್ರ
ಕುತರ್ಕ

ಕುತರ್ಕವು ಒಂದು ವಾದ ವಿಧಾನ. ಇದರ ಉದ್ದೇಶ ಸತ್ಯವನ್ನು ಸ್ಥಾಪಿಸುವುದಲ್ಲ; ಸತ್ಯವನ್ನು ಮರೆ ಮಾಡುವುದು; ಸತ್ಯವಲ್ಲದ್ದನ್ನು ಸತ್ಯದಂತೆ ತೋರಿಸುವುದು. ಕುತರ್ಕದಲ್ಲಿ ವಾದದ ಸೋಗಿರುತ್ತದೆ. ಆದರೆ ಈ ವಾದ ಸರಿಯಲ್ಲವೆಂಬುದು ಸುಲಭವಾಗಿ ಕಾಣುವುದಿಲ್ಲ. ಇಂಥ ವಾದವನ್ನು ಭಾರತೀಯ ತಾರ್ಕಿಕರು ಜಲ್ಪ, ವಿತಂಡ ಮತ್ತು ಆಭಾಸಗಳೆಂದು ಕರೆದಿರುತ್ತಾರೆ. ತರ್ಕಬದ್ಧವಲ್ಲದ ವಾದವು ಅದು ನಿಜವಾಗಿ ಇರುವುದಕ್ಕಿಂತ ಉತ್ತಮವೆಂದು ಕಾಣುವ ಮೂಲಕ ಮೋಸಗೊಳಿಸಬಹುದು. ಕೆಲವು ಕುತರ್ಕಗಳನ್ನು ವಂಚನೆಯಿಂದ ದುರುಪಯೋಗಪಡಿಸಿಕೊಳ್ಳಲು ಅಥವಾ ಮನವೊಲಿಸಲು ಉದ್ದೇಶಪೂರ್ವಕವಾಗಿ ಮಾಡಲಾದರೆ, ಇತರ ಕುತರ್ಕಗಳನ್ನು ನಿರ್ಲಕ್ಷ್ಯತನ ಅಥವಾ ಅಜ್ಞಾನದ ಕಾರಣ ಅನುದ್ದೇಶಿತವಾಗಿ ಮಾಡಲಾಗುತ್ತದೆ. ಕಾನೂನಿನ ವಾದಗಳ ತರ್ಕಬದ್ಧತೆಯು ವಾದಗಳನ್ನು ಮಾಡಲಾಗುವ ಸಂದರ್ಭವನ್ನು ಅವಲಂಬಿಸಿರುತ್ತದೆ. ಪ್ರಾಚೀನ ಗ್ರೀಸಿನಲ್ಲಿ ಇಂಥ ವಾದ ವಿಧಾನವನ್ನೇ ಒಂದು ಜೀವನ ವೃತ್ತಿಯಾಗಿ ಇಟ್ಟುಕೊಂಡಿದ್ದವರನ್ನು ಸಾಫಿಸ್ಟರೆಂದು ಕರೆಯುತ್ತಿದ್ದರು.

ಉಲ್ಲೇಖಗಳು

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ತರ್ಕಶಾಸ್ತ್ರ
ಆಟಿಸಮ್

ಆಟಿಸಮ್ ಎನ್ನುವುದು ಸಾಮಾಜಿಕ ಸಂವಹನ ಮತ್ತು ಸಂವಹನಗಳೊಂದಿಗಿನ ತೊಂದರೆಗಳು ಹಾಗೂ ನಿರ್ಬಂಧಿತ ಮತ್ತು ಪುನರಾವರ್ತಿತ ನಡವಳಿಕೆಯಿಂದ ಉಂಟಾಗುವ ಬೆಳವಣಿಗೆಯ ಅಸ್ವಸ್ಥತೆಯಾಗಿದೆ. ಇದನ್ನು ಸ್ವಲೀನತೆ ಅಥವಾ ತಂತಾನಿಕೆ ಎಂದು ಕರೆಯುತ್ತಾರೆ. ಪಾಲಕರು ಸಾಮಾನ್ಯವಾಗಿ ತಮ್ಮ ಮಗುವಿನ ಜೀವನದ ಮೊದಲ ಎರಡು ಅಥವಾ ಮೂರು ವರ್ಷಗಳಲ್ಲಿ ಆಟಿಸಮ್ ಅಸ್ವಸ್ಥತೆಯ ಚಿಹ್ನೆಗಳನ್ನು ಗಮನಿಸುತ್ತಾರೆ. ಆಟಿಸಮ್ಗೆ ಆನುವಂಶಿಕ ಮತ್ತು ಪರಿಸರದ ಅಂಶಗಳ ಪರಿಣಾಮಗಳು ಕಾರಣವಾಗುತ್ತದೆ.

ಅಸ್ವಸ್ಥತೆಯ ಲಕ್ಷಣಗಳು
ಆಟಿಸಮ್ ಎಂಬುದು ಸೂಕ್ಷ್ಮ ಭಾಗವಾದ ನರಮಂಡಲದ ಅಭಿವೃದ್ಧಿಯ ಅಸ್ವಸ್ಥತೆಯಾಗಿದೆ. ಇದು ಶೈಶವಾವಸ್ಥೆಯಲ್ಲಿ ಅಥವಾ ಬಾಲ್ಯದ ಸಮಯದಲ್ಲಿ ಮೊದಲ ಬಾರಿಗೆ ಕಾಣಿಸಿಕೊಳ್ಳುತ್ತದೆ. ಈ ಅಸ್ವಸ್ಥತೆ ಹೊಂದಿರುವವರಿಗೆ ಸಾಮಾಜಿಕವಾಗೆ ಬೆರೆಯಲು ಕಷ್ಟವಾಗುತ್ತದೆ. ಪುನರಾವರ್ತಿತ ನಡವಳಿಕೆಯನ್ನು ಹೊದಿರುತ್ತಾರೆ. ಆರು ತಿಂಗಳ ವಯಸ್ಸಿನ ನಂತರ ನಿಧಾನವಾಗಿ ರೋಗಲಕ್ಷಣಗಳು ಪ್ರಾರಂಭವಾಗುತ್ತವೆ ಮತ್ತು ಪ್ರೌಢಾವಸ್ಥೆಯ ವರೆಗೆ ಇರುವ ಸಂಭವವಿರುತ್ತದೆ. ಸಾಮಾಜಿಕ ಸಂವಹನದಲ್ಲಿನ ದುರ್ಬಲತೆ ಮತ್ತು ನಿರ್ಬಂಧಿತ ಆಸಕ್ತಿಗಳು ಹಾಗೂ ಪುನರಾವರ್ತಿತ ನಡವಳಿಕೆ ಇದರ ಪ್ರಮುಖ ಲಕ್ಷಣಗಳು.

ಕಾರಣಗಳು
ಅನುವಂಶಿಕ ಮತ್ತು ವಾಸಿಸುವ ಪರಿಸರದ ಅಂಶಗಳು, ಗರ್ಭಾವಸ್ಥೆಯಲ್ಲಿನ ತೊಂದರೆಗಳು ಮತ್ತು ದುಷ್ಪರಿಣಾಮಗಳು ಅಟಿಸಮ್ ಅಸ್ವಸ್ಥೆಗೆ ಕಾರಣಗಳು. ಸಿನಾಪ್ಟಿಕ್ ಅಪಸಾಮಾನ್ಯ ಕ್ರಿಯೆಯಿಂದ ಅಟಿಸಮ್ ಉಂಟಾಗುವ ಸಂಭವವಿದೆ ಎಂದು ಪ್ರಯೋಗಘಳು ದೃಢಪಡಿಸಿವೆ.

ರೋಗನಿರ್ಣಯ
ರೋಗನಿರ್ಣಯವು ವರ್ತನೆಯನ್ನು ಆಧರಿಸಿರುತ್ತದೆ. ಡಿಎಸ್ಎಮ್ -5ರ ಅಡಿಯಲ್ಲಿ ಸಾಮಾಜಿಕ ಸಂವಹನ ಮತ್ತು ಪರಸ್ಪರ ಕ್ರಿಯೆಯಲ್ಲಿ ಸ್ಥಿರವಾದ ಕೊರತೆಯಿಂದ ಹಾಗೂ ನಿರ್ಬಂಧಿತ ನಡವಳಿಕೆ, ಆಸಕ್ತಿಗಳು, ಅಥವಾ ಚಟುವಟಿಕೆಗಳು ಆಟಿಸಮ್ನ ರೋಗ ನಿರ್ಣಯ ಲಕ್ಷಣಗಳು. ಗರ್ಭಾವಸ್ಥೆಯಲ್ಲಿನ ರುಬೆಲ್ಲಾ ಸೋಂಕಿನಿಂದಾಗಿ ೧% ನಷ್ಟು ಆಟಿಸಮ್ ಉಂಟಾಗುತ್ತದೆ. ಮುಂಜಾಗ್ರತ ಕ್ರಮವಾಗಿ ರುಬೆಲ್ಲಾ ವಿರುದ್ಧದ ಚುಚ್ಚುಮದ್ದು ಈ ಸಂಭವವನ್ನು ಕಡಿಮೆ ಮಾಡುತ್ತದೆ.

ಚಿಕಿತ್ಸೆ
ಸ್ವಲೀನತೆ ಅಸ್ವಸ್ಥತೆಗೆ ಪ್ರಸ್ತುತ ಯಾವುದೇ ಪ್ರಮಾಣಿತ ಚಿಕಿತ್ಸೆ ಇಲ್ಲ. ಆದರೆ ರೋಗಲಕ್ಷಣಗಳನ್ನು ಕಡಿಮೆ ಮಾಡಲು ಮತ್ತು ಸಾಮರ್ಥ್ಯಗಳನ್ನು ಗರಿಷ್ಠಗೊಳಿಸಲು ಸಹಾಯ ಮಾಡುವ ಹಲವು ಮಾರ್ಗಗಳಿವೆ. ಸರಿಯಾದ ಚಿಕಿತ್ಸೆ ಮತ್ತು ಮಧ್ಯಸ್ಥಿಕೆಗಳನ್ನು ಪಡೆದರೆ ಆಟಿಸಮ್ ಹೊಂದಿರುವ ಜನರು ತಮ್ಮ ಸಾಮರ್ಥ್ಯ ಮತ್ತು ಕೌಶಲ್ಯಗಳನ್ನು ಬಳಸಿಕೊಳ್ಳುವ ಅವಕಾಶವಿದೆ.

ಉಲ್ಲೇಖ

ಮಾನಸಿಕ ರೋಗಗಳು
ರೋಗಗಳು
ಕುದುರೆ (ಬಂದೂಕು)

ಕುದುರೆಯು ಬಂದೂಕು, ಗಾಳಿಗೋವಿ, ಅಡ್ಡಬಿಲ್ಲು ಅಥವಾ ಈಟಿ ಕೋವಿಯ ಗುಂಡು ಸಿಡಿಸುವ ಅನುಕ್ರಮವನ್ನು ಉಂಟುಮಾಡುವ ಯಾಂತ್ರಿಕ ರಚನೆ. ಕುದುರೆಯು ಗುಂಡು ಹಾರಿಸುವಿಕೆಯಲ್ಲದ ಇತರ ಪ್ರಕ್ರಿಯೆಗಳನ್ನು ಕೂಡ ಆರಂಭಿಸಬಹುದು, ಉದಾಹರಣೆಗೆ ಟ್ರ್ಯಾಪ್, ಸ್ವಿಚ್ ಅಥವಾ ಕ್ಷಿಪ್ರ ಬಿಡುಗಡೆ. ಕುದುರೆಗೆ ವಿನಿಯೋಗಿಸಲಾದ ಸಣ್ಣ ಪ್ರಮಾಣದ ಶಕ್ತಿಯು ಇನ್ನೂ ಹೆಚ್ಚಿನ ಶಕ್ತಿಯ ಬಿಡುಗಡೆಯನ್ನು ಉಂಟುಮಾಡುತ್ತದೆ. "ಇಮ್ಮಡಿ ಕ್ರಿಯೆ"ಯ ಬಂದೂಕು ವಿನ್ಯಾಸಗಳಲ್ಲಿ, ಕುದುರೆಯನ್ನು ಗುಂಡು ಹಾರಿಸುವ ಸಲುವಾಗಿ ಬಂದೂಕನ್ನು ಸಿದ್ಧಪಡಿಸಲು ಕೂಡ ಬಳಸಲಾಗುತ್ತದೆ - ಮತ್ತು ಕುದುರೆಯನ್ನು ಅನೇಕ ಇತರ ಕಾರ್ಯಗಳಿಗೆ ಬಳಸಲಾಗುವ ಅನೇಕ ವಿನ್ಯಾಸಗಳಿವೆ. ಕುದುರೆಗಳು ಸಾಮಾನ್ಯವಾಗಿ ತೋರುಬೆರಳಿನಿಂದ ನಡೆಸಲಾಗುವ ಸನ್ನೆಕೀಲನ್ನು ಹೊಂದಿರುತ್ತಾವಾದರೂ, ಎಮ್೨ ಬ್ರೌನಿಂಗ್ ಮಷೀನ್ ಗನ್‍ನಂತಹ ಕೆಲವು ಕುದುರೆಗಳು ಹೆಬ್ಬೆರಳನ್ನು ಬಳಸುತ್ತವೆ, ಮತ್ತು ಸ್ಪ್ರಿಂಗ್‍ಫ಼ೀಲ್ಡ್ ಆರ್ಮರಿ ಎಮ್೬ ಸ್ಕೌಟ್‍ನಂತಹ ಇತರ ಬಂದೂಕುಗಳು "ಹಿಂಡು-ಪಟ್ಟಿ ಕುದುರೆ"ಯನ್ನು ಬಳಸುತ್ತವೆ. ಬಂದೂಕುಗಳು ಆಯುಧದ ಹಾರಿಸುವಿಕೆ ಕೋಶದಲ್ಲಿ ಗುಂಡಿನ ಹಾರಿಸುವಿಕೆಯನ್ನು ಆರಂಭಿಸಲು ಕುದುರೆಗಳನ್ನು ಬಳಸುತ್ತವೆ.

ಬಂದೂಕಿನ ಘಟಕಗಳು